**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 22.04.2016

**Správa**

**o stave zabezpečenia sociálnych služieb v regióne BSK**

Predkladateľ**:** Materiál obsahuje**:**

PhDr. Gabriella Németh 1. Návrh uznesenia

podpredsedníčka 2. Správao stave zabezpečenia

Bratislavského samosprávneho kraja sociálnych služieb v regióne BSK

3. Stanoviská komisií

Zodpovedný:

Mgr. Michaela Šopová

riaditeľka odboru sociálnych vecí

Úradu Bratislavského samosprávneho kraja

Spracovatelia:

Mgr. Juraj Marendiak

referent oddelenia sociálnej pomoci

MUDr. Janka Kochová

vedúca oddelenia posudkovej činnosti

Mgr. Katarína Goliášová, PhDr. Júlia Haviarová, Mgr. Mária Ivicová, PhDr. Katarína Janíková, PhD., PhDr. Linda Majdanová, Ing. Jana Pavleová, Lívia Žudelová, referenti oddelenia sociálnej pomoci

Bratislava

apríl 2016

N á v r h u z n e s e n i a

**uznesenie č. ............. 2016**

zo dňa 22. 04. 2016

Zastupiteľstvo Bratislavského samosprávneho kraja po prerokovaní materiálu

**s c h v a ľ u j e**

správu o stave zabezpečenia sociálnych služieb v regióne BSK.

**Správa o stave zabezpečenia sociálnych služieb v regióne BSK**

Zastupiteľstvo Bratislavského samosprávneho kraja schválilo na rokovaní dňa 1.10.2010 Koncepciu rozvoja sociálnych služieb v kompetencii Bratislavského samosprávneho kraja (ďalej len „BSK“) a uznesením č. 66/2010 uložilo riaditeľovi Úradu BSK povinnosť zabezpečiť a predložiť materiál „Informácia o stave zabezpečenia sociálnych služieb v regióne BSK“.

Cieľom predkladaného materiálu je poukázať na rozsah sociálnych služieb v kompetencii BSK, ktoré BSK v období od 1.1.2015 do 31.12.2015 zabezpečil občanom s trvalým pobytom v regióne BSK.

Predkladaný materiál poskytuje:

**v časti A** informáciu o rozsahu zabezpečenia sociálno-poradenskej činnosti prvého kontaktu,

**v časti B** informáciu o rozsahu zabezpečenia posudkovej činnosti,

**v časti C** informáciu o rozsahu zabezpečenia sociálnych služieb v kompetencii BSK,

**v časti D** informáciu o rozsahu zabezpečenia vykonávania opatrení sociálno-právnej ochrany detí a sociálnej kurately.

Východiskom pre spracovanie materiálu boli:

|  |  |
| --- | --- |
| - | údaje z Registra poskytovateľov sociálnych služieb vedenom odborom sociálnych vecí Úradu BSK (ďalej len „OSV Ú BSK“), |
| - | údaje z evidencie subjektov vykonávajúcich opatrenia sociálno-právnej ochrany detí a sociálnej kurately vedenej OSV Ú BSK, |
| - | údaje z evidencie prijímateľov sociálnej služby vedenej OSV Ú BSK, |
| - | údaje z evidencie rozhodnutí o odkázanosti na sociálnu službu vedenej OSV Ú BSK, |
| - | údaje z evidencie žiadateľov o zabezpečenie poskytovania sociálnej služby vedenej OSV Ú BSK, |
| - | štatistické údaje vedené Kanceláriou prvého kontaktu, |
| - | štatistické údaje o subjektoch vykonávajúcich opatrenia sociálno-právnej ochrany detí a sociálnej kurately, |
| - | štatistické údaje vedené Centrom pre rodinu v kríze. |

1. **Sociálno-poradenská činnosť prvého kontaktu**

Sociálno-poradenská činnosť prvého kontaktu je nevyhnutným predpokladom pre poskytovanie kvalitných, dostupných a cielených sociálnych služieb. Prioritou BSK bolo preto zabezpečiť pokrytie regiónu BSK funkčnou a dostupnou sieťou miest prvého kontaktu, ktorá umožní občanovi jednoduchý prístup k základným informáciám o oblasti sociálnych služieb a k základnému sociálnemu poradenstvu čo najbližšie k miestu bydliska občana. Túto sieť v roku 2015 tvorili:

* poskytovatelia sociálnych služieb a subjekty vykonávajúce opatrenia sociálno-právnej ochrany detí a sociálnej kurately,
* poradenské centrá,
* Kancelária prvého kontaktu Úradu BSK pre oblasť sociálnych vecí.

Poskytovatelia sociálnych služieb a subjekty vykonávajúce opatrenia sociálno-právnej ochrany detí a sociálnej kurately predstavovali prirodzené miesto prvého kontaktu pre občanov, ktorí prejavili záujem o poskytovanie sociálnej služby, nakoľko pôsobia v lokálnej komunite a poznajú špecifiká a potreby cieľovej skupiny, ktorej poskytujú služby. Poradenskú činnosť prvého kontaktu poskytovali prostredníctvom základného sociálneho poradenstva.

V obciach, ktoré pre účely prvého kontaktu s občanom nie sú pokryté dostatočnou sieťou poskytovateľov sociálnych služieb, BSK poskytol finančný príspevok na prevádzku poradenských centier, ktoré prevádzkovali neverejní poskytovatelia sociálnych služieb v spolupráci s obcami, ktoré prejavili o poskytovanie sociálneho poradenstva záujem. Do spolupráce s poradenskými centrami boli v roku 2015 zapojené tieto obce: Gajary, Rohožník, Studienka, Závod (v rozsahu minimálne 8 hodín týždenne v každej z obcí) a obce Dunajská Lužná, Chorvátsky Grob, Kaplna, Kráľová pri Senci, Most pri Bratislave (v rozsahu minimálne 1 hodinu týždenne v každej z obcí). V rozsahu podľa záujmu občanov bolo sociálne poradenstvo poskytované v obciach Blatné, Boldog, Čataj, Hrubá Borša, Hrubý Šúr, Igram, Ivanka pri Dunaji, Kostolná pri Dunaji, Miloslavov, Nová Dedinka, Reca, Rovinka, Tomášov, Veľký Biel a Zálesie.

Činnosť Kancelárie prvého kontaktu Úradu BSK pre oblasť sociálnych vecí bola v roku 2015 zameraná na poskytovanie:

* základného sociálneho poradenstva v oblasti pomoci v nepriaznivej sociálnej situácii a v krízovej sociálnej situácii,
* základného sociálneho poradenstva pri podávaní žiadostí o posúdenie odkázanosti na sociálnu službu,
* základného sociálneho poradenstva pri podávaní žiadostí o zabezpečenie poskytovania sociálnej služby,
* základného sociálneho poradenstva v oblasti sociálnych služieb v kompetencii BSK,
* poradenstva občanovi a jeho nasmerovanie na príslušné odborné pracovisko v prípade, ak nebolo možné vybaviť potrebné náležitosti v kancelárii prvého kontaktu.

Kancelária prvého kontaktu pre oblasť sociálnych vecí poskytla v roku 2015 celkovo 1 972 poradenských výkonov, z toho 941 výkonov v oblasti poradenstva pri podávaní žiadostí o posúdenie odkázanosti na sociálnu službu, 815 výkonov poradenstva pri podávaní žiadostí o zabezpečenie poskytovania sociálnej služby a 216 výkonov v oblasti pomoci občanovi v nepriaznivej sociálnej situácii a v krízovej sociálnej situácii.

1. **Posudková činnosť**

BSK je podľa § 81 písm. b) bodu č.1 zákona č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“) správnym orgánom v konaniach o odkázanosti na sociálnu službu poskytovanú v zariadení podporovaného bývania, rehabilitačnom stredisku, domove sociálnych služieb a špecializovanom zariadení.

Z toho dôvodu BSK vykonáva posudkovú činnosť za účelom posúdenia odkázanosti občanov s trvalým pobytom v regióne BSK na poskytovanie vyššie uvedených druhov sociálnych služieb. Posudková činnosť sa skladá zo zdravotnej posudkovej činnosti a sociálnej posudkovej činnosti, ktorých výsledky sú podkladom pre vydanie rozhodnutia o odkázanosti na sociálnu službu.

V roku 2015 oddelenie posudkovej činnosti OSV Ú BSK prijalo 1 055 žiadostí o posúdenie odkázanosti na sociálnu službu, 78 správnych konaní prebehlo na základe žiadostí podaných v r.2015 a 7 konaní bolo začatých z podnetu BSK z dôvodu opätovného posúdenia zdravotného stavu. Celkovo teda prebehlo 1 140 správnych konaní vo veci posúdenia odkázanosti občana na sociálnu službu.

Občanom s trvalým pobytom v regióne BSK bolo v roku 2015 vydaných celkovo 987 rozhodnutí o odkázanosti na sociálnu službu, prehľad podľa jednotlivých druhov služieb je uvedený v Tabuľke č.1.

Tabuľka č.1 Počet vydaných rozhodnutí o odkázanosti na sociálnu službu podľa druhu sociálnej služby

|  |  |
| --- | --- |
| **Druh sociálnej služby** | **Počet vydaných rozhodnutí** |
| domov sociálnych služieb | 195 |
| špecializované zariadenie | 702 |
| zariadenie podporovaného bývania | 38 |
| rehabilitačné stredisko | 52 |
| **SPOLU:** | **987** |

Správne konania, ktoré neboli ukončené vydaním rozhodnutia o odkázanosti na sociálnu službu, boli ukončené späťvzatím žiadosti (v 35 prípadoch), úmrtím žiadateľa (v 58 prípadoch) alebo zastavením konania z dôvodu nedoplnenia potrebnej dokumentácie (v 11 prípadoch). 49 správnych konaní začatých na základe žiadostí o posúdenie odkázanosti na sociálnu službu prijatých v decembri 2015 bolo ukončených v priebehu januára a februára 2016 v zákonom stanovenej lehote.

**C. Zabezpečenie sociálnych služieb v kompetencii BSK**

BSK zabezpečuje poskytovanie sociálnych služieb vo svojej kompetencii na základe žiadosti občana o zabezpečenie poskytovania sociálnej služby. Žiadosti o zabezpečenie poskytovania sociálnej služby v zariadeniach sociálnych služieb (ďalej len „ZSS“) v zriaďovateľskej pôsobnosti BSK sú doručované priamo týmto zariadeniam. Žiadosti občanov s trvalým pobytom v regióne BSK o zabezpečenie poskytovania sociálnej služby v ZSS zriadených neverejným poskytovateľom alebo iným VÚC sú doručované Úradu BSK. V roku 2015 oddelenie sociálnej pomoci prijalo 515 žiadostí (Tabuľka č.2) a 341 žiadostí bolo k 1.1.2015 evidovaných z predchádzajúceho obdobia. Spolu bolo v roku 2015 evidovaných 856 žiadostí o zabezpečenie poskytovania sociálnej služby.

Tabuľka č.2 Počet žiadostí o zabezpečenie poskytovania sociálnej služby prijatých v r.2015

|  |  |
| --- | --- |
| **Druh sociálnej služby** | **Počet prijatých žiadostí** |
| domov sociálnych služieb | 74 |
| špecializované zariadenie | 369 |
| rehabilitačné stredisko | 35 |
| zariadenie podporovaného bývania | 16 |
| domov sociálnych služieb a špecializované zariadenie \* | 17 |
| domov sociálnych služieb a zariadenie podporovaného bývania \* | 2 |
| domov sociálnych služieb, rehabilitačné stredisko \* | 1 |
| domov sociálnych služieb, rehabilitačné stredisko a špecializované zariadenie \* | 1 |
| **SPOLU:** | **515** |

\* žiadosti podané na uvedené druhy sociálnej služby súčasne (evidované v evidencii žiadostí o zabezpečenie poskytovania sociálnej služby k 31.12.2015)

Z celkového počtu 856 žiadostí evidovaných v roku 2015 bolo:

- 273 žiadostí vybavených zabezpečením poskytovania sociálnej služby v ZSS zriadených neverejnými poskytovateľmi v regióne BSK,

- 71 žiadostí vybavených zabezpečením poskytovania sociálnej služby v ZSS zriadených neverejnými poskytovateľmi mimo regiónu BSK,

- 3 žiadosti vybavená zabezpečením poskytovania sociálnej služby v ZSS zriadenom iným samosprávnym krajom,

- 27 žiadostí postúpených do ZSS v zriaďovateľskej pôsobnosti BSK, nakoľko žiadateľ žiadal o zabezpečenie sociálnej služby v ZSS v zriaďovateľskej pôsobnosti BSK,

- 166 žiadostí vyradených z evidencie, nakoľko žiadatelia sa rozhodli svoju situáciu riešiť iným spôsobom (ZSS v pôsobnosti obce, starostlivosť rodiny, zotrvanie v prirodzenom prostredí),

- 101 žiadostí vyradených z evidencie z dôvodu úmrtia žiadateľa.

Zo 144 žiadateľov, ktorí podali žiadosť o zabezpečenie poskytovania sociálnej služby v roku 2015 a k 31.12.2015 im zo strany BSK nebolo zabezpečené poskytovanie sociálnej služby, bola 59 žiadateľom v čase podania žiadosti sociálna služba poskytovaná v ZSS pobytovou formou, 2 žiadateľom bola v čase podania žiadosti poskytovaná sociálna služba v ZSS ambulantnou formou, 7 žiadateľom bola v čase podania žiadosti poskytovaná opatrovateľská služba a 12 žiadateľov túto informáciu v žiadosti neuviedlo.

Na základe žiadosti občana a jeho výberu poskytovateľa je občanovi sociálna služba zabezpečená v:

1. zariadeniach sociálnych služieb v zriaďovateľskej pôsobnosti BSK,
2. zariadeniach sociálnych služieb zriadených iným vyšším územným celkom,
3. zariadeniach sociálnych služieb zriadených neverejnými poskytovateľmi.

1. Zabezpečenie poskytovania sociálnej služby v ZSS v zriaďovateľskej pôsobnosti BSK

K 31.12.2015 bolo v zriaďovateľskej pôsobnosti BSK 15 zariadení sociálnych služieb s právnou subjektivitou, s celkovou kapacitou 1536 miest, v ktorých bolo poskytovaných 6 druhov sociálnych služieb (niektoré ZSS poskytovali súčasne viac druhov sociálnych služieb) a to ambulantnou, týždennou pobytovou, celoročnou pobytovou a terénnou formou (Tabuľka č.3).

Tabuľka č.3 Kapacita ZSS v zriaďovateľskej pôsobnosti BSK podľa druhu sociálnej služby k 31.12.2015

|  |  |  |
| --- | --- | --- |
| **Druh sociálnej služby** | **Počet ZSS v zriaďovateľskej pôsobnosti BSK poskytujúcich uvedený druh sociálnej služby** | **Celková kapacita** |
| domov sociálnych služieb | 15 | 1 030 |
| rehabilitačné stredisko | 2 | 173 |
| zariadenie pre seniorov | 3 | 208 |
| zariadenie podporovaného bývania | 4 | 50 |
| špecializované zariadenie | 3 | 55 |
| sociálna rehabilitácia ako samostatná odborná činnosť | 1 | 20 |
| **SPOLU:** | | **1 536** |

Na zabezpečenie poskytovania sociálnej služby v ZSS v zriaďovateľskej pôsobnosti BSK vynaložil BSK v roku 2015 finančné prostriedky vo výške 15 665 224,20 €. ZSS v zriaďovateľskej pôsobnosti BSK použili v r. 2015 mimorozpočtové prostriedky vo výške 596 584,62 € (dotácie, dary, granty, úhrady ekonomicky oprávnených nákladov spojených s poskytovaním sociálnych služieb občanom od iných VÚC a iné).

Domov sociálnych služieb pre deti a dospelých INTEGRA od 1.5.2015 rozšíril kapacitu poskytovania sociálnej služby v zariadení podporovaného bývania na Lichnerovej ulici č. 86 v Senci z 5 na 12 prijímateľov. Pre ľudí s duševnou poruchou v regióne BSK sa tak zvýšila dostupnosť tejto komunitnej sociálnej služby.

GAUDEAMUS – zariadenie komunitnej rehabilitácie začalo od septembra 2015 poskytovať nový druh sociálnej služby – sociálnu rehabilitáciu ako samostatnú odbornú činnosť ambulantnou a terénnou formou. Služba je zameraná na podporu sociálneho začleňovania občanov so zdravotným postihnutím.

K 31.12.2015 evidovali ZSS v zriaďovateľskej pôsobnosti BSK v poradovníkoch spolu 710 žiadostí o zabezpečenie poskytovania sociálnej služby. Z celkového počtu 710 žiadostí je 574 žiadostí o poskytovanie sociálnej služby celoročnou pobytovou formou (80,85%), 90 žiadostí o poskytovanie sociálnej služby týždennou pobytovou formou (12,67%) a 46 žiadostí o poskytovanie sociálnej služby ambulantnou formou (6,48%) – viď prehľad v Tabuľke č.4. Z jednotlivých druhov sociálnych služieb je najviac žiadostí o poskytovanie sociálnej služby v domove sociálnych služieb (545), čo predstavuje 76,76% z celkového počtu žiadostí (Tabuľka č.5).

Tabuľka č.4 Počet žiadostí v poradovníkoch ZSS v zriaďovateľskej pôsobnosti BSK podľa formy poskytovania sociálnej služby

|  |  |
| --- | --- |
| **Forma poskytovania**  **sociálnej služby** | **Počet žiadostí v poradovníkoch** |
| ambulantná | 46 |
| týždenná pobytová | 90 |
| celoročná pobytová | 574 |
| **SPOLU:** | **710** |

Tabuľka č.5 Počet žiadostí v poradovníkoch ZSS v zriaďovateľskej pôsobnosti BSK podľa druhu sociálnej služby

|  |  |
| --- | --- |
| **Druh sociálnej služby** | **Počet žiadostí v poradovníkoch** |
| domov sociálnych služieb | 545 |
| rehabilitačné stredisko | 0 |
| zariadenie pre seniorov | 45 |
| zariadenie podporovaného bývania | 4 |
| špecializované zariadenie | 116 |
| **SPOLU:** | **710** |

Týchto 710 žiadostí o zabezpečenie poskytovania sociálnej služby bolo podaných 536 občanmi, nakoľko 114 občanov podalo žiadosť o zabezpečenie poskytovania sociálnej služby súčasne do viacerých ZSS v zriaďovateľskej pôsobnosti BSK, alebo na viacero druhov/foriem poskytovania sociálnej služby v jednom ZSS.

Z celkového počtu 536 čakateľov evidovaných v poradovníkoch ZSS v zriaďovateľskej pôsobnosti BSK k 31.12.2015, v čase podávania žiadosti:

* 250 čakateľom nebola poskytovaná žiadna sociálna služba,
* 193 čakateľom bola poskytovaná sociálna služba v zariadení pobytovou formou,
* 72 čakateľom bola poskytovaná sociálna služba v zariadení ambulantnou formou,
* 15 čakateľom bola poskytovaná opatrovateľská služba v domácom prostredí,
* 6 čakateľom bola poskytovaná sociálna služba v útulku.

2. Zabezpečenie poskytovania sociálnej služby v ZSS zriadených iným VÚC

Podľa § 71 ods. 7 zákona o sociálnych službách, ak vyšší územný celok v rozsahu svojej pôsobnosti zabezpečí fyzickej osobe s trvalým pobytom vo svojom územnom obvode poskytovanie sociálnej služby u poskytovateľa sociálnej služby, ktorého zriadil alebo založil iný vyšší územný celok (ďalej len „verejný poskytovateľ“), vyšší územný celok uhrádza tomuto verejnému poskytovateľovi ekonomicky oprávnené náklady (ďalej len „EON“) spojené s poskytovaním sociálnej služby, znížené o výšku úhrady za sociálnu službu platenú prijímateľom sociálnej služby.

V sledovanom období BSK zabezpečil sociálnu službu 8 občanom s trvalým pobytom v regióne BSK v ôsmich ZSS zriadených iným VÚC a uhradil EON spojené s poskytovaním sociálnej služby v celkovej výške 38 157,07 € (Tabuľka č. 6). Sociálna služba, ktorú týmto 8 občanom BSK zabezpečil a následne aj financoval, je v obligatórnej pôsobnosti BSK.

Tabuľka č.6 Poskytovanie sociálnych služieb v kompetencii BSK prostredníctvom ZSS zriadených iným VÚC

|  |  |  |  |
| --- | --- | --- | --- |
| **Druh sociálnej služby** | **Počet ZSS zriadených iným VÚC** | **Počet občanov, ktorým BSK zabezpečil sociálnu službu** | **Výška poskytnutých EON v €** |
| domov sociálnych služieb | 6 | 6 | 24 796,00 |
| špecializované zariadenie | 2 | 2 | 13 361,07 |
| **SPOLU:** | **8** | **8** | **38 157,07** |

3. Zabezpečenie poskytovania sociálnej služby v ZSS zriadených neverejnými poskytovateľmi

Zabezpečenie poskytovania sociálnej služby v ZSS zriadených neverejnými poskytovateľmi je uskutočňované na zmluvnom princípe a na základe slobodného výberu poskytovateľa sociálnej služby zo strany občana. Jedným z prostriedkov na zabezpečenie, resp. finančné krytie nákladov spojených s poskytovaním sociálnej služby, sú aj finančné príspevky poskytované vyššími územnými celkami.

Podľa § 75 ods. 3 zákona o sociálnych službách je vyšší územný celok povinný poskytovať finančný príspevok na prevádzku poskytovanej sociálnej služby neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o zabezpečenie poskytovania sociálnej služby neverejného poskytovateľa sociálnej služby požiadal občan a neverejný poskytovateľ poskytuje sociálnu službu: v útulku, v domove na polceste, v zariadení núdzového bývania, v zariadení dočasnej starostlivosti o dieťa, v zariadení podporovaného bývania, v rehabilitačnom stredisku, v domove sociálnych služieb, v špecializovanom zariadení, v integračnom centre, alebo poskytuje tlmočnícku službu.

Podľa § 75 ods. 4 zákona o sociálnych službách je vyšší územný celok povinný poskytovať finančný príspevok pri odkázanosti fyzickej osoby na pomoc inej fyzickej osoby pri úkonoch sebaobsluhy neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o zabezpečenie poskytovania tejto sociálnej služby neverejného poskytovateľa sociálnej služby požiadal občan a neverejný poskytovateľ poskytuje sociálnu službu v zariadení, ktorým je: zariadenie podporovaného bývania, rehabilitačné stredisko, domov sociálnych služieb, špecializované zariadenie.

BSK v roku 2015 zabezpečil poskytovanie sociálnej služby prostredníctvom 85 neverejných poskytovateľov sociálnych služieb, z toho u:

* 62 neverejných poskytovateľov sociálnych služieb zabezpečil poskytovanie sociálnej služby občanom s ťažkým zdravotným postihnutím alebo nepriaznivým zdravotným stavom v domove sociálnych služieb, v špecializovanom zariadení, v zariadení podporovaného bývania a v rehabilitačnom stredisku,
* 7 neverejných poskytovateľov sociálnych služieb zabezpečil poskytovanie sociálnej služby občanom, ktorí nemali zabezpečené nevyhnuté podmienky na uspokojovanie základných životných potrieb alebo nemali zabezpečené ubytovanie v útulku, v zariadení núdzového bývania, v domove na polceste, v integračnom centre a v zariadení dočasnej starostlivosti o deti,
* 1 neverejného poskytovateľa sociálnych služieb zabezpečil poskytovanie sociálnej služby súbežne v domove sociálnych služieb, špecializovanom zariadení a v útulku,
* 1 neverejného poskytovateľa sociálnych služieb zabezpečil poskytovanie sociálnej služby súbežne v rehabilitačnom stredisku a v integračnom centre,
* 1 neverejného poskytovateľa sociálnych služieb zabezpečil poskytovanie sociálnej služby v rehabilitačnom stredisku, zariadení podporovaného bývania súbežne s poskytovaním špecializovaného sociálneho poradenstva,
* 10 neverejných poskytovateľov sociálnych služieb zabezpečil poskytovanie špecializovaného sociálneho poradenstva,
* 2 neverejných poskytovateľov sociálnych služieb súčasne zabezpečil poskytovanie špecializovaného sociálneho poradenstva a sociálnej rehabilitácie ako samostatnej odbornej činnosti,
* 1 neverejného poskytovateľa sociálnych služieb súčasne zabezpečil poskytovanie špecializovaného sociálneho poradenstva a sprostredkovanie osobnej asistencie.

Celkovo v roku 2015 BSK zabezpečil sociálnu službu:

a) 1 579 občanom regiónu BSK, ktorí sa ocitli v nepriaznivej sociálnej situácii z dôvodu ťažkého zdravotného postihnutia alebo nepriaznivého zdravotného stavu. Týmto občanom zabezpečil sociálnu službu v:

- 40 domovoch sociálnych služieb,

- 8 zariadeniach podporovaného bývania,

- 30 špecializovaných zariadeniach,

- 11 rehabilitačných strediskách,

b) 684 občanom regiónu BSK, ktorí nemali zabezpečené nevyhnutné podmienky na uspokojovanie základných životných potrieb alebo nemali zabezpečené ubytovanie. Týmto občanom zabezpečil sociálnu službu v:

- 7 útulkoch,

- 4 zariadeniach núdzového bývania,

- 1 domove na polceste,

* 2 integračných centrách,
* 1 zariadení dočasnej starostlivosti o deti.

BSK v roku 2015 poskytol neverejným poskytovateľom sociálnej služby na vyššie uvedený počet občanov finančné príspevky vo výške 6 250 398,37 € (Tabuľka č. 7 a Tabuľka č. 8).

Tabuľka č.7 Zabezpečenie poskytovania sociálnej služby občanom z dôvodu ťažkého zdravotného postihnutia alebo nepriaznivého zdravotného stavu v ZSS zriadených neverejnými poskytovateľmi

|  |  |  |
| --- | --- | --- |
| **Druh sociálnej služby** | **Počet občanov, ktorým BSK zabezpečil sociálnu službu** | **Výška poskytnutých finančných príspevkov v €** |
| domov sociálnych služieb | 572 | 2 402 510,51 |
| zariadenie podporovaného bývania | 78 | 357 051,30 |
| špecializované zariadenie | 708 | 2 449 307,99 |
| rehabilitačné stredisko | 221 | 620 644,86 |
| **SPOLU:** | **1 579** | **5 829 514,66** |

Tabuľka č.8 Zabezpečenie poskytovania sociálnej služby občanom, ktorí nemali zabezpečené nevyhnutné podmienky na uspokojenie základných životných potrieb alebo nemali zabezpečené ubytovanie v ZSS zriadených neverejnými poskytovateľmi

|  |  |  |
| --- | --- | --- |
| **Druh sociálnej služby** | **Počet miest, na ktoré BSK poskytol finančné príspevky** | **Výška poskytnutých**  **finančných príspevkov v €** |
| útulok | 177 | 278 374,46 |
| zariadenie núdzového bývania | 57 | 100 245,49 |
| domov na polceste | 14 | 17 298,96 |
| integračné centrum | 10 | 14 164,80 |
| zariadenie dočasnej starostlivosti o deti | 5 | 10 800,00 |
| **SPOLU:** | **263\*** | **420 883,71** |

\* v rámci zazmluvnenej kapacity 263 miest bola počas roka 2015 poskytnutá sociálna služba spolu 684 občanom.

Na poskytovanie špecializovaného sociálneho poradenstva poskytol BSK v roku 2015 finančné príspevky 12 neverejným poskytovateľom vo výške 131 140,95 € (Tabuľka č.9). Špecializované sociálne poradenstvo bolo poskytované prostredníctvom 16,75 sociálnych poradcov ambulantnou alebo terénnou formou v prirodzenom prostredí. Špecializované sociálne poradenstvo bolo zamerané na poskytnutie odbornej pomoci fyzickým osobám, rodinným príslušníkom, alebo komunite pre tieto cieľové skupiny:

* osoby so zmyslovým, telesným, mentálnym alebo kombinovaným postihnutím,
* osoby s duševnou poruchou,
* osoby s pervazívnou vývinovou poruchou,
* osoby so špecifickým ochorením (cystická fibróza, svalová dystrofia),
* deti s nevyliečiteľnými ochoreniami,
* osoby so zdravotným postihnutím pripravujúce sa na pracovné začlenenie,
* osoby žiadajúce o azyl, osoby s udeleným azylom, osoby s udelenou doplnkovou ochranou a cudzinci s trvalým a prechodným pobytom,
* týrané a sexuálne zneužívané osoby,
* osoby v nepriaznivej životnej situácii z dôvodu vyššieho veku alebo straty domova.

Tabuľka č.9 Špecializované sociálne poradenstvo

|  |  |  |  |  |
| --- | --- | --- | --- | --- |
| **Druh sociálnej služby** | **Počet poskytovateľov** | **Počet sociálnych poradcov, na ktorých BSK poskytol finančné príspevky** | **Počet poskytnutých poradenských výkonov** | **Výška poskytnutých**  **finančných príspevkov v €** |
| špecializované sociálne poradenstvo | 12 | 16,75 | 8 702 | 131 140,95 |

Okrem uvedeného bolo sociálne poradenstvo neverejnými poskytovateľmi poskytované aj prostredníctvom 2 sociálnych poradcov v 2 poradenských centrách (Tabuľka č. 10), ktoré poskytovali špecializované sociálne poradenstvo v tých obciach a v spolupráci s tými obcami, ktoré sa nachádzajú v lokalitách regiónu najmenej pokrytých sociálnymi službami. Tieto poradenské centrá zabezpečovali tiež sociálno-poradenskú činnosť prvého kontaktu, uvedenú v časti A tohto materiálu.

Tabuľka č.10 Poradenské centrá

|  |  |  |  |
| --- | --- | --- | --- |
| **Počet poradenských centier** | **Počet sociálnych poradcov, na ktorých BSK poskytol finančné príspevky** | **Počet poskytnutých poradenských výkonov** | **Výška poskytnutých**  **finančných príspevkov v €** |
| 2 | 2 | 427 | 12 421,75 |

Na poskytovanie sociálnej rehabilitácie ako samostatnej odbornej činnosti zameranej na podporu samostatnosti a sebestačnosti osôb so zdravotným postihnutím, poskytol BSK v roku 2015 finančný príspevok 2 neverejným poskytovateľom vo výške 33 200,00 € (Tabuľka č.11). Poskytovanie sociálnej rehabilitácie bolo zamerané na cieľovú skupinu osôb so zrakovým postihnutím a osôb s pervazívnou vývinovou poruchou.

Tabuľka č.11 Poskytovanie sociálnej rehabilitácie

|  |  |  |  |  |  |
| --- | --- | --- | --- | --- | --- |
| **Druh sociálnej služby** | **Počet poskyto-vateľov** | **Celkový počet poskytnutých výkonov** | **Priemerný počet prijímateľov mesačne** | **Priemerný počet hodín na prijímateľa mesačne** | **Výška poskytnutých finančných príspevkov v €** |
| sociálna rehabilitácia | 2 | 886 | 41,41 | 9,43 | 33 200,00 |

Na poskytovanie sprostredkovania osobnej asistencie poskytol BSK v roku 2015 finančný príspevok 1 neverejnému poskytovateľovi vo výške 4 150,00 € (Tabuľka č.12). Sprostredkovanie osobnej asistencie je sociálna služba, ktorá pomáha občanom so zdravotným postihnutím nájsť osobného asistenta spĺňajúceho jeho individuálne potreby v oblasti osobnej asistencie. V roku 2015 týmto spôsobom poskytovateľ sociálnej služby sprostredkoval kontakt na osobného asistenta 195 krát.

Tabuľka č.12 Sprostredkovanie osobnej asistencie

|  |  |  |  |  |
| --- | --- | --- | --- | --- |
| **Druh sociálnej služby** | **Počet**  **poskytovateľov** | **Celkový počet poskytnutých výkonov** | **Priemerný počet prijímateľov mesačne** | **Výška poskytnutých finančných príspevkov v €** |
| sprostredkovanie osobnej asistencie | 1 | 884 | 49,60 | 4 150,00 |

BSK v súlade s § 81 písm. p) zákona o sociálnych službách, vedie Register poskytovateľov sociálnych služieb vo svojom územnom obvode.

V roku 2015 zapísal BSK v zmysle § 65 zákona o sociálnych službách do Registra poskytovateľov sociálnych služieb (ďalej len „register“) 2 obce a 12 nových neverejných poskytovateľov sociálnych služieb, ktorí splnili podmienky stanovené v § 64 zákona o sociálnych službách.

BSK v roku 2015 rozhodol o výmaze 1 obce a 1 neverejného poskytovateľa sociálnych služieb z registra na základe § 68 ods. (1) písm. h) zákona o sociálnych službách (poskytovateľ sociálnej služby požiadal o výmaz z registra).

BSK v roku 2015 rozhodol o výmaze 1 poskytovateľa sociálnych služieb založeného obcou a 1 neverejného poskytovateľa z registra na základe § 68 ods. (1) písm. b) zákona o sociálnych službách (poskytovateľ sociálnej služby prestal spĺňať podmienky na zápis do registra).

BSK v roku 2015 vymazal 3 poskytovateľov z registra na základe § 68 ods. (2) písm. b) zákona o sociálnych službách (uplynul čas trvania poskytovania sociálnej služby).

**D. Opatrenia sociálno-právnej ochrany detí a sociálnej kurately**

Dôležitou súčasťou kompetencií BSK v oblasti sociálnych vecí je tiež oblasť opatrení sociálno-právnej ochrany detí a sociálnej kurately, ktoré boli v roku 2015 realizované prostredníctvom:

1. finančnej podpory neštátnych subjektov vykonávajúcich opatrenia sociálnoprávnej ochrany detí a sociálnej kurately (akreditované a neakreditované subjekty),
2. činností vykonávaných v rámci sociálneho programu „Centrum pre rodiny v kríze“,
3. činností vykonávaných v rámci sociálneho programu „Pomoc ženám, na ktorých je páchané násilie“,
4. zariadenia pestúnskej starostlivosti.
5. Finančná podpora neštátnych subjektov vykonávajúcich opatrenia sociálnoprávnej ochrany detí a sociálnej kurately

Cieľom poskytovania finančnej podpory neštátnym subjektom vykonávajúcim opatrenia sociálno-právnej ochrany detí a sociálnej kurately je zabezpečenie predchádzania vzniku krízových situácií v rodine, ochrana práv a právom chránených záujmov detí, predchádzania prehlbovaniu a opakovaniu porúch psychického vývinu, fyzického vývinu a sociálneho vývinu detí a plnoletých fyzických osôb a zamedzenie nárastu sociálno-patologických javov v regióne BSK.

BSK v roku 2015 podporil činnosť 18 akreditovaných a 3 neakreditovaných neštátnych subjektov vykonávajúcich opatrenia sociálnoprávnej ochrany detí a sociálnej kurately, ktorých výkon opatrení bol zameraný najmä na:

* pomoc ženám a deťom, na ktorých je páchané násilie, alebo sú inak ohrozené,
* pomoc rodinám, ktoré sa ocitli v krízovej životnej situácii,
* prevenciu drogových závislostí,
* poskytovanie nízkoprahových programov pre deti a mládež,
* náhradnú rodinnú starostlivosť,
* sanáciu rodinného prostredia.

BSK poskytol v roku 2015 na vykonávanie opatrení sociálnoprávnej ochrany detí a sociálnej kurately finančné prostriedky 18 akreditovaným subjektom vo výške 511 733,15 € a 3 neakreditovaným subjektom vo výške 43 990,00 €.

1. Sociálny program „Centrum pre rodiny v kríze“

Centrum pre rodiny v kríze (ďalej aj „Centrum“) poskytuje komplexnú, administratívne nenáročnú a bezplatnú pomoc členom rodiny, ktorá sa ocitla v ťažkej životnej situácii. Centrum sprevádza rodinu od náhleho vzniku akútnej krízovej situácie až do jej vyriešenia a zaradenia sa späť do bežného života. Poskytuje komplexné sociálne a psychologické poradenstvo celej rodine (resp. tým členom, ktorí prejavia záujem). Komplexnosť služieb ocenia najmä jednotlivci a rodiny v zložitej situácii, ktorá sa týka buď viacerých členov rodiny alebo viacerých problémov, hľadajúce pomoc pri riešení tejto situácie na jednom mieste.

V rámci Centra pre rodiny v kríze bola v r. 2015 poskytnutá pomoc 205 rodinám s deťmi prostredníctvom 3 neštátnych akreditovaných subjektov a činnosti koordinátorky Centra.

Občianske združenie Detský fond Slovenskej republiky pracovalo s cieľovou skupinou rodiny s deťmi s poruchami správania a s poruchami ADHD a ADD. V rámci aktivít Centra viedlo pravidelné skupiny rodičov a detí, organizovalo spoločné pobyty pre rodiny s deťmi a poskytovalo individuálne poradenstvo pre rodičov, deti a celé rodiny. V roku 2015 poskytlo pomoc 46 rodinám (s celkovým počtom členov týchto rodín 87).

Občianske združenie Asociácia supervízorov a sociálnych poradcov pracovalo s cieľovou skupinou rodiny, v ktorých rodič/dieťa je pred/vo/po výkone trestu. V rámci aktivít Centra vykonávalo terénnu sociálnu prácu, komunikovalo s ľuďmi vo výkone trestu a po výkone trestu odňatia slobody, pričom súčasne pracovalo aj s rodinnými príslušníkmi. V roku 2015 občianske združenie pokračovalo v realizácii sociálneho výcviku pre klientov, ktorí ho mali súdom nariadený pri podmienečnom odsúdení alebo podmienečnom prepustení. V roku 2015 poskytlo pomoc 32 rodinám (s celkovým počtom členov týchto rodín 99).

Občianske združenie Pomoc ohrozeným deťom pracuje s cieľovou skupinou rodiny s deťmi pred rozvodom, počas rozvodu a po rozvode. V rámci aktivít Centra pomáhalo zvládať rodičom aj deťom náročné obdobie, riešiť vzniknuté problémy so vzájomnou komunikáciou, rodičom pomáhalo dosiahnuť dohodu otázke starostlivosti o deti a poskytovalo administratívnu a sociálno-právnu pomoc. V roku 2015 poskytlo pomoc 76 rodinám (s celkovým počtom členov týchto rodín 90).

V Centre pre rodiny v kríze pôsobí aj koordinátorka Centra, ktorá v rámci tejto činnosti poskytla v roku 2015 pomoc a poradenstvo 51 občanom.

BSK poskytol v roku 2015 na vykonávanie opatrení sociálnoprávnej ochrany detí a sociálnej kurately v rámci sociálneho programu „Centrum pre rodiny v kríze“ finančné príspevky 3 akreditovaným subjektom v celkovej výške 44 820,00 €.

1. Sociálny program „Pomoc ženám, na ktorých je páchané násilie“

Cieľom sociálneho programu „Pomoc ženám, na ktorých je páchané násilie“ je prevencia a eliminácia násilia páchaného na ženách a ich deťoch tak, aby nemuseli čeliť porušovaniu ich základných ľudských práv a mohli žiť svoj život bezpečne, slobodne, dôstojne a bez akéhokoľvek ohrozenia.

Do sociálneho programu sa zapojili v roku 2015 dve občianske združenia: DOMOV-DÚHA a Slovenský výbor pre UNICEF.

Zameraním projektu občianskeho združenia DOMOV-DÚHA je odborná pomoc poskytovaná ambulantnou formou zameraná na prevenciu a elimináciu násilia páchaného na ženách a deťoch. Základným cieľom projektu je včasnou a cielenou intervenciou pomôcť jednotlivcom a rodine zvládnuť konfliktné situácie alebo záťažové životné situácie spôsobom, ktorý zabráni vyhroteniu situácie a vzniku násilia v rodine. V roku 2015 občianske združenie pracovalo v rámci sociálneho programu s 91 občanmi (dospelí aj deti).

Zameraním projektu občianskeho združenia Slovenský výbor pre UNICEF je prostredníctvom odborných intervencií (psychologických, sociálnych a právnych) vytvoriť bezpečný priestor na pomoc ženám, na ktorých je páchané násilie, alebo sú ohrozené páchaním násilia a znižovať tak negatívne dopady násilia páchaného na ženách a sekundárnych obetiach (deťoch). Základným cieľom projektu je poskytovať bezplatnú odbornú pomoc, koordinovaný prístup k cieľovej skupine a odbornú pomoc zameranú na zvyšovanie sebaúcty a sebahodnotenia žien. Práca s cieľovou skupinou bola orientovaná na pomoc pri riešení otázky ubytovania, rozvoja pracovných zručností, na pomoc zameranú na znovu zaradenie žien do pracovného pomeru a na získanie finančnej stability potrebnej pre každodenný život. V roku 2015 občianske združenie pracovalo v rámci sociálneho programu so 41 rodinami (36 dospelých a 58 detí).

Bratislavský samosprávny kraj poskytol v roku 2015 na Sociálny program „Pomoc ženám, na ktorých je páchané násilie“ finančný príspevok 2 subjektom v celkovej výške 23 240,00 €.

1. Zariadenie pestúnskej starostlivosti

BSK mal v roku 2015 v zriaďovateľskej pôsobnosti 1 zariadenie pestúnskej starostlivosti, v ktorom bola pestúnska starostlivosť poskytovaná 2 deťom zvereným právoplatným rozhodnutím súdu do starostlivosti pestúnov v zariadení pestúnskej starostlivosti. Dňom 1.10.2015 bolo ukončené poskytovanie pestúnskej starostlivosti 1 mladej dospelej osobe, ktorá zariadenie opustila. K 31.12.2015 bola v zariadení pestúnskej starostlivosti poskytovaná pestúnska starostlivosť 1 dieťaťu. Zariadenie sa nachádza na Palkovičovej ulici č. 3 v Bratislave.

V roku 2015 boli na výdavky spojené s prevádzkou zariadenia (výdavky na nájomné a energie, opravu a údržbu a výdavky na odmenu pestúna) použité finančné prostriedky z rozpočtu BSK vo výške 12 912,69 €.

V zmysle zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov požiadal BSK Ústredie práce, sociálnych vecí a rodiny o poskytnutie finančných prostriedkov na úhradu výdavkov na poskytovanie starostlivosti v zariadeniach pestúnskej starostlivosti na rok 2015. Z poskytnutého finančného príspevku boli v roku 2015 použité finančné prostriedky vo výške 4 647,14 €.

**Stanoviská komisií Zastupiteľstva BSK**

**Bod č. :„Správa o stave zabezpečenia sociálnych služieb v regióne BSK“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Členovia KZaSV po prerokovaní materiálu odporúčajú materiál predložiť na rokovanie Z BSK a schváliť ho tak, ako bol predložený na rokovanie komisie. | Prítomní 5  Za 5  Proti 0  Zdržal sa 0 |  |  |
| Komisia dopravy | Komisia materiálneprerokovala. | Prítomní  Za  Proti  Zdržal sa |  |  |
| Komisia európskych záležitostí,  regionálnej spolupráce a  cestovného ruchu | Komisia materiálneprerokovala. | Prítomní  Za  Proti  Zdržal sa |  |  |
| Komisia kultúry | Komisia materiálneprerokovala. | Prítomní  Za  Proti  Zdržal sa |  |  |
| Komisia regionálneho rozvoja, územného plánovania a životného prostredia | Komisia po prerokovaní materiálu odporúča Z BSK predložený návrh uznesenia schváliť. | Prítomní 8  Za 8  Proti 0  Zdržal sa 0 |  |  |
| Komisia školstva, mládeže a športu | Komisia materiálneprerokovala. | Prítomní  Za  Proti  Zdržal sa |  |  |

|  |  |  |  |  |
| --- | --- | --- | --- | --- |
| Finančná komisia | Finančná komisia po prerokovaní materiálu odporúča Z BSK schváliť „Správa o stave zabezpečenia sociálnych služieb v regióne BSK“. | Prítomní 6  Za 6  Proti 0  Zdržal sa 0 |  |  |
| Komisia na ochranu verejného záujmu | Komisia materiálneprerokovala. | Prítomní  Za  Proti  Zdržal |  |  |
| Komisia majetku, investícií a verejného obstarávania | Komisia majetku, investícií a verejného obstarávania po prerokovaní materiálu odporúča tento predložiť na rokovanie Zastupiteľstva Bratislavského samosprávneho kraja a schváliť predložený návrh uznesenia. | Prítomní 3  Za 3  Proti 0  Zdržal 0 |  |  |
| Komisia dotačná | Komisia materiálneprerokovala. | Prítomní  Za  Proti  Zdržal |  |  |
| Mandátová komisia | Komisia materiálneprerokovala. | Prítomní  Za  Proti  Zdržal |  |  |
| Komisia Samuela Zocha | Komisia materiálneprerokovala. | Prítomní  Za  Proti  Zdržal |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.

V Bratislave dňa 04.04.2016