**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

**Správa**

**o  činnosti kultúrnych zariadení v zriaďovateľskej pôsobnosti Bratislavského samosprávneho kraja za rok 2015**

Materiál predkladá: Materiál obsahuje:

PhDr. Alžbeta Ožvaldová 1. Návrh uznesenia

podpredsedníčka BSK 2. Dôvodová správa

3. Samotný text materiálu

4. Stanoviská komisií

Zodpovedná:

Mgr. art. Zuzana Šajgalíková

riaditeľka Odboru cestovného ruchu a kultúry

Spracovateľ:

Mgr. Rastislav Šenkirik, vedúci oddelenia kultúry

Renáta Staňeková, referentka oddelenia kultúry

Dott. Michal Denci, referent oddelenia kultúry

Bratislava apríl 2016

N á v r h u z n e s e n i a

**UZNESENIE č. ..... /2016**

**zo dňa ......... apríla 2016**

**Zastupiteľstvo Bratislavského samosprávneho kraja po prerokovaní materiálu**

**s c h v a ľ u j e**

Správu o činnosti kultúrnych zariadení v zriaďovateľskej pôsobnosti Bratislavského samosprávneho kraja za rok 2015.

**D ô v o d o v á s p r á v a**

Bratislavský samosprávny kraj zriaďuje sedem kultúrnych zariadení, štyri divadlá, osvetové stredisko, múzeum a knižnicu. O ich činnosti oddelenie kultúry Úradu Bratislavského samosprávneho kraja každoročne spracováva a predkladá do Zastupiteľstva Bratislavského samosprávneho kraja správu. Ide o informačný materiál, sumarizujúci základné štatistické a ekonomické údaje za predchádzajúci rok.

Predložená správa v stručnej forme rekapituluje plnenie hlavných funkcií, činnosť, aktivity a podujatia kultúrnych zariadení v zriaďovateľskej pôsobnosti Bratislavského samosprávneho kraja za rok 2015 v kontexte základných programových dokumentov Bratislavského samosprávneho kraja (Stratégia rozvoja kultúry, PHSR, Akčný plán), ako aj v spojitosti s činnosťou oddelenia kultúry Úradu Bratislavského samosprávneho kraja. Cieľom predloženého materiálu je poskytnúť o činnosti kultúrnych zariadení adekvátnu informáciu poslaneckému zboru Zastupiteľstva Bratislavského samosprávneho kraja, ale aj širšej verejnosti. Keďže činnosť kultúrnych zariadení koordinuje oddelenie kultúry Úradu BSK, v správe sú uvedené aj rámcové informácie o činnosti oddelenia kultúry.

Spracovatelia materiálu odporúčajú Zastupiteľstvu BSK predložený návrh materiálu prerokovať a schváliť.

**SPRÁVA O ČINNOSTI KULTÚRNYCH ZARIADENÍ V ZRIAĎOVATEĽSKEJ**

# PÔSOBNOSTI BRATISLAVSKÉHO SAMOSPRÁVNEHO KRAJA

Podpora kultúry, prezentácia a propagácia kultúrnych aktivít a podpora ochrany kultúrneho dedičstva patrí medzi základné originálne kompetencie vyšších územných celkov. Bratislavský samosprávny kraj (ďalej len „BSK“) v súlade s vymedzeným kompetenčným rámcom vytvára a zabezpečuje podmienky rozvoja kultúry v bratislavskom regióne a to jednak priamo, prostredníctvom svojich orgánov a príslušných organizačných zložiek Úradu BSK (odbor cestovného ruchu a kultúry, oddelenie kultúry), ako aj prostredníctvom organizácií (kultúrnych zariadení) vo svojej zriaďovateľskej pôsobnosti (ďalej len „kultúrne zariadenia“). Kompetencie, ciele, poslanie, rozvojové aktivity a konkrétne činnosti Bratislavského samosprávneho kraja v oblasti kultúry sú určené platným legislatívnym rámcom, predovšetkým zákonom NR SR č. 302/2001 Z. z. o samosprávnych krajoch a zákonom NR SR č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov a základnými programovými dokumentmi BSK (Stratégia rozvoja kultúry BSK na roky 2015-2020, Plán hospodárskeho a sociálneho rozvoja BSK na roky 2014-2020, Akčný plán BSK pre implementáciu PHSR BSK na roky 2014-2020, Územný plán regiónu – Bratislavský samosprávny kraj)) a to v súlade so špecializovanými právnymi normami pre jednotlivé oblasti kultúry, najmä v súlade so zákonom NR SR č. 103/2014 Z. z. o divadelnej činnosti a hudobnej činnosti a o zmene a doplnení niektorých zákonov, zákonom NR SR č. 206/2009 Z. z. o múzeách a galériách v znení neskorších zmien a doplnkov, zákonom NR SR č. 189/2015 Z. z. o kultúrno-osvetovej činnosti, zákonom NR SR č. 126/2015 Z. z. o knižniciach a o zmene a doplnení niektorých zákonov, zákonom NR SR č. 212/1997 Z. z. o povinných výtlačkoch v znení neskorších úprav a doplnkov, zákonom NR SR č. 49/2002 Z. z. o ochrane pamiatkového fondu v znení neskorších úprav a doplnkov, zákonom NR SR č. 618/2003 Z. z. o autorskom práve a právach súvisiacich s autorským právom v znení neskorších úprav a doplnkov.

Kultúrne zariadenia v zriaďovateľskej pôsobnosti BSK hospodária v režime príspevkových organizácií a disponujú plnou právnou subjektivitou. Vo svojej činnosti a pri správe zvereného majetku BSK sú viazané najmä vyššie uvedenými špecializovanými zákonmi a nadväzujúcimi vykonávacími predpismi, zákonom NR SR č. 583/2004 o rozpočtových pravidlách verejnej správy v znení neskorších predpisov a zákonom NR SR č. 446/2001 o majetku vyšších územných celkov v znení neskorších predpisov a ďalšími všeobecne záväznými právnymi normami. Vo svojej činnosti vychádzajú zo základných zriaďovacích dokumentov a riadia sa uzneseniami Zastupiteľstva BSK, všeobecne záväznými nariadeniami BSK a ďalšími internými predpismi BSK, spolupracujú s orgánmi štátnej správy, orgánmi samospráv miest a obcí, ďalšími odbornými inštitúciami a stavovskými združeniami. Kultúrne zariadenia v zriaďovateľskej pôsobnosti BSK sú verejné inštitúcie a plnia kultúrnu, umeleckú, osvetovú, vzdelávaciu, akvizičnú, informačnú, metodickú a ďalšie funkcie, vymedzené príslušnými ustanoveniami špecializovaných právnych noriem.

Bratislavský samosprávny kraj zriaďuje sedem kultúrnych zariadení. Štyri z nich sú divadlá a sídlia na území Bratislavy: Divadlo Aréna, Divadlo ASTORKA Korzo´90, Divadlo LUDUS a Bratislavské bábkové divadlo. Mimo Bratislavy sídlia Malokarpatské osvetové stredisko Modra, Malokarpatská knižnica v Pezinku a Malokarpatské múzeum Pezinok. **Svoju činnosť vykonávajú v súlade s úsilím BSK - saturovať potreby a záujmy obyvateľov kraja v oblasti kultúry na celom svojom území, bez ohľadu na sídla kultúrnych zariadení**. Toto poslanie sa jednotlivé kultúrne zariadenia usilujú naplniť či už ako spádové inštitúcie, prostredníctvom vysunutých pracovísk (v prípade divadiel zájazdovými vystúpeniami), celoregionálnymi podujatiami, partnerstvami a spoluprácou s inými subjektmi, sieťovaním viacerých subjektov pri realizácii podujatí a projektov, alebo koordinačno-metodickou činnosťou. Kultúrne zariadenia zároveň poskytujú služby aj návštevníkom regiónu, angažujú sa v nadregionálnych aktivitách a priamo participujú na tvorbe, ochrane a prezentácii kultúrnych hodnôt a vytváraní dobrého mena BSK doma aj v zahraničí.

Personálna báza kultúrnych zariadení je dlhodobo stabilná. V roku 2015 v siedmich kultúrnych zariadeniach pracovalo celkovo 160 zamestnancov (prepočítané plné pracovné úväzky), o 4 viac ako v roku 2014, pričom ide o navýšenie odborných a umeleckých pozícií:

**Tabuľka č. 1:** Štruktúra pracovníkov kultúrnych zariadení

|  |  |  |
| --- | --- | --- |
| rok | 2014 | **2015** |
| odborní pracovníci | **46** | **48** |
| umeleckí pracovníci | **42** | **44** |
| ekonomicko-prevádzkoví pracovníci | **68** | **68** |
| spolu | **156** | **160** |

V nasledujúcej tabuľke je kvantitatívna rekapitulácia činnosti jednotlivých kultúrnych zariadení za rok 2015. Sumarizuje aktivity realizované v rozsahu základného poslania zariadení,  podujatia realizované v súčinnosti s Úradom BSK, v spolupráci s inými subjektmi, účasti na festivaloch, súťažiach, prehliadkach a ďalšie kultúrne a spoločenské podujatia, ako aj podujatia nad rámec plnenia hlavných úloh (charitatívne aktivity). Pre porovnanie je uvedený aj počet zamestnancov jednotlivých kultúrnych zariadení:

**Tabuľka č. 2:** Počet zamestnancov a počet aktivít kultúrnych zariadení v r. 2015

|  |  |  |
| --- | --- | --- |
|  | **Počet** | **Počet** |
| **Názov zariadenia** | **zamestnancov** | **aktivít** |
|  |  |  |
| **Divadlo ARÉNA** | **32** | **152** |
| **Divadlo ASTORKA KORZO´90** | **39** | **167** |
| **Bratislavské bábkové divadlo** | **33** | **293** |
| **Divadlo LUDUS** | **9** | **93** |
| **Malokarpatské múzeum Pezinok** | **17** | **59** |
| **Malokarpatské osvetové stredisko Modra** | **13** | **74** |
| **Malokarpatská knižnica v Pezinku** | **17** | **378** |

Zameranie a forma aktivít sú rozdielne v závislosti od odborného zamerania jednotlivých inštitúcií. Podrobnejšie sú rozvedené v komentári o činnosti jednotlivých kultúrnych zariadení.

**Rozpočet kultúrnych zariadení v zriaďovateľskej pôsobnosti BSK v roku 2015**

Schválený rozpočet na rok 2015 pre kultúrne zariadenia v zriaďovateľskej pôsobnosti BSK pozostával z financií z rozpočtu BSK vo výške 3.470.041,00 €, z vlastných príjmov vo výške 647.151,00 € a z iných zdrojov vo výške 7.500,00 € , čo bolo spolu 4.124.692,00 €.

Upravený rozpočet k 31.12.2015 sa skladal z financií z rozpočtu BSK vo výške 3.641.949,42 €, z vlastných príjmov vo výške 881.249,62 €, z grantov zo štátneho rozpočtu vo výške 173.680,00 € a z iných zdrojov vo výške 66.299,57 €, čo je spolu 4.763.178,61 €.

Čerpanie rozpočtu k 31.12.2015 financií z rozpočtu BSK bolo v sume 3.641.949,42 €, z vlastných príjmov vo výške 747.364,88 €, z grantov zo štátneho rozpočtu vo výške 173.680,00 € a z iných zdrojov vo výške 66.066,25 €.

**Tabuľka č. 3**.: Financovanie kultúrnych zariadení podľa zdroja financií

|  |  |  |  |  |
| --- | --- | --- | --- | --- |
| **Zdroj financovania** | **Schválený rozpočet**  **na rok 2015** | **Upravený rozpočet k 31.12.2015** | **Čerpanie k 31.12.2015** | **Čerpanie**  **k 31.12.2015 v %** |
| financované z rozpočtu BSK | 3 470 041,00 | 3 641 949,42 | 3 641 949,42 | 100,00% |
| granty z MK SR | 0,00 | 173 680,00 | 173 680,00 | 100,00% |
| iné zdroje | 7 500,00 | 66 299,57 | 66 066,25 | 99,65% |
| financované z vlastných príjmov | 647 151,00 | 881 249,62 | 747 364,88 | 84,81% |
| **Spolu** | **4 124 692,00** | **4 763 178,61** | **4 629 060,55** | **97,18%** |

**Graf č.1**.: Financovanie kultúrnych zariadení podľa zdroja financií

Podrobnejší prehľad financovania podľa jednotlivých kultúrnych zariadení v zriaďovateľskej pôsobnosti BSK sa nachádza v tabuľke č. 4.

**Tabuľka č. 4**.: Financovanie kultúrnych zariadení podľa zdroja financií

|  |  |  |  |  |
| --- | --- | --- | --- | --- |
| **Názov organizácie / zdroj financovania** | **Schválený rozpočet**  **na rok 2015** | **Upravený rozpočet k 31.12.2015** | **Čerpanie k 31.12.2015** | **Čerpanie**  **k 1.12.2015 v %** |
| **Bratislavské bábkové divadlo** | **693 600,00** | **841 598,44** | **757 658,39** | **90,03%** |
| financované z rozpočtu BSK | 620 600,00 | 667 939,98 | 667 939,98 | 100,00% |
| granty z MK SR | 0,00 | 14 514,00 | 14 514,00 | 100,00% |
| financované z vlastných príjmov organizácie | 73 000,00 | 159 144,46 | 75 204,41 | 47,26% |
| **Divadlo ARÉNA** | **1 296 846,00** | **1 499 293,26** | **1 462 275,90** | **97,53%** |
| financované z rozpočtu BSK | 923 998,00 | 974 501,60 | 974 501,60 | 100,00% |
| granty z MK SR a MF SR | 0,00 | 50 359,00 | 50 359,00 | 100,00% |
| financované z vlastných príjmov organizácie | 372 848,00 | 431 932,66 | 394 915,30 | 91,43% |
| iné zdroje | 0,00 | 42 500,00 | 42 500,00 | 100,00% |
| **Divadlo ASTORKA Korzo ´90** | **962 060,00** | **1 093 131,15** | **1 092 111,35** | **99,91%** |
| financované z rozpočtu BSK | 826 800,00 | 853 550,00 | 853 550,00 | 100,00% |
| granty z MK SR | 0,00 | 41 508,00 | 41 508,00 | 100,00% |
| financované z vlastných príjmov organizácie | 135 260,00 | 194 754,15 | 193 734,35 | 99,48% |
| iné zdroje | 0,00 | 3 319,00 | 3 319,00 | 100,00% |
| **Divadlo LUDUS** | **274 700,00** | **295 492,74** | **285 295,40** | **96,55%** |
| financované z rozpočtu BSK | 254 000,00 | 258 403,00 | 258 403,00 | 100,00% |
| granty z MK SR | 0,00 | 13 399,00 | 13 399,00 | 100,00% |
| financované z vlastných príjmov organizácie | 20 700,00 | 23 690,74 | 13 493,40 | 56,96% |
| **Malokarpatská knižnica v Pezinku** | **280 627,00** | **303 797,56** | **303 644,11** | **99,95%** |
| financované z rozpočtu BSK | 264 954,00 | 268 930,00 | 268 930,00 | 100,00% |
| granty z MK SR | 0,00 | 18 400,00 | 18 400,00 | 100,00% |
| financované z vlastných príjmov organizácie | 15 673,00 | 14 627,71 | 14 474,26 | 98,95% |
| iné zdroje | 0,00 | 1 839,85 | 1 839,85 | 100,00% |
| **Malokarpatské múzeum v Pezinku** | **329 789,00** | **362 868,17** | **361 337,22** | **99,58%** |
| financované z rozpočtu BSK | 303 289,00 | 323 960,00 | 323 960,00 | 100,00% |
| granty z MK SR | 0,00 | 8 800,00 | 8 800,00 | 100,00% |
| financované z vlastných príjmov organizácie | 19 000,00 | 20 647,45 | 19 349,82 | 93,72% |
| iné zdroje | 7 500,00 | 9 460,72 | 9 227,40 | 97,53% |
| **Malokarpatské osvet. stredisko v Modre** | **287 070,00** | **366 997,29** | **366 738,18** | **99,93%** |
| financované z rozpočtu BSK | 276 400,00 | 294 664,84 | 294 664,84 | 100,00% |
| granty z MK SR a KŠU | 0,00 | 26 700,00 | 26 700,00 | 100,00% |
| financované z vlastných príjmov organizácie | 10 670,00 | 36 452,45 | 36 193,34 | 99,29% |
| iné zdroje | 0,00 | 9 180,00 | 9 180,00 | 100,00% |
| **Spolu** | **4 124 692,00** | **4 763 178,61** | **4 629 060,55** | **97,18%** |

**Oddelenie kultúry úradu BSK**

Kultúrne zariadenia v zriaďovateľskej pôsobnosti BSK majú nielen právnu subjektivitu, ale predovšetkým plnú odbornú autonómiu. Vedenie BSK, ani Úrad BSK nezasahujú do odborných činností jednotlivých kultúrnych zariadení, ako je napríklad dramaturgia, umelecká tvorba a podobne. **BSK svoje zriaďovateľské kompetencie a povinnosti uplatňuje s primárnym cieľom vytvárať pre činnosť kultúrnych zariadení vhodné podmienky**.

Gesčne príslušným organizačným útvarom Úradu BSK pre oblasť kultúry je oddelenie kultúry, ktoré je organizačnou súčasťou odboru cestovného ruchu a kultúry. Koordinačne a organizačne zabezpečuje aktivity BSK v oblasti kultúry v úzkej súčinnosti s komisiou kultúry Zastupiteľstva BSK, kultúrnymi zariadeniami v zriaďovateľskej pôsobnosti BSK, mestami a obcami kraja, ako aj v spolupráci s ďalšími subjektmi.

Najvýznamnejšou aktivitou oddelenia kultúry Úradu (odboru cestovného ruchu a kultúry) bolo vypracovanie historicky prvej „**Stratégie rozvoja kultúry v Bratislavskom samosprávnom kraji na roky 2015-2020**“, ktorú schválilo Zastupiteľstvo BSK uznesením č. 46/2015 dňa 26.6.2015. Súčasťou stratégie je aj „**Bratislavská regionálna dotačná schéma na podporu kultúry**“ na ktorú kraj alokoval financie v sume 400.000,00 €.

V

Okrem, koncepčnej, koordinačnej a administratívnej funkcie oddelenie kultúry realizuje vlastné podujatia a podujatia v spolupráci s inými subjektmi. Medzi najdôležitejšie aktivity oddelenia kultúry v roku 2015 patrili:

**Tabuľka č. 5**: Najdôležitejšie aktivity oddelenia kultúry

|  |  |  |
| --- | --- | --- |
|  | **Suma** | **Poznámka** |
| **Názov podujatia** |
| spolupráce na edukačno-výchovnom projekte „Mandaly“ podpora pôvodnej slovenskej výtvarnej tvorby (február 2015) | 6 000,- |  |
| písomný materiál do Zastupiteľstva BSK „Správa o činnosti kultúrnych zariadení v zriaďovateľskej pôsobnosti BSK za rok 2014“ (apríl 2015) |  |  |
| spolupráca s Neinvestičným fondom židovského kultúrneho dedičstva MENORAH na projekte „ENGERAU – zabudnutý príbeh Petržalky“ (máj 2015) | 4 000,- |  |
| spolupráca s OZ Bratislavský majáles na kultúrno-spoločenskom podujatí Bratislavský majáles 2015  (apríl/máj 2015) | 12 000,- |  |
| spolupráca s Music Gallery, s.r.o. pri príprave a realizácii medzinárodného podujatia „One Day Jazz Festival“ v Istropolise v Bratislave (máj 2015) | 6000,- |  |
| spolupráca na príprave kultúrno-spoločenského a edukačného projektu „Ubránili sme sa – obliehanie Bratislavy Napoleónom“ – rekonštrukcia napoleonských bojov v Sade Janka kráľa v Bratislave (máj 2015) | 23 950,- |  |
| písomný materiál do Zastupiteľstva BSK „Stratégia rozvoja kultúry v Bratislavskom samosprávnom kraji na roky 2015-2020“ (jún 2015) |  | Interne vypracoval OCRaK |
| spolupráca s  Viva Musica agency, s.r.o. na medzinárodnom letnom festivale klasickej hudby Viva musica 2015 (jún 2015) | 30 000,- |  |
| spolupráca s Malokarpatským múzeom v Pezinku na príprave 10. ročníka „Keramických trhov“ (jún 2015) |  | Náklady v rozpočte múzea |
| spolupráca s OZ CIBULÁK na 7. ročníku multi žánrového hudobného festivalu CIBUĽA FEST 2015 ( júl 2015) | 3 000,- |  |
| spolupráca s Divadlom Aréna pri propagácii a príprave Detskej univerzity 2015 (júl – august 2015) |  | Náklady v rozpočte divadla |
| spolupráca s BKIS na 40. ročníku bratislavského Kultúrneho leta a BHS v mestských častiach BA (august – september 2015) | 20 000,- |  |
| spolupráca s OZ TRIBUS MUSICAE na VI. ročníku medzinárodného „Katedrálneho organového festivalu Bratislava 2015“ (júl - september 2015) | 2 000,- |  |
| spolupráca s OZ CIBULKA pri realizácii kultúrneho podujatia SUSULANFEST 2015 vo Viničnom (august 2015) | 6 000,- |  |
| spolupráca s agentúrou ABBY Art na projekte slávnostného koncertu k 71. výročiu SNP a 47. výročiu okupácie Československa vojskami Varšavskej zmluvy „Tribute to Freedom – Pocta slobode“ na hrade Devín (august 2015) | 30 000,- |  |
| spolupráca s OZ Slovenské piesky na podujatí Slovenské piesky 2015 pri príležitosti 70. výročia ukončenia II. Sv. vojny vo vojenskom výcvikovom priestore Záhorie (august 2015) | 10 000,- |  |
| zabezpečenie elektronického informačného systému k podaniu žiadostí o dotácie na kultúru z rozpočtu BSK (august 2015) | 4 560,- |  |
| Implementácia Bratislavskej regionálnej dotačnej schémy na podporu kultúry (júl až december 2015) | 400 000,- |  |
| Písomný materiál do zastupiteľstva BSK „Návrh na poskytnutie dotácií z Bratislavskej regionálnej dotačnej schémy na podporu kultúry“ (september 2015) |  |  |
| spolupráca s OZ Konvergencie na 6. ročníku medzinárodného festivalu KONVERGIENCIE 2015 – festival komornej hudby (september 2015) | 20 000,- |  |
| spolupráca s OZ ATELIÉR EM na 7. ročníku medzinárodného sympózia „Hommage a Erna Masarovičová“ (september 2015) | 2 500,- |  |
| realizácia konferencie ku Dňom európskeho kultúrneho dedičstva v BSK na tému „Industriálne a technické pamiatky a areály v Bratislavskej župe“ (september 2015) | 6 000,- | Kmeňové podujatie OCRaK |
| spolupráca s MOS Modra na prvom ročníku podujatia „Deň otvorených ateliérov v BSK“ (október 2015) | 10 000,- |  |
| spolupráca s obcou Tomášov na jesennej divadelnej prehliadke „Tomášovská Thália 2015“ (október 2015) | 2 500,- |  |
| spolupráca s MOS Modra na realizácii a koordinácii regionálneho projektu „Jablkové hodovanie“ (október 2015) |  | Náklady v rozpočte MOS Modra |
| spolupráca s Divadlom ASTORKA KORZO´90 na príprave a propagácii 10. ročníka divadelného festivalu „ASTORKA 2015“ (október 2015) |  | Náklady v rozpočte divadla |
| Písomný materiál do Zastupiteľstva BSK „Návrh na povolenie výnimky termínu predkladania žiadostí o poskytnutie dotácií z Bratislavskej regionálnej dotačnej schémy na podporu kultúry“ (október 2015) |  |  |
| spolupráca s odborom školstva a NO Centrum pre filantropiu na kultúrno-vzdelávacom projekte „Harmónia sfér, Shakespere-Prokofjev/ROMEO a JÚLIA“ (november 2015) | 300,- | Časť nákladov,  poplatok SOZA |
| spolupráca s OZ ART GALLERY na projekte autorského divadla LA KOMIKA „Bohyňa vo vani“ (november 2015) | 5 000,- |  |
| spolupráca s A4 – Asociácia združení pre súčasnú kultúru na podujatí „Večer na podporu banskobystrických divadiel“ (november 2015), | 7 323,- |  |
| spolupráca s A4 – Asociácia združení pre súčasnú kultúru na konferencii „Kultúra a mesto: Sila príťažlivosti“ (december 2015) | 2 500,- |  |
| spolupráca s ART DESIGN PROJECT na realizácii výstavy „Pod jedličkou III“ (december 2015) | 2 500,- |  |
| projekt cezhraničnej spolupráce SK/AT „Vytvorenie kultúrno-kreatívneho centra v kaštieli MOS Modra“ – vytvorenie pracoviska pre digitalizáciu kultúrneho dedičstva: vytvorenie základnej databázy tvaroslovia, artefaktov a ľudovoumeleckých výrobných nástrojov viažucich sa k tradičnej modranskej keramike (december 2015) | 6 500,- |  |
| realizácia 6. ročníka kultúrno-spoločenského regionálneho podujatia „Ocenenie za príkladnú obnovu“ (december 2015), | 9 996,- | Kmeňové podujatie OCRaK |
| zabezpečenie Mikulášskeho predstavenia pre deti zamestnancov Úradu BSK v Bratislavskom bábkovom divadle (december 2015), |  | Náklady zahrnuté v rozpočte divadla |
| Spolupráca s Ateliér 007, s.r.o. na projekte vydanie publikácie „Aron Grunhut – záchranca židov a bratislavský patriot“ (december 2015), | 2 000,- |  |
| spolupráca s NABALI s.r.o. na kultúrno-výchovnom projekte „Pressburg.Prešporok.Poszony“ (december 2015), | 6 000,- |  |
| spolupráca s OZ Všetci v spoločnosti - In Socio kultúrno-umelecký projekt „Súčasná inscenovaná fotografia“(december 2015), | 2000,- |  |

**S p o l u: 642 629,- €**

### DIVADLO ARÉNA

Divadlo Aréna sídli v historickej budove z roku 1898 na petržalskom nábreží Dunaja (Viedenská cesta č. 10). Budova divadla, v ktorej začiatkom minulého storočia pôsobil aj jeden z najvýznamnejších európskych divadelníkov, Max Reinhardt, je národnou kultúrnou pamiatkou a je situovaná na mieste, kde bol jeden z najstarších divadelných stánkov v Bratislave – amfiteáter s rovnakým názvom z roku 1828. Budova divadla je vo vlastníctve Bratislavského samosprávneho kraja. Maximálna kapacita veľkej divadelnej sály je 318 divákov, pri štandardnej úprave hľadiska a javiska je to 264 miest. Pred štyrmi rokmi si Divadlo Aréna z vlastných zdrojov vytvorilo z bývalej skúšobne nový samostatný štúdiový divadelný priestor Loft Arénu s miestami pre cca 80 divákov. Divadlo nemá stály umelecký súbor.

Napriek modernizácii zvukovej a osvetľovacej techniky v roku 2013, ktorá umožnila uviesť na scénu aj technicky náročné žánrové a multižánrové predstavenia, divadlo v súčasnosti potrebuje rekonštrukciu, zameranú predovšetkým na vybavenie adekvátnou javiskovou technikou (povrazisko) a na vytvorenie variabilného hľadiska formou zásuvnej tribúny, vrátane nových sedadiel. Najmä vďaka úsiliu riaditeľa divadla, Juraja Kukuru, uznesením č. 705 zo 16.12.2015 vyčlenila Vláda SR na rekonštrukciu Divadla Aréna na rok 2016 sumu 2,5 mil. € a na rok 2017 sumu 2,0 mil. €. Zámer rekonštrukcie národnej kultúrnej pamiatky budovy Divadla Aréna divadla schválilo Zastupiteľstvo BSK uznesením č. 1/2016 zo dňa 29.1.2016.

Ambíciou divadla Aréna je prinášať tituly, ktoré na domácich javiskách ešte neboli uvedené a ktoré obohacujú repertoár ponukou, oslovujúcou aj náročného diváka. Do povedomia verejnosti sa hlboko zapísali predovšetkým inscenácie „občianskeho cyklu“ venované najzávažnejším a najkontroverznejšie vnímaným témam našich dejín a súčasnosti. Na javisku sa aj v roku 2015 striedala súčasná i klasická činohra, opera, charitatívne a organizované predstavenia, rockové a džezové koncerty, pribudol projekt Ultimatívne kino ARÉNA - zameraný na prezentáciu slovenskej a svetovej filmovej klasiky.

**Premiéry**

Divadlo Aréna pripravilo v roku 2015 šesť premiér. Vo februári  mala premiéru hra **Lesk a bieda kurtizán** v réžii Mariana Amslera, adaptácia známeho románu Honoré de Balzaca. Ďalšia hra, **Dáma bez kamélie** autora Mareka Maďariča v réžii Martina Čičváka a inšpirovaná Dumasovým dielom, mala premiéru 29. apríla.Divadelná hrarenomovaného českého dramatika Davida Jeřaba pod názvom **Obeť, Apoteóza lásky a zrady** mala svoju premiéru  piateho júna. Inscenácia bola vybraná na festival súčasného divadla Nová dráma/New Drama 2016 a súťažnú prehliadku najlepších slovenských inscenácií Dotyky a spojenia 2016, aby na oboch prehliadkach prezentovala Divadlo ARĚNA. Životné otázky a morálne dilemy akými sú manipulácia, morálne hranice a ich prekročenie, problémy viny, pomsty a zodpovednosti, rieši divadelná hra maďarského autora Istvána Tásnadiho **Cyber Cyrano** v réžii Simony Nyitrayovej, ktorú divadlo uviedlo 4. októbra. Čiernu špiritistickú komédiu anglickej autorky Pam Valentine **Medzi nebom a zemou** v režijnej úprave Soni Ferencovej uviedlo divadlo 16. októbra. Hra francúzskeho dramatika Denisa Lachauda **Hetero** v réžii Márie Záchenskej je rodinnou tragikomédiou o spoločenských konvenciách a stereotypoch, kladúca vtipné otázky o postavení ženy v spoločnosti, o tradičných hodnotách a slobodnom myslení. Hra mala premiéru 7. novembra 2015.

**Multižánrové, multikulturálne a charitatívne projekty**

Divadlo aj v roku 2015 tradične venovalo priestor benefičnému koncertu **Počuť srdcom** pre sluchovo postihnuté deti. Priestory Divadla Aréna sa počas roka 2015 naplnili ďalšími podujatiami ako napr. odovzdávanie výročných **cien Samuela Zocha**, organizované Bratislavským samosprávnym krajom, pokračovanie úspešného cyklu džezových koncertov **Jazz v Aréne,** na ktorých vystúpili hviezdy slovenskej a zahraničnej jazzovej scény. Ďalej to boli koncert Jaromíra Nohavicu, Medzinárodná konferencia o dizajne, Oslavy dňa učiteľov, v spolupráci s Nadáciou Úsmev ako dar „Najmilší koncert roka“ – 25. ročník celoslovenskej prehliadky vystúpení detí z detských domovov, Chanukové predstavenie, vystúpenie súboru Gymnik, Konferencia Slovenskej lekárnickej komory a ďalšie.

Už siedmu sezónu Divadlo Aréna pokračovalo v projekte prenosov operných predstavení z **Metropolitnej opery** **v New Yorku.** Aréna uviedla spolu 9 titulov, Veselá vdova, Hoffmannove poviedky, Jolanta/Modrofúzov zámok, Jazerná pani, Sedliacka česť, Trubadúr, Othello, Tannhäuser, a Lulu. V rámci nového projektu Ultimatívne kino v Aréne sapremietalo celkom 7 titulov.

Divadlo Aréna a Univerzita Komenského v Bratislave zorganizovali už dvanásty ročník letnej univerzity pre deti od 9 do 14 rokov. Myšlienka vzniku **Detskej Univerzity Komenského** (DUK) z iniciatívy riaditeľa Divadla Aréna Juraja Kukuru bola inšpirovaná existenciou detských univerzít v Európe a na celom svete, ktoré fungujú ako podpora vzdelávania mladých talentovaných žiakov. Súčasne sa využili priestory a kapacita divadla počas divadelných prázdnin a zmysluplne sa doplnila ponuka letných podujatí pre deti a mládež. Študenti DUK 2015 mali príležitosť zúčastniť sa exkurzie do NS SR a workshopov v SNG či NBS.

**Divadelné festivaly**

S inscenáciou **Kapitál** v réžii M. Čičváka sa Aréna predstavila na festivale Nová dráma v Bratislave, kde sa každý rok uskutočňuje prehliadka toho najlepšieho zo slovenského profesionálneho divadla. Na najprestížnejšej českej medzinárodnej divadelnej prehliadke, Festivale Divadelní flóra Olomouc, sa Aréna predstavila s  hrou **Rosmersholm** v réžii M. Čičváka. Na aj medzinárodnom divadelnom festivale Divadlo Evropských regionu v Hradci Králové to bola M. Amslerom režírovaná hra **Lesk a bieda kurtizán,** na Festivale Divadelní svět v Brne hra **Kapitál** v réžii M. Čičváka.

V roku 2015 Divadlo Aréna realizovalo okrem spomínaných festivalov ďalších 15 hosťovských predstavení v Čechách a na Slovensku.

**Nominácie a ocenenia**

Na divadelnom festivale DOSKY 2015 bol v kategórii réžia nominovaný David Jařab za réžiu inscenácie Obeť, v kategórii najlepší ženský herecký výkon bola nominovaná herečka Rebeka Poláková za postavu Márie z inscenácie Obeť, a Petra Vajdová za postavu Ester v inscenácii

Lesk a bieda kurtizán. V kategórii najlepšia scénografia bol nominovaný Juraj

Kuchárek za inscenáciu Povstanie.

**Záver:**

**V roku 2015 Divadlo Aréna ponúklo na domácej scéne celkovo 152 podujatí, z toho 129 repertoárových, 6 premiér, 9 projekcií opery, 7 filmových projekcií a množstvo podujatí realizovaných formou prenájmu priestorov divadla iným subjektom. Celková návštevnosť na podujatiach v roku 2015 bola 27.340 divákov, čo je 78% - percentné využitie kapacity divadla. Návštevnosť na repertoárových predstaveniach Divadla Aréna v roku 2015 bola 22.992 divákov, čo predstavuje v priemere 77% obsadenie hľadiska. Návštevnosť na repertoárových a ostatných podujatiach sa zvýšila oproti roku 2013 o 1 %. Divadlo Aréna pripravilo v roku 2015 šesť premiér a zameralo sa na žánrovú pestrosť domácej scény, ktorú doplnilo festivalovou a zájazdovou činnosťou. Svojou bohatou dramaturgickou ponukou a kvalitnou produkciou sa Divadlo Aréna stalo obdivuhodným a ojedinelým fenoménom slovenskej umeleckej scény.**

**DIVADLO ASTORKA/KORZO´90**

Divadlo ASTORKA Korzo´90 (DAK´90) bolo zriadené Ministerstvom kultúry SR 1. apríla 1990. V roku 1993 bolo premenované na Divadlo Astorka Korzo ´90 (DAK´90). S účinnosťou od 1. apríla 2002 prešlo Divadlo ASTORKA Korzo ´90 do zriaďovateľskej pôsobnosti Bratislavského samosprávneho kraja.

Divadlo nemá svoju budovu a pôsobí v prenajatých priestoroch v budove Ministerstva kultúry SR na námestí SNP č. 33 v Bratislave. Aktuálna nájomná zmluva platí do 31.12. 2016. Vedenie divadla s administratívnym zázemím sídlia v priestoroch „Domu umenia“ na Námestí SNP č. 12 v správe Národného osvetového centra.

Kapacita sály je 212 miest. Uvedené priestory nie sú v pravom slova zmysle divadelné, pôvodne slúžili ako banketová miestnosť Tatra banky, neskôr ako kino. Napriek tomu DAK´90 dlhodobo patrí k najúspešnejším a umelecky najambicióznejším slovenským divadelným scénam. Disponuje vlastným umeleckým súborom. Divácky úspech dokazuje viacročná obľúbenosť a mnohé reprízy titulov; Na koho to slovo padne (145 repríz), Čudné popoludnie Dr. Zvonka Burkeho (125), Tichý dom (100), či Pred odchodom na odpočinok (84 repríz), Sen noci svätojánskej (86), Tolstoj a peniaze (68), Gazdova krv (58) repríz.

**Premiéry**

V roku 2015 Divadlo ASTORKA Korzo ´90 pripravilo dve nové divadelné inscenácie. Pod vedením režiséra Michala Vajdičku vzniklo zaujímavé autorské dielo **Jama deravá,** inšpirovanéúdajmi z oficiálnych štatistík o Slovensku. S vtipom a satiricky glosuje témy a udalosti, ktoré zásadne rozvírili hladinu slovenskej spoločnosti v poslednej dobe. Hra mala premiéru 29. apríla. Divadelnú hru A. P. Čechova **Višňový sad,** originálne adaptoval Marián Amsler: statok zamenil za divadlo, majiteľov a obyvateľov panstva vymenil za členov divadelného súboru a hru situoval do súčasnosti. Hra bola uvedená 5. novembra 2015. Galaprogram **25 rokov ASTORKY** bolosobitnou udalosťou k 25. výročiu Divadla ASTORKA Korzo ´90, v ktorom účinkovali súčasní členovia divadla, kolegovia z oblasti, hudby, výtvarného umenia, s ktorými divadlo spolupracovalo počas uplynulých 25 rokov a ďalší vzácni hostia.

**Divadelné festivaly a zahraničné zájazdy**

Astorka Korzo´90 pravidelne reprezentuje divadlenú kultúru nielen v slovenských regiónoch, ale aj v zahraničí. Účasť na divadelných festivaloch a zahraničné hosťovania stále patria k prioritám Divadla ASTORKA Korzo ´90. V roku 2015 absolvoval súbor 7 zájazdov doma (dve vystúpenia v Trenčíne, a po jednom vystúpení Piešťanoch, Topoľčanoch, Prievidzi, Senici a Myjave) a zúčastnil sa na 3 divadelných festivaloch. Na festivale s dlhoročnou tradíciou **Slovenské divadlo v Prahe** sa DAK´90 predstavilo hrou Láska na Kryme, na 13. ročníku **Dní Astorky v Prahe** hosťovalo divadlo vo Švandovom divadle s hrou Jama deravá a s touto hrou sa tiež predstavilo na festivale Vianoce na Myjave v závere roka.

**Festival Astorka 2014**

Jubilejný 10. ročník **Festivalu Astorka Korzo ´90** sa uskutočnil na pôde divadla v dňoch 25. až 29. októbra 2015. Festival už tradične otvorilo Dejvické divadlo z Prahy hrou Irvina Welsha, Ucpanej systém, v réžii M. Vajdičku. V uplynulom roku sa na festivale zúčastnili divadlá z Českej republiky, Maďarska a Poľska. Súčasťou festivalu boli zaujímavé Scénické rozhovory s hercami Astorky, s B. Farkašom a M. Labudom ml. Nechýbali ani koncerty a výstavy slovenských umelcov. Festival Astorka 2014, oslávil už desiaty ročník a patrí k významným kultúrno-spoločenským podujatiam v medzinárodnom kontexte.

**Nominácie a ocenenia**

Divadlo Astorka Korzo´90 dosiahlo viaceré ocenenia za sezónu 2014/2015: **Zita Furková** získala Výročnú cenu Litfondu 2015 za herecký výkon v divadelnej inscenácii Einsteinova žena. **Zuzana Porubjaková** získala Prémiu Litfondu 2015 za herecký výkon v divadelnej inscenácii Zakázané uvoľnenie, kde vytvorila postavu nevesty Kláry. **Michal Vajdička** získal Prémiu Liftondu 2015 za divadelnú inscenáciu Jama deravá za mimoriadny prínos do repertoáru Divadla ASTORKA Korzo ´90 a dokonca i za novátorský krok v rámci divadelnej poetiky. Pod jeho vedením a vďaka jeho nápadu, prvýkrát vo svojej histórii, vytvoril súbor Divadla ASTORKA Korzo ´90 kolektívne autorské dielo. **Peter Šimun** získal Prémiu Literárneho fondu 2015 za vynikajúci herecký výkon a stvárnenie viacerých postáv v divadelnej inscenácii Einsteinova žena.

**Využívanie štrukturálnych fondov a grantov**

Divadlo získalo v roku 2015 na uvedenie nového divadelného titulu Jama deravá, na realizáciu podujatia Festival Astorka 2015 a prezentáciu divadelných inscenácií vo Švandovom divadle v ČR z dotačného systému Ministerstva kultúry SR dotácie v celkovej sume 39 000,- € a za kultúrne poukazy 2 508,- €.

**Záver:**

**Návštevnosť na podujatiach bola v roku 2015 celkom 25.122 návštevníkov, počet podujatí bol 167. DAK ´90 uvádza divadelné predstavenia v rôznych priestoroch - Trezor, Foyer a Hlavná scéna v rôznych obmenách javiska (prvý rad a niektoré sedadlá sa nepredávajú kvôli scéne, ktorá zasahuje do hľadiska). Z tohto dôvodu nie je možné zovšeobecniť percentuálne vyťaženie kapacity divadla. Priestory Foyer a Trezor boli využité na 100 %, Hlavná sála na cca na 86,3 % , celkovo bola kapacita divadla využitá na 93,15 %.**

**V roku 2015 bol počet predstavení odohratých na domácej scéne 151, návštevnosť bola 21.519 divákov. Divadlo Astorka Korzo´90 patrí medzi stabilné piliere slovenskej divadelnej kultúry, čo najlepšie dokladuje divácky záujem doma aj v zahraničí.**

**BRATISLAVSKÉ BÁBKOVÉ DIVADLO**

Bratislavské bábkové divadlo (BBD) sídli v historickej budove v centre hlavného mesta SR. Objekt budovy je majetkom Bratislavského samosprávneho kraja. Budova je už niekoľko rokov vo veľmi zlom technickom stave a ku koncu roka 2014 musela byť z bezpečnostných dôvodov pre verejnosť uzatvorená. Divadlo v súčasnosti hrá v náhradných priestoroch na Malej Scéne STU na Dostojevského rade č. 7. Rekonštrukcia budovy divadla bola naplánovaná na druhý polrok 2015, termín začatia rekonštrukcie sa nestihol splniť pre zložitosť procesu výberového konania dodávateľa. Začiatok rekonštrukcie bol presunutý na rok 2016.

Bratislavské bábkové divadlo v roku 2015 pripravilo pestrú zmes rozprávok najmä pre najmenších divákov. Zrealizovaním troch premiér obohatili repertoár predstavení, v ktorých nechýba vtip, zábava i poučenie. Bábkoherci, tak, ako každý rok, prichádzali za deťmi do materských škôl, kde odohrali viacero tzv. škôlkohier. Už tradične počas sviatku Dňa detí 1. júna odohrali viacero predstavení nielen v priestoroch divadla, ale aj v open air priestore parku Prešporskej kúrie. Zúčastnili sa na piatich festivaloch. Najväčší počet repríz mala inscenácia Kvak a Čľup - 49 repríz,  ďalšou Myška nie je líška s počtom 32  a Opice z našej police majú za sebou 31 predstavení.

**Premiéry**

Prvá inscenácia **Prstom na mape** mala premiéru 13. 3. 2015. Jej uvedením bol obohatený repertoár BBD o hru s ambicióznym cieľom nielen zabávať, ale aj vzdelávať. Ide totiž o akýsi zemepis pre najmenších. Autori textu a súčasne režijná dvojica, Jana Mikitková a Ján Fakla, pracovali s motívom detskej hry. Základným rámcom predstavenia je hra rodiny Túlavých na cestovanie po svete. Inscenáciou **Mio, môj Mio** uzavrelo BBD divadelnú sezónu 2014/2015. Zámerom bolo priviesť na javisko mystický príbeh Astrid Lindgrenovej, ktorý je u nás málo známy. Lindgrenová sa preslávila najmä humornými dielami ako Pipi Dlhá Pančucha, či Deti z Bullerbynu. Skúsený dramatik a dramaturg Peter Pavlac a režisérka inscenácie Júlia Rázusová upravili pôvodnú predlohu a doplnili ju o ďalšie motívy Z kvalitnej literárnej j predlohy tak vznikla dynamická inscenácia, plná obrazov so silným emočným nábojom. Originálny výtvarný názor a estetické cítenie výtvarníčky Markéty Plachej dodali dielu osobitosť, ktorá robí z predstavenia originálny nadčasový kus v repertoári BBD. Inscenácia bola dokonca vybratá i na medzinárodný festival World Puppet Carnival v Borneu, na ktorom sa však BBD z bezpečnostných dôvodov nakoniec nezúčastnilo. Hra **Zlaté prasiatko** mala premiéru v závere roka 20. 11. 2015. Bola inšpirovaná ocenenou knihou Ester Starej a ilustrátorky Martiny Matlovičovej. Predstavenie vzniklo so zámerom priniesť deťom jednoduchý príbeh s  pozitívnym posolstvom. Autorke hry Michaele Zakuťanskej, režisérke Kataríne Jánošovej a výtvarníčke Martine Finotorvej sa podarilo vytvoriť svieži aktuálny text plný vtipu, farieb a chytľavej melodiky.

**Divadelné festivaly**

BBD sa počas roka 2015 zúčastnilo na štyroch festivaloch na Slovensku. Na festivale Dotyky a spojenia v Martine sa predstavili hrou Prstom na mape, Hru Myška nie je líška uviedli v máji na festivale Bábková Žilina**,** s inscenáciou Prstom na mape vystúpil súbor aj na letnom festivale Kremnické gagy a na Slnečnom festivale v Senci sa predstavili inscenáciou Mio, môj Mio.

**Ďalšie podujatia**

Siedmy ročník výtvarnej súťaže Bratislavského bábkového divadla „**Môj zážitok z bábkového divadla**“ opäť potvrdil, že práve výtvarný prejav je pre vekovú kategóriu od 5 do 11 rokov veľmi prirodzený a príťažlivý. Cieľom súťaže bolo získať spätnú väzbu, ako vnímajú malí diváci zo škôl jednotlivé divadelné predstavenia. Výtvarné práce boli vystavené aj vo vstupných priestoroch Úradu BSK. Projekt **Medzinárodný deň detí** už každoročne prináša zaujímavú ponuku divadelných predstavení pre deti pri príležitosti ich sviatku. BBD sa už piaty krát pripojilo k celoslovenskej akcii **Noc divadiel.** Tentoraz však kvôli prebiehajúcej rekonštrukcii v obmedzenom rozsahu. Keďže BBD momentálne nedisponuje vlastným javiskovým priestorom, nebolo možné usporiadať noc divadiel tak, ako po iné roky. BBD ponúklo predstavenie Zlaté prasiatko v Divadle Malá scéna STU a výtvarnú tvorivú dielňu, počas ktorej si detskí účastníci mohli vyrobiť bábky – strašidlá.

**Inscenované čítanie a tvorivé dielne**

V roku 2015 BBD ponúklo k repertoárovým predstaveniam aj alternatívne podujatia: čitáreň, herňu a tvorivú dielňu. Deťmi aj rodičmi sú osobitne oceňované inscenované čítania, interaktívne približujúce viaceré naše a zahraničné literárne diela (Perinbaba, Kráľ Drozdia brada bratov Grimmovcov, Kráľovná kolobežka J. Wericha, Čarovná zima T. Janssona a iné. Okrem inscenovaných čítaní sa tešia výbornej odozve i výtvarné tvorivé dielne, počas ktorých si môžu účastníci pod vedením lektora-výtvarníka vyskúšať rôzne tvorivé výtvarné postupy pri tvorbe bábok.

**Využívanie štrukturálnych fondov a grantov**

Na uvedenie nových divadelných titulov Prstom na mape, Mio, môj Mio a Zlaté prasiatko získalo divadlo dotácie z Ministerstva kultúry SR v celkovej sume 7.000,- € a za kultúrne poukazy v hodnote 7.514,- €.

**Záver:**

**V roku 2015 Bratislavské bábkové divadlo odohralo spolu 293 predstavení na domácej scéne, z toho 69 predstavení na zájazdoch a troch divadelných prehliadkach. Celková návštevnosť bola 36.863 divákov, čo robí z BBD jenu z najnavštevovanejších kultúrnych inštitúcií v Bratislave a Bratislavskom kraji.**

**DIVADLO LUDUS**

Divadlo LUDUS nemá vlastnú budovu a už takmer sedem rokov sídli v Heineken Tower Stage na Pribinovej ulici č. 25 v Bratislave. Uvedené priestory užíva Divadlo LUDUS ako podnájomník na základe zmluvy medzi BSK a spoločnosťou TOWER STAGE, s.r.o. (zmluva č. 2009/394/KUL z 29. júna 2009). Okrem nevýhodného a podľa právnych analýz nevypovedateľného nájmu komplikuje divadlu činnosť nekorektný prístup zo strany prenajímateľa. Platnosť nájomnej zmluvy končí až 1. 7. 2019.

Divadlo LUDUS je repertoárovým divadlom, ktoré sa dramaturgicky zameriava predovšetkým na tituly pre tínedžerov. Zároveň je ambíciou Divadla Ludus poskytovať priestor študentom VŠMU a mladým začínajúcim umelcom, ktorí sa orientujú na tínedžerský vek. Divadlo nemá stály herecký súbor.

K titulom s najvyšším počtom repríz patrilo predstavenie Pozor, dobrý pes! (12) a tituly Pod perinou a Medveď a pytačky mali po 8 repríz. Najväčší záujem divákov zaznamenali premiérové tituly Medveď a pytačky (1003 návštevníkov) a Pozor, dobrý pes! (826 divákov).

**Premiéry**

V roku 2015 repertoár divadla obohatili tri premiéry, z toho jedna obnovená. Dramatizácia populárnej knihy autora Antoine de Saint – **Malý princ,** v scenáristickej a režijnej úprave Petra Kubumala premiéru 15. marca 2015.

Obnovená premiéra staršej úspešnej inscenácie s novým hereckým obsadením pre deti **Doktor Johanes Faust,** ktorú divadlo opätovne zaradilo do svojho repertoáru pri príležitosti MDD, bolauvedená 31. 5. 2015**.** Hra jeinšpirovaná jarmočným divadlom, v ktorej dominujú veľké drevené bábky a voz plný komediantov.

Ďalšia inscenácia vznikla na motívy románu pre tínedžerov slovenského autora Juraja Šebestu Wenussha, pod názvom **Pozor, DOUBLE STRESS**! Je to súčasný divadelný komix pre tínedžerov a ich poľutovaniahodných rodičov. Vznikla ako voľné pokračovanie inscenácie Pozor, Dobrý pes! V réžii Janky Mikitkovej. Premiéra bola 29. októbra 2015.

**Ďalšie podujatia**

Divadlo Ludus pripravilo pre deti počas letných prázdnin divadelný workshop pod názvom **Hráme sa na Fausta**, ktorý bol rozdelený na zmyslové, pohybové, fantazijné cvičenia a hry rozvíjajúce kreatívne myslenie a výtvarnú tvorbu bábok, kostýmov a rekvizít.

V júni sa tak, ako v predchádzajúcich rokoch, uskutočnila trojdňová prezentácia ročníkových prác žiakov SZUŠ pod názvom HEPOTAPR – Herectvo, Pohyb, Tanec, Prednes

**Festivaly a zájazdy**

V termíne 9. – 12. 11. 2015 organizovalo divadlo 5. ročník medzinárodného bienále divadla pre tínedžerov **PUBERŤÁK 2015 stav mysle nie veku**. Záštitu nad festivalom prevzal minister kultúry SR Marek Maďarič a predseda BSK Pavol Frešo. Festivalu sa zúčastnili umelci z Čiech, Slovinska a Talianska. Predstavili sa súbory – divadlo Pôtoň (Bátovce), Divadlo na zástavke (Karlova Ves, BA), Zádrapky pri ZUŠ (Senica), divadlo Slúchadlo (Nitra), Škola LUDUS (BA), Divadlo Športniky (CZ,SL), divadlo ÚSMEV (SK,IT), divadlo LAB VŠMU (BA) a divadlo LUDUS.

Divadlo LUDUS sa v novembri zapojilo do podujatia **NOC DIVADIEL 2015** s predstavením MALÝ PRINC**. Išlo už o 6. ročník noci otvorených divadiel, kultúrnych centier, predstavení a výnimočných zážitkov. Tento rok sa do projektu zapojilo rekordných 63 divadiel z 18 miest. Podujatie koordinoval Divadelný ústav Bratislava v spolupráci s divadlami na celom Slovensku.**

**Využívanie štrukturálnych fondov a grantov**

Divadlo LUDUS nezískalo z grantového systému MK SR žiadnu dotáciu. Za kultúrne poukazy dostalo dotáciu z MK SR v sume 6 399,- €.

**Záver:**

**Divadlo Ludus uviedlo v roku 2015 na domácej scéne 93 predstavení a 12 inscenácií odohralo na zájazdoch. Celková návštevnosť na predstaveniach na domácej scéne bola 7.508 divákov, čo je o 1.822 viac, ako v roku 2014. Celková návštevnosť na všetkých 93 podujatiach usporiadaných Divadlom Ludus bola 10.364 divákov. Návštevnosť sa oproti roku 2014 zvýšila o 841 divákov, čo predstavuje medziročný nárast o 8,8,3%. Nevýhodná zmluva o podnájme priestorov v priestore Tower Stage neprimerane predražuje prevádzku divadla. Obmedzenia vyplývajúce z tejto zmluvy a opakujúca sa neústretovosť prenajímateľa znemožňujú akýkoľvek rozvoj divadla.**

**Tabuľka č. 6:** Divadlá v zriaďovateľskej pôsobnosti BSK, prehľad roky 2012 – 2015

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| ***Názov***  ***KZ*** | **Rok** | **Počet**  **pracov-**  **níkov** | **Kapacita**  **sály** | **Počet**  **premiér** | **Počet**  **predstavení**  **(všetky/**  **zájazdy)** | **Festivaly** | **Nominácie**  **Ocenenia** | **Iné**  **podujatia** | **Počet platiacich divákov** | **Tržby/ vstupné** | **Počet**  **návštevnkov**  **celkom** |
| ***ARÉNA*** | 2012 | 32 | 264 | 3 | 116/5 | 7 | 0 | 24 | 16 980 | 178 868 | 24 478 |
|  | 2013 | 32 | 264 | 6 | 122/5 | 5 | 2 | 24 | 18 490 | 231 715 | 25 992 |
|  | **2014** | **32** | **264** | **5** | **111/4** | **2** | **1** | **30** | **20 079** | **209 429** | **27 340** |
|  | **2015** | **32** | **264** | **6** | **154/18** | **3** | **4** | **32** | **22 156** | **170 801,75** | **32 958** |
| ***ASTORKA*** | 2012 | 37 | 187/154 | 2 | 147/9 | 5 | 7 | 22 | 24 395 | 148 592 | 26 444 |
|  | 2013 | 38 | 187/154 | 3 | 144/15 | 5 | 10 | 21 | 25 929 | 172 402 | 25 929 |
|  | **2014** | **38** | **187/154** | **5** | **165/15** | **8** | **6** | **9** | **26 779** | **188 459** | **27 839** |
|  | **2015** | **39** | **187/154** | **2** | **167/9** | **4** | **5** | **7** | **25 122** | **190 943,51** | **25 980** |
| ***BBD*** | 2012 | 34 | 170/175 | 4 | 186/69 | 2 | 0 | 4 | 35 289 | 50 131 | 44 210 |
|  | 2013 | 37 | 170/175 | 3 | 219/84 | 4 | 0 | 4 | 42 198 | 75 614 | 42 975 |
|  | **2014** | **33** | **170/175** | **4** | **296/64** | **5** | **1** | **4** | **35 048** | **84 867** | **38 104** |
|  | **2015** |  | **170/175** | **3** | **293/69** | **4** | **0** | **3** | **36 863** | **64 170,61** | **37 935** |
| ***LUDUS*** | 2012 | 9 | 170 | 2 | 78/2 | 1 | 0 | 8 | 7 231 | 14 183 | 9 446 |
|  | 2013 | 9 | 170 | 3 | 79/14 | 4 | 0 | 4 | 9 165 | 13 386 | 9 494 |
|  | **2014** | **9** | **160** | **4** | **77/17** | **3** | **0** | **2** | **7 640** | **14 384** | **9 523** |
|  | **2015** | **9** | **160** | **3** | **93/12** | **1** | **0** | **3** | **10 054** | **18 734,50** | **10 364** |

**MALOKARPATSKÉ MÚZEUM  PEZINOK**

Malokarpatské múzeum Pezinok (MMP) sídli v národnej kultúrnej pamiatke, v pôvodne renesančnom meštianskom dome na ulici M. R. Štefánika č. 4 v Pezinku, ktorá prešla rekonštrukciou v rokoch 2006 až 2007. Múzeum prevádzkuje aj vysunuté pracoviská: Literárne a vlastivedné múzeum v prenajatých priestoroch vo Svätom, Múzeum Ferdiša Kostku v Stupave a pamätný dom Jána Kupeckého v Pezinku. Posledné dva objekty sú v dôsledku zlého stavebno-technického stavu pre verejnosť uzatvorené.

**Hlavná odborná činnosť**

Základnými odbornými činnosťami múzeí (podľa zák. NR SR č. 206/2009 Z. z.) je nadobúdanie, odborné spravovanie, vedecké skúmanie a sprístupňovanie predmetov kultúrnej hodnoty (zbierkových predmetov) a s tým súvisiace ďalšie odborné činnosti. Splnené priority MMP v roku 2015 boli: sprístupnenie pivničnej expozície múzea sluchovo a zrakovo hendikepovaným skupinám obyvateľstva, dobudovanie bezpečnostného kamerového systému a pokračovanie v reštaurovaní ucelených kolekcií zbierkových predmetov. Múzeum sprístupnilo svoje expozície aj pre zrakovo handikepovaných návštevníkov a inštalovalo informačné panely v Braillovom písme, ďalej získalo päť audiosprievodcov s výkladom v siedmych jazykoch ako aj v posunkovej reči. V múzeu je inštalovaných sedem bezpečnostných kamier a bola zreštaurovaná ďalšia cechová truhlica z 18. storočia zo zbierkového fondu

Múzeum v súčasnosti disponuje dvomi expozíciami – **Dejiny vinohradníctva a vinárstva pod Malými Karpatmi** a**Príbeh vína**, v ktorých prezentuje svoj zbierkový fond ale zároveň aj interpretuje ďalšie faktory utvárajúce dejiny miest Pezinok, Modra a Svätý Jur.

Múzeum Ferdiša Kostku v Stupave je v dôsledku havarijného stavebno-technického stavu od 1. 9. 2011 pre verejnosť zatvorené.

**Nadobúdanie a evidencia zbierkových predmetov**

V roku 2015 múzeum získalo do svojich zbierok 272 predmetov. Najzaujímavejšími prírstkami sú dva konštrukčne vzácne lisy na hrozno zo začiatku 20.storočia, čím sa rozšírila zbierka vinohradníckych lisov na 42 kusov a je tak považovaná za najväčšiu svojho druhu v Európe. Odborne bolo ošetrených 142 predmetov (konzervovanie, reštaurovanie). Druhostupňová evidenciu zbierkových predmetov urobilo MMP pri 243 evidenčných číslach.

**Odborno-výskumná činnosť**

Odborní pracovníci múzea v roku 2015 pokračovali v dlhodobých vedecko-výskumných aktivitách z oblasti archeológie, etnografie a histórie, aktívne sa zúčastňovali na konferenciách, prednáškach, seminároch. Okrem výhľadových aktivít sa venujú publikačnej činnosti v odborných periodikách i príležitostných zborníkoch.

V roku 2015 pokračovali v archeologických výskumoch, z ktorých najvýznamnejšie sú systematický archeologický výskum vo Svätom Jure na NKP Hradisko Neštich a systematický archeologický výskum v Budmericiach v spolupráci so SAHI v priestore opevnenej osady maďarovskej kultúry. V nadväznosti na Rok Jána Kupeckého, pracovníci múzea spracúvali bibliografiu výstav a kultúrnych aktivít v Rodnom dome Jána Kupeckého v Pezinku od roku 1970 do r. 2000. V objekte záropveň začal archeologický výskum. Archívne výskumy v spolupráci s KPÚ sa zameriavali na objekt sídelnej budovy MM v PK a RD Jána Kupeckého. Výsledky budú zverejnené v r. 2016.

**Ďalšie aktivity**

V r. 2015 múzeum usporiadalo cyklus stretnutí pod názvom **POHÁR VÍNA O PIATEJ**, na ktorom odborní zamestnanci predstavili priestory objektov Malokarpatského múzea a RD Jána Kupeckého, ako aj tvorbu tohto barokového portrétistu, históriu súdnictva v Pezinku a unikátny prísažný kríž, prácu archeológa v teréne, objav rímskeho nápisu z okolia Senca či rakúske Carnuntum. Múzeum aj v roku 2015 pokračovalo v organizovaní prednášok pre poslucháčov **AKADÉMIE TRETIEHO VEKU** v odbore Vinohradníctvo, vinárstvo, someliérstvo, ktorého je garantom. Ide o štvorsemestrálne štúdium ukončené záverečnou prácou. Múzeum pokračuje v spolupráci s Museum Schloss Ritzen v Saalfelden am Steinernen Meer. V spolupráci s Mestským múzeom v Pezinku a občianskym združením Museum Vinorum naďalej vydáva časopis s regionálnou pôsobnosťou s názvom: „Historika. Malokarpatský historický občasník.“ V uplynulom roku vyšiel jeden krát a obsahovo bol zameraný na dejiny a kultúrne dianie v Malokarpatskom regióne. Okrem časopisu múzeum vydalo v r. 2015 sériu 55 pohľadníc, ktorá predstavuje najvýznamnejšie zbierkové predmety a premeny budovy múzea počas 55 rokov od jeho založenia.

Múzeum pripravilo niekoľko výstav v sídelnej budove ale i vo vysunutom pracovisku vo Svätom Jure, z ktorých nosným projektom bola výstava **DO ZBRANE!** Bitky a bojiská Bratislavského kraja. Medzi regionálne podujatia patrili festival Umenie a víno (Sv. Jur), Historická prešovačka na Vínohraní (Modra), cyklus Pohár vína o piatej, ale i viaceré prednášky vo Sv. Jure, Modre, Bratislave či Trnave. Podujatia **Keramické trhy, Pezinské viechy,** letný festival **Wine and Art**, **Pezinské vínne pivnice** majú medzinárodný charakter.

Múzeum má povesť inštitúcie zachovávajúcej vinohradnícke a vinárske tradície, čoho výsledkom je ocenenie získané od Malokarpatskej vínnej cesty.

**Spolupráca s inými inštitúciami**

Múzeum spolupracuje s Úniou nevidiacich a slabozrakých Slovenska, rovnako ako s OZ MYSLIM. Naďalej pripravovalo projekty s Mestom Pezinok, Mestom Svätý Jur, Zväzom múzeí Slovenska, Okresným riaditeľstvom Hasičského a záchranného zboru v Pezinku, Dobrovoľným hasičským zborom Pezinok, Pezinským kultúrnym centrom, Slovenským archeologickým a historickým inštitútom; AINOVA Svätý Jur, Štátny archív v Bratislave – pobočka Modra, Škola úžitkového výtvarníctva Josefa Vydru v Bratislave, SOU Komenského v Pezinku, Slovenské národné múzeum – Archeologické múzeum, Krajský pamiatkový úrad Trnava, Krajský pamiatkový úrad Bratislava, Mestské múzeum v Pezinku, Slovenské národné múzeum – Múzeum Ľudovíta Štúra v Modre, Bratislava Tourist Board, KOCR – Bratislava Region Tourism, Slovenskou agentúrou pre cestovný ruch, Dom Quovadis v Bratislave, Galéria mesta Bratislavy, Nadácia M. Šimečku, TV PEZINOK, Slovenská ľudová majolika v Modre, Spolok vinohradníkov a vinárov Šenkvice, Akadémia tretieho veku Pezinok, Združenie pezinských vinohradníkov a vinárov, vinárstvom Vinkova, Katedra všeobecných dejín, Filozofická fakulta UK v Bratislave; Katedra klasických jazykov, Filozofická fakulta Trnavskej univerzity; Organizácia SAHI, KPÚ Trnava, KPÚ Bratislava, OZ S.C.E.A.R., Templári z Hradu Bagras, Deutsches Archäologisches Institut (DAI) z Frankfurtu nad Mohanom, AD Sun, Ministerstvo kultúry SR, Terra Antiqua, OZ Hradiská.

**Využívanie štrukturálnych fondov a grantov**

Malokarpatské múzeum za rok 2015 využilo z Dotačného systému MK SR **8.800,- €** na Odborné ošetrenie cechovej truhlice murárov a keramikárov z 18.storočia a zabezpečenie stálej expozície Malokarpatského múzea v Pezinku bezpečnostným monitorovacím kamerovým systémom.  Od Mesta Pezinok múzeum získalo **1.500,-€** na podujatie Keramické trhy.

**Záver:**

**V hlavnej činnosti sa múzeum dlhodobo orientuje na miestnu, predovšetkým vinohradnícku a vinársku tradíciu. V tomto kontexte vykazuje dobré výsledky v oblasti nadobúdania zbierkových predmetov, ich odborného spracovania a prezentácie, ako aj v súvisiacej odborno-výskumnej činnosti. V odbornej činnosti má výrazný podiel aj realizácia archeologických výskumov, ktorá pre múzeum predstavuje značný zdroj príjmov. Prezentácii zbierkového fondu múzea výrazne napomohlo otvorenie expozície na poschodí sídelnej budovy, ako aj prezentácia prostredníctvom otvorených depozitárov, čo sa odrazilo aj na náraste počtu návštevníkov. Ťažiskom sprievodných podujatí múzea zostávajú kultúrno-spoločenské podujatia, výstavy, prezentácie a koncerty, čomu zodpovedajú aj mediálny výstupy a odozvy. V súlade s programovou skladbou je orientovaný aj marketing. Osobitná pozornosť je venovaná návštevníkom s telesným postihnutím (prehliadky pre nevidiacich a nepočujúcich). Súhrnná návštevnosť v múzeu bola 7.351 osôb, z toho 5.912 platiacich návštevníkov.**

**Tabuľka č. 7**: Malokarpatské múzeum Pezinok, prehľad roky 2012 – 2015

|  |  |  |  |  |
| --- | --- | --- | --- | --- |
|  |  |  |  |  |
| Rok | Čerpanie  rozpočtu  k 31. 12.  z BSK v € | Počet  pracovníkov  (priemerný  prepočítaný) | Počet  získaných  exponátov | Počet  návštevníkov |
| 2012 | 303 270,00 | 16 | 603 | 7 678 |
| 2013 | 295 670,96 | 15 | 951 | 4 833 |
| 2014 | 316 540,98 | 15 | 104 | 5 462 |
| 2015 | 360 061,00 | 17 | 272 | 7351 |

**Tabuľka č. 8**: Malokarpatské múzeum Pezinok, tržby v roku 2015

|  |  |  |
| --- | --- | --- |
|  | Počet návštevníkov      spolu / platiacich | Tržby zo vstupného |
| Sídelná budova  v Pezinku | 6472 / 5345 | 21 728,00 |
| Literárne a vlastivedné múzeum Svätý Jur | 879 / 567 | 287,00 |

**MALOKARPATSKÉ OSVETOVÉ STREDISKO  MODRA**

Malokarpatské osvetové stredisko Modra (MOS) sídli v historickej budove kaštieľa na Hornej ulici č. 20 v Modre. Budova a  areál priľahlej záhrady (parku) sú národnými kultúrnymi pamiatkami a potrebujú rozsiahlu obnovu a rekonštrukciu. BSK pripravuje sa usiluje o získanie externých finančných zdrojov prostredníctvom podania projektu v rámci výzvy programu INTERREG VA SK-AT za účelom realizácie projektu „Kultúrno-kreatívne oživenie tradícií“. Súčasťou projektu má byť aj rekonštrukcia sídla MOS.

Malokarpatské osvetové stredisko je jediným zariadením svojho druhu v zriaďovateľskej pôsobnosti BSK, pričom vykonáva aj časť funkcií, ktoré v minulosti zabezpečovalo Národné osvetové centrum v Bratislave a bývalé ObKaSS-y (obvodné kultúrne a spoločenské strediská mestských častí). **Do záberu pôsobnosti MOS patrí celé územie BSK, okrem Bratislavy (s piatimi okresmi) okres Pezinok (spolu 17 miest a obcí), okres Senec (28 miest a obcí) a okres Malacky (25 miest a obcí)**.

Medzi hlavné aktivity kultúrno-osvetových zariadení patrí realizácia kultúrnej politiky štátu delegovanej na samosprávne kraje, predovšetkým v oblasti záujmovo-umeleckej činnosti (súťaže, prehliadky). V  roku 2015 zrealizovalo MOS 34 nadregionálnych súťaží a prehliadok, z toho jednu celoštátnu (CINEAMA 2015), 24 vlastných podujatí a 16 v oblasti vzdelávania.

Ďalšou dôležitou oblasťou je odborná metodická a koordinačná činnosť.  V  roku 2015 MOS zrealizovalo v Malinove metodický deň pre pracovníkov z oblasti kultúry, 40 rozborových tematických seminárov, školu tanca, 27 odborných seminárov pre seniorov v oblasti výpočtovej techniky a ďalšie odborné, metodické a koordinačné podujatia (školu tanca, stretnutia pre vedúcich súborov a pod.).

Pre najširšiu verejnosť sú určené kultúrno-spoločenské podujatia. Medzi najdôležitejšie v roku 2015 patrili: **Ples seniorov BSK, Medzinárodný festival detských folklórnych súborov, Svätojurské hody, Deň jedného vinára, Mladé vína na hrade**, **Salón výtvarníkov**, **Otvorené pivnice sv. Urbana**, **Malokarpatský slávik**, **Ženy, víno a vône, Deň otvorených pivníc**, **Deň vo vinohradoch**, **Vianočné inšpirácie, Jablkové hodovanie.** Do ôsmeho ročníka regionálneho podujatia **Jablkové hodovanie** sa v roku 2015 zapojilo množstvo miest a obcí. Rastúca obľúbenosť a návštevnosť dokladuje, že v regióne, ale aj za jeho hranicami je podujatie vnímané ako etablovaná autentická tradícia.

**Výstavná a edičná činnosť, propagácia, dokumentácia**

V roku 2015 uskutočnili 24 výstav. Boli to podujatia ako napríklad Výtvarné spektrum, Amfo 2015, Salón výtvarníkov, na ktorom prezentovalo svoju tvorbu 60 autorov z regiónu, účasť na veľtrhu Slovakiatour, výstava textilnej výtvarníčky Dariny Lichnerovej, po dohode s Dolným Rakúskom pripravili v MOS po prvý krát Deň otvorených ateliérov, podujatie ktoré má ambíciu propagovať výtvarnú tvorbu a z hľadiska cestovného ruchu vytvárať priestor na návštevu kraja, výstava prác účastníkov kurzu patchworku a pod.

MOS pri propagácii a prezentácii podujatí intenzívne spolupracuje s RTVS, TV Markíza, TV JOJ, Slovenským rozhlasom, SITA, TASR, Pravdou, Sme, Pezinskou TV.

Významným nástrojom na dokumentáciu, prezentáciu a informovanie verejnosti vo vzťahu ku kultúrno-spoločenským podujatiam a udalostiam je vydávanie časopisu Vidiečan, ktorý MOS redakčne pripravuje a vydáva. Internetová stránka [www.moska.sk](http://www.moska.sk). bola ocenená v rámci celoslovenskej súťaže Podnikové médium. V spolupráci so Združením Malokarpatská vínna cesta vydalo MOS množstvo propagačných materiálov o  Bratislavskom kraji a o podujatí Malokarpatská vínna cesta pre prezentáciu na veľtrhoch cestovného ruchu.

Odbornou a laickou verejnosťou je osobitne oceňovaný katalóg z podujatia Salón výtvarníkov a bulletin z Medzinárodného detského folklórneho festivalu.

**Spolupráca s inými inštitúciami**

Malokarpatské osvetové stredisko v Modre spolupracuje ako metodicko-poradenské centrum s množstvom subjektov z oblasti kultúry (kultúrne domy, oddelenia kultúry samospráv, školy, stavovské a záujmové združenia...). Intenzívne sú vzťahy a spolupráca s občianskymi združeniami, ktorých náplňou činnosti sú jednotlivé oblasti kultúry (napríklad záujmové a umelecké súbory). Spolupráca s mestami a obcami sa realizuje jednak priamo, ako aj prostredníctvom združení miest a obcí. Dnes už neodmysliteľnými partnermi Malokarpatského osvetového strediska sú:  Cech detských folklórnych súborov, Združenie regiónu Záhorie a Podunajsko, Slovenská ľudová majolika s Cechom keramikárov Slovenska, Regionálna rozvojová agentúra Senec a Pezinok, občianske združenie Révia, združenie Pre Záhorie  a mnohé ďalšie subjekty.

**Využívanie štrukturálnych fondov a grantov**

Z Dotačného systému MK SR sa podarilo MOS získať v roku 2015 podporu pre 17 projektov v celkovej hodnote 30.400,- € a z KŠÚ 300,-€.

**ZÁVER:**

**Malokarpatské osvetové stredisko v rozsahu svojej hlavnej činnosti realizuje podujatia a aktivity segmentu štátnej kultúrnej politiky delegovanej na samosprávne kraje ako aj vlastné podujatia. Zároveň sa MOS stalo vyhľadávaným a dôveryhodným partnerom pre subjekty z oblasti kultúry, štátnej správy, tretieho sektora aj privátnej sféry. V roku 2014  zrealizovalo osvetové stredisko všetky plánované podujatia a mnohé ďalšie nad rámec  plánu. Spolu pripravilo MOS 75 podujatí z toho 34 postupových súťažných prehliadok, 24 vlastných podujatí a 16 vzdelávacích aktivít a jednu celoštátnu prehliadku.  Kvalitná a bohatá bola aj edičná a publikačná činnosť. Trvalým problémom je časový nesúlad medzi plnením úloh štátnej kultúrnej politiky (postupové prehliadky, súťaže) a nastavením dotačného systému. Podujatia začínajú, respektíve sa uskutočnia skôr, ako sú poskytnuté dotácie grantových schém.**  **MOS si zo zdrojov z vlastnej činnosti vybudovalo dobré technické vybavenie a z rovnakých zdrojov kryje aj náklady na údržbu sídelnej budovy.**

**Tabuľka č. 9:** Malokarpatské osvetové stredisko v Modre, prehľad roky 2012 – 2015

|  |  |  |  |  |  |  |
| --- | --- | --- | --- | --- | --- | --- |
|  | |  | | | | |
|  | **Čerpanie** | | **Počet** | **Počet** | **Počet** | **Počet** | |
| **Rok** | **rozpočtu** | | **pracovníkov** | **súťažných** | **vlastných** | **vzdelávacích** | |
|  | **k 31. 12.** | |  | **aktivít** | **podujatí** | **aktivít** | |
|  | **z BSK v €** | |  |  |  |  | |
| 2012 | 289 000,00 | | 13 | 20 | 15 | 20 | |
| 2013 | 286 000,00 | | 13 | 33 | 24 | 10 | |
| **2014** | **282 297,00** | | **13** | **34** | **24** | **16** | |  |
| **2015** | **366.738,18** | | **13** | **34** | **24** | **16** | |  |

**MALOKARPATSKÁ KNIŽNICA PEZINOK**

Malokarpatská knižnica v Pezinku (MKP) v súlade so zriaďovacou listinou poskytuje knižnično-informačné služby používateľom a čitateľom knižnice a zabezpečuje odbornú metodickú pomoc mestským a obecným verejným knižniciam **v celom Bratislavskom samosprávnom kraji**, buduje elektronické regionálne databázy, vykonáva štatistické spracovanie údajov o činnosti knižníc v Bratislavskom kraji pre Ministerstvo kultúry SR a SNK v Martine. Knižnica má plne automatizované odborné činnosti aj ekonomickú a personálnu agendu. Súčasťou jej služieb pre čitateľov a verejnosť je verejný internet a sprístupňovanie vlastných aj externých databáz používateľom knižnice.

V roku 2015 sa knižnica zamerala na plnenie strategických úloh z plánu práce na rok 2015. Aktualizovala a sprístupňovala univerzálny knižničný fond pre všetky vekové a sociálne skupiny používateľov, vrátane elektronických dokumentov. Organizovala kultúrne, vzdelávacie a komunitné podujatia pre deti, dospelých aj seniorov. Modernizovala vybavenie knižnice a služby používateľom. Pripravila, realizovala a vyhodnotila revíziu celého knižničného fondu. Vykonávala svoje regionálne funkcie budovaním a sprístupňovaním fondu regionálnych dokumentov, spracovaním a sprístupňovaním regionálnych databáz článkov, dokumentov a osobností. Do metodickej pôsobnosti Malokarpatskej knižnice v r. 2015 patrilo 64 verejných knižníc okresov Pezinok, Malacky a Senec. Knižnica pokračovala v dokumentovaní a sprístupňovaní drobných architektonických objektov a pamiatok na území kraja v rámci projektu Nedajme zahynúť dedičstvu predkov.

**Nákup knižničného fondu**

Knižničný fond (KF) k 31.12.2015 obsahoval **97.408** knižničných jednotiek (KJ). Okrem klasických tlačených kníh ho tvorili aj špeciálne typy dokumentov – audiovizuálne a elektronické dokumenty (encyklopédie, jazykové slovníky a databázy na CD ROM-och). Čitatelia mali k dispozícii 112 titulov periodík, z toho 41 titulov regionálnych periodík (vydávaných v okresoch Pezinok, Malacky a Senec) a 14 zahraničných titulov časopisov.

Knižničný fond bol doplnený o 3.981 knižničných jednotiek (KJ) v celkovej hodnote 33.651,83 €, čo je v porovnaní s rokom 2014 menej o 4.605,24 €. Kúpou MKP získala 2.991 KJ v hodnote 25.647,22 €, o 1.728,36 € menej ako v r. 2014, dary a náhrady klesli o 801 KJ, pokles v eurách – 2.876,88 €. V roku 2015 knižnica dostala aj o 2.000,00 € nižší príspevok na nákup KF z Dotačného systému MK.

**Knižnično-informačné služby**

Výpožičný proces sa realizoval v knižničnom systéme **Clavius**. Vďaka systematickému posielaniu upozornení a konci výpožičnej lehoty a upomienok sa znížil počet dlhodobo nedostupných kníh a čitatelia ich vrátili do knižničného fondu. Pracovníci útvaru knižnično-informačných služieb čitateľov inštruovali pri samostatnom vyhľadávaní vo webovom katalógu Carmen. V roku 2015 nastal pokles počtu výpožičiek dospelých čitateľov a používateľov, na rozdiel od výpožičiek detskej literatúry, kde počet výpožičiek narástol **o 1.701 KJ.** Počet registrovaných používateľov mierne vzrástol vďaka nárastu detských čitateľov o 220. Pracovníci služieb pre dospelých sa snažia ponúkať nielen novinky na knižnom trhu ale aj staršiu literatúru. Beletria pre dospelých je farebne označovaná podľa témy, aby si čitatelia, ktorí nenájdu novinky, mohli vybrať knihy z obľúbenej témy bez zdĺhavého hľadania v regáloch. Knihy si môžu vypožičať aj návštevníci podujatí knižnice, pre seniorov v DSS Pezinok realizujeme donášku kníh. Okrem tlačených dokumentov ponúka Malokarpatská knižnica v Pezinku **výpožičky elektronických kníh** prostredníctvom služby eReading.cz. V ponuke je 2.300 titulov predovšetkým beletrie v češtine a slovenčine. V rámci národnej licencie Slovenskej národnej knižnice v Martine sprístupňuje knižnica **databázy EBSCO** ponúkajúce viac ako 20.000 plnotextových odborných a vedeckých časopisov zo všetkých vedných odborov.

**Odborná a metodická činnosť**

V roku 2015 patrilo do metodickej pôsobnosti Malokarpatskej knižnice v Pezinku 64 verejných knižníc okresov Pezinok, Malacky a Senec, a to: 5 mestských knižníc (Malacky, Senec, Modra, Stupava, Sv. Jur), 4 profesionálne obecné knižnice s profesionálnym knihovníkom (Častá, Vištuk, Veľké Leváre, Zohor), 45  neprofesionálnych knižníc a 5 stagnujúcich knižníc v obciach Hamuliakovo, Rovinka, Suchohrad, Tureň a Veľký Biel a 5 knižníc stagnujúcich viac ako 5 rokov v obciach &slovenský Grob, Kalinkovo, Kostolná pri Dunaji, Vlky a Borinka.

Metodickú činnosť knižnica vykonávala formou metodicko-inštruktážnych návštev. V r. 2015 ich bolo 45; návštevy boli naplánované tak, aby metodik navštívil všetky profesionálne knižnice,  knižnice, ktoré nestihol navštíviť v r. 2014, a knižnice, v ktorých knihovníci signalizovali problémy. Knižnica poskytla celkovo 124 konzultácií.

**Edičná a propagačná činnosť**

Knižnica spolupracovala s obcou Boldog na vydaní publikácie pri príležitosti 770. výročia prvej písomnej zmienky obce Boldog, ktorú obec vydala v spolupráci s Bratislavským samosprávnym krajom. Knižnica spolupracovala s viacerými kultúrnymi a ďalšími partnerskými organizáciami a inštitúciami. Najaktívnejšia bola spolupráca so Školou knižničných a informačných štúdií v Bratislave a Katedrou knižničnej a informačnej vedy FF UK Bratislava, spolupráca s viacerými základnými školami, gymnáziami, SOŠ a s materskými školami v regióne, ako aj s kultúrnymi zariadeniami mesta Pezinok, CVČ, Pezinským kultúrnym centrom, s Mestským múzeom v Pezinku, ale aj s kultúrnymi zariadeniami v zriaďovateľskej pôsobnosti BSK a s mnohými bratislavskými verejnými knižnicami. Na základe zmluvy s partnerskou Středočeskou vědeckou knihovnou v Kladně prebiehala spolupráca formou výmeny odborných publikácií medzi knižnicami. Malokarpatská knižnica je od r. 2012 zapojená do medzinárodného projektu **Benchmarking knižníc**, ktorý umožňuje analýzu výkonov knižnice v porovnaní s inými knižnicami v SR a ČR. Všetky podujatia a akcie knižnice boli propagované na verejnosti prostredníctvom propagačných a informačných letákov, plagátov a pozvánok. Na akciách sa pravidelne zúčastňovala mestská televízia TV Pezinok, ktorá ako mediálny partner knižnice. Knižnica spolupracovala aj s  regionálnymi médiami – Pezinčan a Pezinsko, MY Senec – Pezinok, Slovenský rozhlas – Rádio Regina. MKP publikuje aj na stránkach odborných časopisov Knižnica a Občasník knihovníkov Bratislavského kraja. Propagáciu svojich podujatí a činností sa zabezpečovala aj na svojej webovej stránke [www.kniznicapezinok.sk](http://www.kniznicapezinok.sk/), Facebooku, prostredníctvom webových stránok BSK a Mesta Pezinok.

**Granty a projekty**

V roku 2015 získala knižnica prostredníctvom projektov celkom 20.239.85 €. Z dotačného systému MK SR získala 18.400,- €- na tri projekty – Skvalitnenie ochrany knižničných fondov RFID, Tradícia v digitálnej ére a Čítanie je in

**Záver:**

**V porovnaní s rokom 2015 zaznamenala Malokarpatská knižnica v Pezinku pokles výpožičiek o 4.688 a pokles knižničných prírastkov o 1.120. Počet výpožičiek dlhodobo klesá v rámci celoslovenských štatistík. V priebehu roka sa začala používať nová metodika a plánovanému počtu 185.000 výpožičiek podľa starej metodiky výpožičiek zodpovedá po zavedení novej metodiky cca 160.000 výpožičiek Knižnica vykonala niekoľko opatrení - beletriu pre dospelých začali farebne označovať, zvýšili propagáciu literatúry, zvýšili počet podujatí pre verejnosť. V knižnici nenastal pokles registrovaných užívateľov ani pokles návštevníkov, naopak mierne vzrástol počet výpožičiek detskej literatúry. Počet podujatí pre verejnosť oproti roku 2014 vzrástol o 67. Knižnica sa v roku 2015 stala organizátorom cyklu Literatúra v Radnici, pripravili 9. ročník Literárneho kolotoča v Zámockom parku, k roku Ľudovíta Štúra zorganizovali 25 podujatí pre deti i dospelých. Veľký ohlas verejnosti vzbudil výstup projektu Nedajme zahynúť dedičstvu predkov – výstava fotografií drobných architektonických objektov obcí a miest BSK a mnoho ďalších.**

**Tabuľka č. 10:** Malokarpatská knižnica Pezinok, porovnanie roky 2014 - 2015

|  |  |  |  |
| --- | --- | --- | --- |
| **Porovnávacia tabuľka** | **2014** | **2015** | **Rozdiel+/-** |
| Počet registrovaných používateľov | 3 579 | **3 629** | **+50** |
| Deti do 15 rokov | 1 341 | **1 544** | **+203** |
| Počet návštevníkov | 42 247 | **42 900** | **+653** |
| Počet výpožičiek | 155 664 | **150 976** | **-4688** |
| MVS od iných | 463 | **335** | **-128** |
| iným | 170 | **314** | **+144** |
| Podujatia | 311 | **378** | **+67** |
| Návštevníci podujatí | 7 883 | **8 476** | **+593** |
| Ø denná návštevnosť | 170,35 | **171,60** | **+1,25** |
| Ø denná výpožička | 636,73 | **603,90** | **-32,83** |

**Tabuľka č. 11**: Malokarpatská knižnica Pezinok, porovnanie roky 2012 - 2015

|  |  |  |  |  |
| --- | --- | --- | --- | --- |
| **Rok** | Čerpanie  rozpočtu  k 31. 12.  z BSK v € | Počet  pracovníkov | Počet  výpožičiek | Počet  knižných  prírastkov |
| 2012 | 223 019,00 | 17 | 161 927 | 4 473 |
| 2013 | 241 643,00 | 17 | 151 949 | 4 288 |
| **2014** | 265 131,00 | 17 | 155 664 | 5 101 |
| **2015** | 268 930,00 | 17 | 150 976 | 3 981 |

**ZÁVER**

**Inštitucionálna infraštruktúra kultúry v Bratislavskom kraji je daná historicky. Napriek tomu Kultúrne zariadenia v zriaďovateľskej pôsobnosti BSK v maximálnej možnej miere svojimi službami saturujú celé územie kraja, pričom si aj v roku 2015 udržali svoj odborný a profesionálny status.**