**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

22. apríla 2016

**Návrh**

**Všeobecne záväzného nariadenia Bratislavského samosprávneho kraja**

**č. .../2016**

**o kontrole v Bratislavskom samosprávnom kraji**

Materiál predkladá: Materiál obsahuje:

Ing. Martin Berta, CSc. 1. Návrh uznesenia

podpredseda BSK 2. Dôvodová správa

3. Všeobecne záväzné nariadenie

o kontrole v Bratislavskom

samosprávnom kraji

4. Stanoviská komisií

Zodpovedný:

Ing. Štefan Marušák

hlavný kontrolór

Bratislavského samosprávneho kraja

Spracovatelia:

Ing. Bystrík Hollý, riaditeľ ÚHK BSK

Mgr. Marian Mikula, vedúci oddelenia všeobecnej kontroly

a kontroly hospodárenia a nakladania s majetkom ÚHK BSK

Mgr. Jozef Ďurčo, kontrolór oddelenia všeobecnej kontroly

a kontroly hospodárenia a nakladania s majetkom ÚHK BSK

N á v r h u z n e s e n i a

**UZNESENIE č ........ / 2016**

zo dňa 22. 04. 2016

Zastupiteľstvo Bratislavského samosprávneho kraja po prerokovaní materiálu

**s c h v a ľ u j e**

Všeobecne záväzné nariadenie Bratislavského samosprávneho kraja č. ..../2016 o kontrole v Bratislavskom samosprávnom kraji.

**D ô v o d o v á s p r á v a**

A. Všeobecná časť

Návrh nového všeobecne záväzného nariadenia o kontrole v Bratislavskom samosprávnom kraji (ďalej len „nariadenie“) si vyžiadala rozsiahla zmena v základnej legislatíve vzťahujúcej sa na výkon kontroly, a to zákon č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon o finančnej kontrole a  audite“), ktorým sa zrušil zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov. Jeho vypracovanie ovplyvnili tiež viaceré novely zákona č. 302/2001 Z. z. o samospráve vyšších územných celkov (zákon o samosprávnych krajoch) hlavne v ustanoveniach týkajúcich sa postavenia hlavného kontrolóra, jeho útvaru, úloh, rozsahu kontrolnej činnosti a jej pravidiel. Návrh nariadenia reaguje tiež na niekoľkoročné skúsenosti z kontrol vykonaných zamestnancami útvaru hlavného kontrolóra.

Návrh nariadenia má štyri časti.

Prvá časť upravuje predmet kontroly, orgány oprávnené vykonávať kontrolu a ich právomoci.

Druhá časť obsahuje rozsah kontrolnej činnosti hlavného kontrolóra, druhy kontroly: základnú finančnú kontrolu, administratívnu finančnú kontrolu, finančnú kontrolu na mieste, overovanie plnenia opatrení, kontrolu vybavovania sťažností a petícií, kontrolu plnenia uznesení zastupiteľstva samosprávneho kraja a výkon kontroly, dozorov a dohľadov vykonávaných podľa osobitných predpisov príslušnými útvarmi samosprávneho kraja.

Tretia časť upravuje základné pravidlá kontrolnej činnosti v zmysle zákona o finančnej kontrole a audite**.** Zákon o samosprávnych krajoch odkazuje orgány vyššieho územného celku, aby sa pri vykonávaní kontroly riadili základnými pravidlami zákona o finančnej kontrole a audite, ak osobitný predpis neustanovuje inak.

V štvrtej časti sú uvedené prechodné a záverečné ustanovenia nariadenia.

V zmysle zákona o samosprávnych krajoch je samosprávny kraj povinný vytvárať v rámci svojej pôsobnosti účinný systém kontroly a vhodné organizačné, finančné, personálne a materiálne podmienky na nezávislý výkon kontroly. K splneniu tejto povinnosti by mala prispieť aj dôsledná realizácia tohto nariadenia.

V návrhu nového nariadenia sú zohľadnené aj poznatky a skúsenosti nadobudnuté v procese aplikácie doterajšieho platného nariadenia, na základe ktorých je znížený počet odkazov na iné právne normy a kvôli celistvosti materiálu v niektorých prípadoch sú doňho zapracované aj ustanovenia zákonov.

B. Osobitná časť

K § 1 až 7

Tieto ustanovenia upravujú účel nariadenia, predmet a výkon kontrolnej činnosti, ktorá sa vykonáva v samosprávnom kraji a vyplýva z jednotlivých zákonov o rozpočtových pravidlách, o majetku vyššieho územného celku a tiež zákona o sťažnostiach a zákona o petičnom práve. Vychádza z povinnosti samosprávneho kraja vytvárať účinný systém kontroly, zriadiť funkciu hlavného kontrolóra, voliť ho a zabezpečiť podmienky na nezávislý výkon kontroly.

Kontrolná činnosť sa nevzťahuje na rozhodnutia vydané predsedom samosprávneho kraja v správnom konaní v oblasti verejnej správy.

Predseda samosprávneho kraja ako vedúci orgánu verejnej správy je zodpovedný za zabezpečenie vylúčenia zásahov smerujúcich k ovplyvňovaniu zamestnancov vykonávajúcich kontrolu, za vytvorenie, zachovávanie a rozvíjanie systému finančného riadenia, prijatie opatrení na nápravu nedostatkov zistených finančnou kontrolou a na odstránenie príčin ich vzniku a tiež určenie zamestnancov zodpovedných za zistené nedostatky a vyvodenie pracovnoprávnych postihov voči nim.

K § 8 a 9

Uvedené ustanovenie upravuje postavenie a úlohy útvaru hlavného kontrolóra a náplň kontrolnej činnosti tak, ako to vyplýva z príslušných zákonov a iných právnych noriem. Upravuje povinnosť hlavného kontrolóra predkladať zastupiteľstvu príslušné materiály, stanoviská, správy a tiež kontrolnú pôsobnosť voči subjektom samosprávneho kraja, ktorými sú okrem úradu aj rozpočtové organizácie a príspevkové organizácie a právnické osoby, ktoré nakladajú s majetkom samosprávneho kraja alebo, ktorým boli poskytnuté finančné prostriedky z rozpočtu samosprávneho kraja. Ďalej upravuje vzájomnú spoluprácu s inými štátnymi orgánmi pri kontrole verejných prostriedkov a tiež účasť hlavného kontrolóra na rokovaniach zastupiteľstva s hlasom poradným a komisiách podľa jeho uváženia.

K § 10 až 17

V týchto ustanoveniach sú zadefinované rozsah kontrolnej činnosti hlavného kontrolóra a druhy kontrolnej činnosti vykonávanej v samosprávnom kraji, ich cieľ a realizácia. Predovšetkým v súvislosti s rozsahom kontrolnej činnosti hlavného kontrolóra je upravený výkon kontroly na základe zákona o samosprávnom kraji.

Základná finančná kontrola overuje vždy súlad každej finančnej operácie alebo jej časti so skutočnosťami v § 10 ods. 3 zákona o finančnej kontrole a audite na príslušných stupňoch riadenia. Do jej vykonávania môžu byť zapojení nielen zamestnanci zodpovední za rozpočet, verejné obstarávanie a správu majetku, ale aj zamestnanci zodpovední za iné odborné činnosti, a to podľa povahy finančnej operácie.

Administratívnou finančnou kontrolou sa vykonáva kontrola súladu každej finančnej operácie alebo jej časti s § 10 ods. 3, ak samosprávny kraj poskytne verejné financie inej osobe alebo poskytol verejné financie inej osobe alebo, ak sa poskytujú v súlade s osobitným predpisom.

Finančnú kontrolu na mieste vykonávajú na základe poverenia predsedu samosprávneho kraja zamestnanci úradu samosprávneho kraja alebo ním splnomocneným vedúcim zamestnancom  vedúci zamestnanci právnických osôb v pôsobnosti samosprávneho kraja, pričom sa riadia základnými pravidlami kontrolnej činnosti podľa zákona o finančnej kontrole a audite.

Výkon základnej finančnej kontroly a finančnej kontroly na mieste by mal byť upravený v jednotlivých organizáciách osobitným interným predpisom.

V záujme právnej istoty kontrolovaných osôb a v záujme objektivity výsledkov kontroly je potrebné zabezpečiť, aby kontrolu nevykonávali zamestnanci, ktorí by mohli kvôli svojmu vzťahu k povinnej osobe alebo predmetu kontroly vzbudzovať pochybnosti, že kontrola nebude vykonaná objektívne a jej výsledky sa nebudú posudzovať bez nežiaducich vedľajších vplyvov.

V § 14 sa upravuje overovanie plnenia opatrení prijatých na nápravu nedostatkov zistených administratívnou finančnou kontrolou alebo finančnou kontrolou na mieste a odstránenie príčin ich vzniku. Zároveň upravuje vykonávanie overovania plnenia prijatých opatrení na nápravu nedostatkov zistených kontrolou podľa osobitných predpisov hlavným kontrolórom.

V § 15 a § 16 sa na kontrolu vybavovania sťažností, petícií a plnenia uznesení zastupiteľstva samosprávneho kraja primerane vzťahujú základné pravidlá kontrolnej činnosti upravené v § 18 až 22 tohto nariadenia. Pri týchto kontrolách vykonávaných útvarom hlavného kontrolóra raz ročne je dôležitá súčinnosť príslušných útvarov úradu samosprávneho kraja.

Navrhované znenie § 17 vyplýva z potrieb praxe zadefinovať metódy a techniky výkonu kontrol, dozorov a dohľadov vykonávaných príslušnými útvarmi samosprávneho kraja podľa osobitných predpisov. Na kontroly, dozory a dohľady podľa osobitných predpisov sa primerane použijú postupy podľa tohto nariadenia.

K § 18 až 22

Ustanovenie § 18 upravuje povinnosť vystaviť písomné poverenie na vykonanie kontroly a tiež to, kto takéto poverenie vydáva.

Ide o úpravu základných pravidiel na riadny výkon kontroly, ktoré sú primerane prevzaté zo zákona o finančnej kontrole a audite. Oprávnenia a povinnosti oprávnenej osoby v tomto nariadení upravujú aj súčinnosť právnických a fyzických osôb pri vykonávaní kontroly povinnej osoby, ku ktorej je právnická alebo fyzická osoba (tretia osoba) v zmluvnom vzťahu dodávateľa prác, služieb a tovarov financovaných z verejných prostriedkov k povinnej osobe. Ide o tzv. krížovú kontrolu uplatňovanú v členských štátoch EÚ pri kontrole použitia prostriedkov EÚ. Pri krížovej kontrole je súčinnosť tretích osôb nevyhnutnou podmienkou overenia správnosti, úplnosti, preukázateľnosti a zrozumiteľnosti účtovných záznamov povinnej osoby porovnaním s účtovnou dokumentáciou tretej osoby. V prípade zistenia nedostatkov bude možné odobrať doklady a iné materiály nevyhnutné na dosiahnutie účelu a cieľa kontroly.

Povinnosti zamestnancov oprávnenej osoby slúžia na zabezpečenie práva povinnej osoby a stanovenie pravidiel pre postupy pri výkone kontroly. Oprávnenia zamestnancov vykonávajúcich kontrolu sa rozširujú na vstup do obydlia, dopravného prostriedku a na pozemok povinnej osoby len vtedy, ak slúžia povinnej osobe na plnenie úloh vo verejnom záujme, na podnikanie alebo vykonávanie inej hospodárskej činnosti. Toto si vyžiadal spôsob prideľovania verejných prostriedkov nielen zo zahraničia, ale aj iné formy finančnej pomoci a rôznosť jej príjemcov.

Oprávnenia a povinnosti povinnej osoby sú komplementárne k oprávneniam a povinnostiam oprávnenej osoby a sú zárukou na strane povinnej osoby i oprávnenej osoby, že kontrola bude vykonaná riadne, včas, bez zbytočných prieťahov a pri kontrole budú objektívne posúdené overované skutočnosti. Za ich neplnenie môže byť povinnej osobe rozhodnutím v správnom konaní uložená pokuta podľa § 28 nariadenia.

Návrh nariadenia uvádza aj formy písomných dokumentov z vykonanej kontroly: návrh správy, návrh čiastkovej správy, správu a čiastkovú správu.

Kontrola je skončená dvoma spôsobmi. Ak neboli zistené nedostatky, zamestnanec oprávnenej osoby vypracuje iba správu alebo čiastkovú správu. V prípade zistených nedostatkov vypracuje zamestnanec oprávnenej osoby návrh správy, návrh čiastkovej správy, čiastkovú správu a správu.

K § 23 až 28

Ustanovenie § 23 upravuje oprávnenia a povinnosti tretej osoby.

Ustanovenie § 24 upravuje inštitút prizvanej osoby.

V § 25 je definované postavenie zamestnancov oprávnenej osoby a prizvanej osoby vykonávajúcich kontrolu ako verejného činiteľa podľa Trestného zákona.

Ustanovenie § 26 upravuje vzájomnú spoluprácu kontrolných orgánov pri výkone kontrol a zamestnancov oprávnených na výkon kontroly.

V § 27 sa ukladá povinnosť pre organizácie v zriaďovateľskej pôsobnosti samosprávneho kraja zaslať na vyžiadanie hlavnému kontrolórovi výsledky kontrol vykonaných v týchto organizáciách inými vonkajšími kontrolnými orgánmi a tiež prijaté opatrenia. Zároveň ukladá povinnosť úradu Bratislavského samospásneho kraja (ďalej len „úrad BSK“) prostredníctvom riaditeľa úradu BSK zasielať hlavnému kontrolórovi výsledky kontrol vykonávaných inými kontrolnými orgánmi a z kontrol vykonaných odbornými útvarmi úradu BSK, týkajúcich sa hospodárnosti, efektívnosti, účinnosti a účelnosti a pri hospodárení a nakladaní s majetkom a majetkovými právami Bratislavského samosprávneho kraja (ďalej len „BSK“). Informovanosť hlavného kontrolóra o vykonaných kontrolách je dôležitá v záujme efektívneho plánovania kontrol a odstránenia duplicity v ich vykonávaní.

V § 28 sa rieši ukladanie poriadkových pokút za nesplnenie povinností povinnej osoby.

K § 29

Navrhované nariadenie ruší všeobecne záväzné nariadenie BSK č. 3/2012 z  25. mája 2012 o kontrole v BSK a nadobúda účinnosť 15. dňom od jeho vyvesenia na úradnej tabuli BSK.

Všeobecne záväzné nariadenie

Bratislavského samosprávneho kraja

č....../2016

z 22. 4. 2016

o kontrole v Bratislavskom samosprávnom kraji

Zastupiteľstvo Bratislavského samosprávneho kraja podľa § 8 ods. 1 a § 19d zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov vydáva toto všeobecne záväzné nariadenie:

PRVÁ ČASŤ

ZÁKLADNÉ USTANOVENIA

§ 1

Účel nariadenia

Toto všeobecné záväzné nariadenie (ďalej len „nariadenie“) upravuje zameranie, rozsah a pravidlá kontrolnej činnosti Bratislavského samosprávneho kraja (ďalej len „samosprávny kraj“).

§ 2

Predmet a pôsobnosť kontrolnej činnosti

(1) Kontrolnou činnosťou sa rozumie podľa tohto nariadenia najmä kontrola zákonnosti, hospodárnosti, efektívnosti, účinnosti a účelnosti, pri hospodárení a nakladaní s majetkom a majetkovými právami samosprávneho kraja1) ako aj s majetkom, ktorý samosprávny kraj používa podľa osobitných predpisov,2) kontrola dodržiavania všeobecne záväzných právnych predpisov, všeobecne záväzných nariadení samosprávneho kraja, kontrola plnenia uznesení zastupiteľstva samosprávneho kraja a kontrola dodržiavania vnútorných predpisov, kontrola príjmov a výdavkov rozpočtu samosprávneho kraja, kontrola vybavovania sťažností a petícií, na vybavovanie ktorých sa vzťahujú osobitné predpisy3) a kontrola plnenia ďalších úloh ustanovených osobitnými predpismi.4)

(2) Kontrolná pôsobnosť sa vzťahuje v rozsahu, ako je uvedené v ods. 1 na

1. úrad samosprávneho kraja,
2. rozpočtové, príspevkové a neziskové organizácie v zriaďovateľskej a zakladateľskej pôsobnosti samosprávneho kraja,

c) právnické osoby, v ktorých má samosprávny kraj majetkovú účasť a iné osoby, ktoré nakladajú s majetkom samosprávneho kraja, alebo ktorým bol majetok samosprávneho kraja prenechaný na užívanie, a to v rozsahu dotýkajúcom sa tohto majetku,

d) fyzické a právnické osoby, ktorým boli poskytnuté z rozpočtu samosprávneho kraja účelové dotácie alebo návratné finančné výpomoci podľa osobitného predpisu4) alebo poskytnuté rozpočtové prostriedky z rozpočtu samosprávneho kraja podľa osobitného predpisu4a) v rozsahu nakladania s týmito prostriedkami,

(ďalej len „povinná osoba“).

(3) Kontrolná činnosť podľa ods. 1 sa nevzťahuje na konanie, v ktorom o právach, právom chránených záujmoch, alebo o povinnostiach právnických osôb a fyzických osôb rozhoduje samosprávny kraj v správnom konaní.

§ 3

Oprávnená osoba a výkon kontrolnej činnosti

1. Oprávnenou osobou sa rozumie orgán verejnej správy, ak vykonáva administratívnu finančnú kontrolu, finančnú kontrolu na mieste alebo kontrolu podľa § 19c zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov.
2. Kontrolnú činnosť v rámci samosprávneho kraja vykonávajú
3. zastupiteľstvo samosprávneho kraja (ďalej len „zastupiteľstvo“),
4. poslanci samosprávneho kraja (ďalej len „poslanec“),
5. predseda samosprávneho kraja (ďalej len „predseda“),
6. komisie zriadené zastupiteľstvom,
7. hlavný kontrolór podľa osobitného právneho predpisu,5)
8. vedúci zamestnanci úradu samosprávneho kraja (ďalej len „úrad“) v rámci nimi riadených odborných útvarov, v súlade s príslušnými zákonmi,5a)
9. zamestnanci samosprávneho kraja,
10. pracovníci útvaru hlavného kontrolóra,
11. vedúci zamestnanci právnických osôb v pôsobnosti samosprávneho kraja podľa vecnej príslušnosti v súlade s príslušnými zákonmi,5a)

(okrem písm. a) až e) a i) ďalej len „zamestnanec oprávnenej osoby“).

(3) Samosprávny kraj vytvára v rámci svojej pôsobnosti účinný systém kontroly a vhodné organizačné, finančné, personálne a materiálne podmienky na nezávislý výkon kontroly.

§ 4

Zastupiteľstvo

(1) Zastupiteľstvo vykonáva kontrolu plnenia úloh samosprávneho kraja najmä tým, že kontroluje plnenie úloh vyplývajúcich z prijatých všeobecne záväzných nariadení, uznesení zastupiteľstva, prerokúva správy o výsledkoch kontroly a ročnú správu o kontrolnej činnosti.

(2) Zastupiteľstvo prijíma opatrenia na odstránenie nedostatkov, ktoré zistilo kontrolnou činnosťou.

(3) Na vykonanie kontroly môže zastupiteľstvo zriadiť komisiu z poslancov a odborníkov.

§ 5

Poslanec

(1) Poslanec zastupiteľstva vykonáva kontrolnú činnosť prostredníctvom zasadaní zastupiteľstva, prácou v jeho komisiách alebo v komisiách ustanovených na tento účel.

(2) Poslanec má právo zúčastňovať sa na previerkach, kontrolách a na vybavovaní sťažností, petícií a iných podaní, ktoré uskutočňuje zastupiteľstvo a jeho orgány.

§ 6

Predseda

(1) Predseda vykonáva kontrolu, ktorej výkon mu je zverený do pôsobnosti zákonom6), alebo iným všeobecne záväzným právnym predpisom.

(2) Na vykonanie kontroly predseda môže písomne poveriť inú osobu v určenom rozsahu.

(3) Predseda ukladá opatrenia na odstránenie nedostatkov, ktoré zistil kontrolnou činnosťou.

§ 7

Komisie

(1) Komisie sú odborným, poradným, iniciatívnym a kontrolným orgánom zastupiteľstva zriadené ako stále, dočasné alebo osobitné.

(2) Komisie zriadené zastupiteľstvom vykonávajú v rozsahu zverenej pôsobnosti kontrolnú činnosť, ktorou ich poverí zastupiteľstvo.

§ 8

Hlavný kontrolór

(1) Hlavný kontrolór pri výkone kontrolnej činnosti postupuje podľa zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (ďalej len „zákon č. 302/2001 Z. z.“) najmä podľa pravidiel ustanovených zákonom č. 357/2015 Z. z. o finančnej kontrole a  audite a zmene a doplnení niektorých zákonov (ďalej len „zákon č. 357/2015 Z. z.“), v súlade s ostatnými právnymi predpismi.

(2) Hlavný kontrolór je povinný vykonať kontrolu, ak ho o to požiada zastupiteľstvo.

(3) Útvar hlavného kontrolóra riadi a za jeho činnosť zodpovedá hlavný kontrolór.

(4) Útvar hlavného kontrolóra zabezpečuje odborné, administratívne a organizačné veci súvisiace s plnením úloh hlavného kontrolóra.

(5) Hlavný kontrolór je povinný na požiadanie sprístupniť výsledky kontrol poslancom zastupiteľstva a predsedovi.

(6) Činnosť hlavného kontrolóra a útvaru hlavného kontrolóra sa riadi plánom kontrolnej činnosti schváleným zastupiteľstvom, ktorý je zameraný na kontrolu

1. plnenia úloh samosprávneho kraja,
2. hospodárenia s rozpočtovými prostriedkami samosprávneho kraja,
3. hospodárenia a nakladania s majetkom samosprávneho kraja,
4. nakladania s pohľadávkami a inými majetkovými právami a záväzkami samosprávneho kraja,
5. dodržiavania všeobecne záväzných právnych predpisov, vrátane nariadení samosprávneho kraja,
6. plnenia uznesení zastupiteľstva,
7. dodržiavania vnútorných predpisov samosprávneho kraja,
8. vybavovania sťažností a petícií,
9. výkonu základnej finančnej kontroly, administratívnej finančnej kontroly a finančnej kontroly na mieste,
10. spôsobu použitia výnosov z dobrovoľných zbierok a iných príjmov samosprávneho kraja,
11. plnenia ďalších úloh upravených osobitými predpismi.4)

(7) Hlavný kontrolór vypracúva a predkladá zastupiteľstvu

1. odborné stanovisko k návrhu rozpočtu samosprávneho kraja,
2. odborné stanovisko k návrhu záverečného účtu samosprávneho kraja,
3. návrh plánu kontrolnej činnosti raz za 6 mesiacov,
4. správu o kontrolnej činnosti raz polročne, a to do 60 dní po uplynutí kalendárneho polroka,
5. správu o plnení uznesení zastupiteľstva raz ročne,
6. správu z kontroly vybavovania sťažností a petícií raz ročne,
7. iné správy a stanoviská podľa požiadaviek zastupiteľstva,
8. posúdenie podmienok na prijatie návratných zdrojov financovania,4)
9. posúdenie postupu uzatvárania zmlúv v osobitných prípadoch.4)

(8) Kontrolná pôsobnosť hlavného kontrolóra sa vzťahuje na subjekty podľa § 2 ods. 2 tohto nariadenia.

(9) Hlavný kontrolór spolupracuje so štátnymi orgánmi vo veciach kontroly hospodárenia s prostriedkami pridelenými samosprávnemu kraju zo štátneho rozpočtu, finančnými prostriedkami zo zahraničia poskytnutými na základe medzinárodných zmlúv, ktorými je Slovenská republika viazaná, zo štrukturálnych fondov Európskej únie.

(10) Hlavný kontrolór sa zúčastňuje na zasadnutiach zastupiteľstva s hlasom poradným; môže sa zúčastňovať na zasadnutiach komisií zriadených zastupiteľstvom.

DRUHÁ ČASŤ

ROZSAH A DRUHY KONTROLNEJ ČINNOSTI

§ 9

Rozsah kontrolnej činnosti hlavného kontrolóra

Hlavný kontrolór vykonáva kontrolu v rozsahu podľa osobitného predpisu.7)

§ 10

Finančná kontrola

(1) Finančnou kontrolou sa rozumie súhrn činností zabezpečujúcich overovanie hospodárnosti, efektívnosti, účinnosti a účelnosti finančných operácií alebo ich častí pred ich uskutočnením, v ich priebehu a až do ich konečného vysporiadania, zúčtovania, dosiahnutia a udržania určených výsledkov a cieľov finančných operácií alebo ich častí.

(2) Cieľom finančnej kontroly je  zabezpečiť najmä

1. dodržiavanie hospodárnosti, efektívnosti, účinnosti a účelnosti pri hospodárení s verejnými financiami a realizácii finančnej operácie alebo jej časti,
2. dodržiavanie rozpočtu orgánu verejnej správy,
3. dodržiavanie zákona č. 357/2015 Z. z., všeobecne záväzných právnych predpisov vydaných na jeho vykonanie, osobitných predpisov, medzinárodných zmlúv, ktorými je Slovenská republika viazaná a na základe ktorých sa Slovenskej republike poskytujú finančné prostriedky zo zahraničia, rozhodnutí vydaných na základe osobitných predpisov7a) alebo vnútorných predpisov,
4. dodržiavanie uzatvorených zmlúv orgánom verejnej správy,
5. dodržiavanie podmienok na poskytnutie a použitie verejných financií,
6. správnosť a preukázateľnosť vykonávania finančnej operácie alebo jej časti, spoľahlivosť výkazníctva,
7. ochranu majetku v správe alebo vo vlastníctve orgánu verejnej správy,
8. predchádzanie podvodom a nezrovnalostiam,
9. včasné a spoľahlivé informovanie štatutárneho orgánu verejnej správy o úrovni hospodárenia s verejnými financiami a o vykonávaných finančných operáciách alebo ich častiach,
10. overovanie plnenia opatrení prijatých na nápravu nedostatkov zistených administratívnou finančnou kontrolu alebo finančnou kontrolou na mieste a na odstránenie príčin ich vzniku,
11. overovanie ďalších skutočností súvisiacich s finančnou operáciou alebo jej časťou a finančným riadením.

(3) Orgán verejnej správy finančnou kontrolou overuje, v súlade s cieľmi podľa odseku 2 a podľa povahy každej finančnej operácie alebo jej časti, jej súlad s

1. rozpočtom orgánu verejnej správy na príslušný rozpočtový rok,
2. rozpočtom orgánu verejnej správy na dva rozpočtové roky nasledujúce po rozpočtovom roku podľa písmena a), ak financovanie finančnej operácie alebo jej časti neskončí v príslušnom rozpočtovom roku a ide o realizáciu verejného obstarávania; to platí, ak je orgánom verejnej správy štátna rozpočtová organizácia,
3. osobitnými predpismi alebo medzinárodnými zmluvami, ktorými je Slovenská republika viazaná a na základe ktorých sa Slovenskej republike poskytujú finančné prostriedky zo zahraničia,
4. zmluvami uzatvorenými orgánom verejnej správy,
5. rozhodnutiami vydanými na základe osobitných predpisov,
6. vnútornými predpismi alebo
7. inými podmienkami poskytnutia verejných financií neuvedenými v písmenách a) až f).

(4) Finančná kontrola sa vykonáva ako

1. základná finančná kontrola,
2. administratívna finančná kontrola,
3. finančná kontrola na mieste.

(5) Predseda a vedúci zamestnanec povinnej osoby v postavení orgánu verejnej správy sú v rozsahu pôsobnosti zverenej zákonom6) a osobitnými predpismi zodpovední za

1. výkon finančnej kontroly,
2. vytváranie objektívnych podmienok na nezávislý výkon finančnej kontroly,
3. vytváranie, zachovávanie a rozvíjanie finančného riadenia v podmienkach samosprávneho kraja,
4. prijatie opatrení zabezpečujúcich nápravu nedostatkov a odstránenie príčin ich vzniku zistených finančnou kontrolou,
5. určenie zamestnancov zodpovedných za nedostatky zistené finančnou kontrolou,
6. uplatnenie opatrení podľa pracovnoprávnych predpisov8) voči zamestnancom zodpovedným za nedostatky zistené finančnou kontrolou.

§ 11

Základná finančná kontrola a administratívna finančná kontrola

(1) Základnou finančnou kontrolou sa overuje vždy súlad každej finančnej operácie alebo jej časti so skutočnosťami uvedenými v § 10 ods. 3 na príslušných stupňoch riadenia.

(2) Administratívnou finančnou kontrolou sa vykonáva kontrola súladu každej finančnej operácie alebo jej časti s § 10 ods. 3, ak samosprávny kraj poskytne verejné financie inej osobe alebo poskytol verejné financie inej osobe alebo, ak sa poskytujú v súlade s osobitným predpisom.

(3) Výkon kontroly uvedenej v ods. 1 a 2 tohto ustanovenia je upravený osobitnou smernicou o vykonávaní finančnej kontroly na úrade samosprávneho kraja.

§ 12

Finančná kontrola na mieste

(1) Výkon finančnej kontroly na mieste zabezpečujú zamestnanci samosprávneho kraja na základe písomného poverenia predsedu alebo ním písomne splnomocneným vedúcim zamestnancom, vedúci zamestnanci právnických osôb v pôsobnosti samosprávneho kraja podľa vecnej príslušnosti v súlade s príslušnými zákonmi.

(2) Finančnou kontrolou na mieste sa v samosprávnom kraji overuje finančná operácia alebo jej časť, v rámci ktorej získava dôkazy, preveruje a zisťuje skutočnosti, ktoré považuje za potrebné na účely overenia jej súladu s § 10 ods. 3.

(3) Orgán verejnej správy je oprávnený vykonávať finančnú kontrolu na mieste v

1. jeho organizačných útvaroch,
2. právnickej osobe v jeho zriaďovateľskej pôsobnosti alebo zakladateľskej pôsobnosti alebo v právnickej osobe, v ktorej orgán verejnej správy vykonáva akcionárske práva alebo práva vyplývajúce z vlastníctva majetkových podielov alebo ktorú spravuje,
3. právnickej osobe, prostredníctvom ktorej sa poskytujú verejné financie z jeho rozpočtu, prostredníctvom ktorej sa poskytujú verejné financie, za ktoré zodpovedá orgán verejnej správy, alebo prostredníctvom ktorej sa poskytujú verejné financie v súlade s osobitným predpisom,
4. inej osobe, ktorej boli poskytnuté verejné financie orgánom verejnej správy z jeho rozpočtu, ktorej boli poskytnuté verejné financie, za ktoré zodpovedá orgán verejnej správy, ktorej boli poskytnuté verejné financie v súlade s osobitným predpisom,[4)](https://www.slov-lex.sk/pravne-predpisy/SK/ZZ/2015/357/20160101#poznamky.poznamka-18) alebo ktorej boli poskytnuté verejné financie právnickou osobou podľa písmena b) alebo písmena c).

(4) Finančnú kontrolu na mieste vykonávajú aspoň dvaja zamestnanci orgánu verejnej správy na základe písomného poverenia vydaného štatutárnym orgánom orgánu verejnej správy alebo ním písomne splnomocneným vedúcim zamestnancom.

§ 13

Základné pravidlá finančnej kontroly

Pri vykonávaní administratívnej finančnej kontroly a finančnej kontroly na mieste sa postupuje podľa základných pravidiel finančnej kontroly uvedených v § 20 až § 27 zákona č. 357/2015 Z. z.

§ 14

Overovanie plnenia opatrení

(1) Overovanie plnenia opatrení prijatých na nápravu nedostatkov zistených administratívnou finančnou kontrolou alebo finančnou kontrolou na mieste a odstránenie príčin ich vzniku vykoná zamestnanec oprávnenej osoby najneskôr pri ďalšej kontrole. Touto kontrolou sa overuje nielen splnenie konkrétne prijatých opatrení, ale aj ďalšie doklady a skutočnosti súvisiace s prijatými opatreniami v inom časovom období hospodárenia povinnej osoby, čím sa overí ich účinnosť.

(2) Ak zamestnanec oprávnenej osoby zistí u povinnej osoby nesplnenie opatrení prijatých na odstránenie kontrolou zistených nedostatkov a príčin ich vzniku, musí povinná osoba okamžite zabezpečiť nápravu. Opakované neplnenie opatrení sa považuje za nesplnenie povinnosti podľa tohto nariadenia.

(3) Overovanie plnenia opatrení prijatých na odstránenie zistených nedostatkov a príčin ich vzniku vykoná oprávnená osoba, ktorá u povinnej osoby vykonala kontrolu.

(4) Overovanie plnenia opatrení prijatých na nápravu nedostatkov zistených administratívnou finančnou kontrolou alebo finančnou kontrolou na mieste  na odstránenie príčin ich vzniku sa postupuje podľa základných pravidiel finančnej kontroly uvedených v § 20 až § 27 zákona č. 357/2015 Z. z.

(5) Hlavný kontrolór vykonáva overovanie plnenia prijatých opatrení spravidla do jedného roka odo dňa predloženia písomného zoznamu splnených opatrení prijatých na nápravu zistených nedostatkov a na odstránenie príčin ich vzniku. Ak v tejto lehote nie je vykonané samostatné overovanie prijatých opatrení, vykoná sa v rámci kontroly hospodárenia. Zamestnanec oprávnenej osoby overuje len prijaté opatrenia, ktoré sú vyhodnocované výrokom „splnil“, resp. „nesplnil“. Z overovania plnenia opatrení zamestnanec oprávnenej osoby vypracuje „zápis z overovania plnenia opatrení prijatých na nápravu zistených nedostatkov a na odstránenia príčin ich vzniku“. Zamestnanec oprávnenej osoby oboznámi štatutárny orgán, resp. ním písomne povereného zástupcu povinnej osoby s výsledkom zápisu z overovania plnenia opatrení prijatých na nápravu zistených nedostatkov a na odstránenia príčin ich vzniku a jedno vyhotovenie mu odovzdá, resp. zašle. Odovzdaním, resp. dňom zaslania zápisu z overovania plnenia opatrení prijatých na nápravu zistených nedostatkov a na odstránenia príčin ich vzniku povinnej osobe je overovanie plnenia opatrení ukončené.

§ 15

Kontrola vybavovania sťažností a petícií

(1) Vybavovanie sťažností a petícií sa v rámci samosprávneho kraja realizuje v súlade s osobitnými zákonmi3) a smernicou samosprávneho kraja o vybavovaní sťažností a petícií v podmienkach samosprávneho kraja.

(2) Sťažnosti a petície vybavujú jednotlivé útvary úradu samosprávneho kraja podľa vecnej príslušnosti.

(3) Kontrolu vybavovania sťažností a petícií vykonáva hlavný kontrolór, ktorý predkladá raz ročne zastupiteľstvu správu z kontroly vybavovania sťažností a petícií za predchádzajúci rok.

(4) Pri vykonávaní kontroly vybavovania sťažností a petícií sa pracovníci útvaru hlavného kontrolóra riadia základnými pravidlami kontrolnej činnosti uvedenými v § 18 až 22 tohto nariadenia primerane.

§ 16

Kontrola plnenia uznesení zastupiteľstva

(1) Kontrolu plnenia uznesení zastupiteľstva vykonáva hlavný kontrolór raz ročne v súčinnosti s vecne príslušnými útvarmi úradu samosprávneho kraja, ktoré sú povinné mu poskytnúť požadované podklady.

(2) Hlavný kontrolór predkladá raz ročne zastupiteľstvu správu z kontroly plnenia uznesení za predchádzajúci rok.

(3) Pri vykonávaní kontroly plnenia uznesení zastupiteľstva sa pracovníci útvaru hlavného kontrolóra riadia základnými pravidlami kontrolnej činnosti uvedenými v § 18 až 22 tohto nariadenia primerane.

§ 17

Kontrola, dozory a dohľady vykonávané podľa osobitných predpisov

Na kontrolu, dozory a dohľady vykonávané samosprávnym krajom podľa osobitných predpisov5a) sa príslušné ustanovenia tohto nariadenia použijú primerane, ak osobitný predpis neustanovuje inak.

TRETIA ČASŤ

ZÁKLADNÉ PRAVIDLÁ KONTROLNEJ ČINNOSTI

§ 18

Poverenie na výkon kontroly a zameranie kontrolnej činnosti

(1) Písomné poverenie na vykonanie kontroly zamestnancovi oprávnenej osoby

1. podľa § 3 ods. 1 písm. f) a g) vydáva predseda,
2. podľa § 3 ods. 1 písm. h) vydáva hlavný kontrolór.

(2) Zamestnanec oprávnenej osoby podľa § 17 nariadenia uvedený v § 3 ods. 1 písm. f) a g) tohto nariadenia je oprávnený vykonávať kontrolu len na základe písomného poverenia predsedu.

(3) Zamestnanec oprávnenej osoby v rozsahu svojej pôsobnosti zameriava kontrolnú činnosť na vecnú a formálnu správnosť, zákonnosť, účelnosť, hospodárnosť, efektívnosť a účinnosť plnenia úloh.

(4) Pri výkone kontroly je zamestnanec oprávnenej osoby povinný postupovať tak, aby neboli dotknuté práva a právom chránené záujmy povinnej osoby.

§ 19

Predpojatosť

(1) Zamestnanec oprávnenej osoby a prizvaná osoba sú povinní zdržať sa konania, ktoré vedie alebo by mohlo viesť k ich predpojatosti.

(2) Zamestnanec oprávnenej osoby alebo prizvaná osoba, ktorým sú známe skutočnosti zakladajúce pochybnosti o ich predpojatosti vo vzťahu k vykonávanej kontrole k povinnej osobe alebo k tretej osobe, sú povinní tieto skutočnosti písomne oznámiť štatutárnemu orgánu oprávnenej osoby.

(3) Povinná osoba môže proti účasti zamestnanca oprávnenej osoby alebo prizvanej osoby podať písomné námietky oprávnenej osobe s uvedením dôvodu námietok, ak má pochybnosti o predpojatosti zamestnanca oprávnenej osoby alebo prizvanej osoby. Podanie námietok nemá odkladný účinok.

(4) Zamestnanec oprávnenej osoby alebo prizvaná osoba, proti ktorým boli podané písomné námietky alebo bolo uskutočnené písomné oznámenie o predpojatosti, sú oprávnení vykonať len také úkony pri kontrole, ktoré nedovoľujú odklad.

(5) Štatutárny orgán oprávnenej osoby je povinný rozhodnúť o námietkach proti zamestnancovi oprávnenej osoby a prizvanej osobe najneskôr do troch pracovných dní odo dňa doručenia písomných námietok alebo písomného oznámenia podľa odseku 2. Na rozhodovanie o predpojatosti sa nevzťahujú všeobecné právne predpisy o správnom konaní.9)

§ 20

Oprávnenia a povinnosti zamestnanca oprávnenej osoby

(1) Zamestnanec oprávnenej osoby pri vykonávaní kontroly je oprávnený

a) vyžadovať a odoberať od povinnej osoby alebo od osoby, ktorá je vo vzťahu k finančnej operácii alebo jej časti dodávateľom výkonov, tovarov, prác alebo služieb, alebo akejkoľvek inej osoby, ktorá má informácie, doklady alebo iné podklady, ktoré sú potrebné na výkon kontroly, ak ich poskytnutiu nebráni osobitný predpis10) (ďalej len „tretia osoba“), v určenej lehote originály alebo úradne osvedčené kópie dokladov, písomnosti, záznamy dát na pamäťových médiách prostriedkov výpočtovej techniky, ich výpisov, výstupov, vyjadrenia, informácie, dokumenty a iné podklady súvisiace s kontrolou,

b) vyžadovať od povinnej osoby alebo od tretej osoby súčinnosť v rozsahu oprávnení podľa zákona č. 357/2015 Z. z.,

c) vyžadovať od povinnej osoby prepracovanie prijatých opatrení na nápravu nedostatkov a na odstránenie príčin ich vzniku, ak oprávnená osoba odôvodnene predpokladá vzhľadom na závažnosť nedostatkov, že prijaté opatrenia nie sú účinné, a vyžadovať predloženie nového písomného zoznamu opatrení v lehote určenej oprávnenou osobou.

(2) Zamestnanec oprávnenej osoby je pri vykonávaní kontroly oprávnený v nevyhnutnom rozsahu za podmienok ustanovených v osobitých predpisoch11) okrem oprávnení uvedených v odseku 1, vstupovať do objektu, zariadenia, prevádzky, dopravného prostriedku, na pozemok povinnej osoby alebo tretej osoby alebo vstupovať do obydlia, ak sa používa aj na podnikanie alebo na vykonávanie inej hospodárskej činnosti.

(3) Zamestnanec oprávnenej osoby pri vykonávaní kontroly je povinný

a) potvrdiť povinnej osobe alebo tretej osobe odobratie poskytnutých originálov alebo úradne osvedčených kópií dokladov, písomností, záznamov dát na pamäťových médiách prostriedkov výpočtovej techniky, ich výpisov, výstupov, vyjadrení, informácií, dokumentov a iných podkladov súvisiacich s administratívnou finančnou kontrolou, finančnou kontrolou na mieste alebo auditom a zabezpečiť ich riadnu ochranu pred stratou, zničením, poškodením a zneužitím; tieto veci oprávnená osoba vráti bezodkladne tomu, od koho sa vyžiadali, ak nie sú potrebné na iné konanie podľa osobitných predpisov,12)

b) oboznámiť povinnú osobu s návrhom čiastkovej správy alebo s návrhom správy jeho doručením, ak boli zistené nedostatky a vyžiadať od povinnej osoby v určenej lehote písomné námietky k zisteným nedostatkom, navrhnutým odporúčaniam alebo k opatreniam a k lehote na predloženie písomného zoznamu splnených opatrení prijatých na nápravu zistených nedostatkov a na odstránenie príčin ich vzniku, uvedených v návrhu čiastkovej správy alebo v návrhu správy,

c) preveriť opodstatnenosť námietok k zisteným nedostatkom, navrhnutým odporúčaniam alebo k opatreniam a k lehote na predloženie písomného zoznamu splnených opatrení prijatých na nápravu zistených nedostatkov a na odstránenie príčin ich vzniku uvedených v návrhu čiastkovej správy alebo v návrhu správy a zohľadniť opodstatnené námietky v čiastkovej správe alebo v správe a neopodstatnenosť námietok spolu s odôvodnením neopodstatnenosti oznámiť povinnej osobe v čiastkovej správe alebo v správe,

d) zaslať čiastkovú správu alebo správu povinnej osobe,

e) oznámiť podozrenie z trestnej činnosti orgánom činným v trestnom konaní a iné skutočnosti orgánom príslušným podľa osobitných predpisov.13)

(4) Zamestnanec oprávnenej osoby pri vykonávaní kontroly okrem povinností uvedených v odseku 3, je povinný

a) vopred oznámiť povinnej osobe alebo tretej osobe termín a cieľ výkonu kontroly; ak by oznámením o výkone kontroly mohlo dôjsť k zmareniu cieľa kontroly alebo ak hrozí, že doklady alebo iné podklady budú znehodnotené, zničené alebo pozmenené, je povinný oznámenie urobiť najneskôr pri vstupe podľa odseku 3,

b) preukázať sa oprávnením na vykonanie kontroly a umožniť na základe požiadavky povinnej osoby nahliadnuť do preukazu totožnosti alebo služobného preukazu.

(5) Návrh čiastkovej správy alebo návrh správy podľa odseku 3 písm. b) sa považuje za doručený, aj ak ho povinná osoba odmietne prevziať, a to dňom odmietnutia jej prevzatia. Ak návrh správy alebo návrh čiastkovej správy nemožno doručiť na známu adresu povinnej osoby, tieto návrhy sa považujú za doručené uplynutím troch dní od ich neúspešného doručenia povinnej osobe.

(6) Zamestnanci oprávnenej osoby alebo prizvaná osoba sú povinní zachovávať mlčanlivosť o skutočnostiach, o ktorých sa dozvedeli pri výkone kontroly. Táto povinnosť trvá aj po skončení pracovného pomeru alebo obdobného pracovnoprávneho vzťahu. Zamestnancov oprávnenej osoby alebo prizvanú osobu môže oslobodiť od povinnosti mlčanlivosti predseda.

§ 21

Oprávnenia a povinnosti povinnej osoby

(1) Povinná osoba a jej zodpovední zamestnanci sú oprávnení

1. vyžadovať od zamestnanca oprávnenej osoby alebo prizvanej osoby preukázanie sa poverením na vykonanie kontroly a predložením preukazu totožnosti alebo služobným preukazom,
2. vyžadovať od zamestnanca oprávnenej osoby a prizvanej osoby písomné potvrdenie o odobratí originálov dokladov, iných písomných dokumentov a materiálov, záznamov dát na pamäťových médiách prostriedkov výpočtovej techniky, ich výpisov a ostatných technických nosičov informácií potrebných na výkon kontroly, výstupov, vyjadrení, informácií a iných podkladov súvisiacich s finančnou operáciou alebo jej časťou,
3. vyjadriť sa písomne k zisteným nedostatkom, navrhnutým odporúčaniam alebo opatreniam a lehote na predloženie písomného zoznamu o splnených opatreniach prijatých na nápravu zistených nedostatkov a o odstránení príčin vzniku uvedeným v návrhu  čiastkovej správy alebo návrhu správy v lehote stanovenej oprávnenou osobou, ak sa povinná osoba k zisteným nedostatkom navrhnutým odporúčaniam alebo opatreniam a v lehote na predloženie písomného zoznamu o splnených opatreniach prijatých na nápravu zistených nedostatkov a o odstránení príčin vzniku uvedeným v návrhu  čiastkovej správy alebo návrhu správy nevyjadrí alebo nevznesie námietky v stanovenej lehote, považujú sa zistené nedostatky a navrhnuté opatrenia alebo odporúčania a lehota na predloženie písomného zoznamu o splnených opatreniach prijatých na nápravu zistených nedostatkov a o odstránení príčin vzniku za akceptované,
4. vyžadovať od zamestnanca oprávnenej osoby zaslanie správy alebo čiastkovej správy v prípade, ak bola vypracovaná v súlade s ustanovením § 22 ods. 2 tohto nariadenia.

(2) Povinná osoba a jej zodpovední zamestnanci sú povinní

1. vytvoriť vhodné podmienky na vykonanie kontroly a zdržať sa konania, ktoré by mohlo ohroziť jej začatie a riadny priebeh,
2. poskytnúť zamestnancovi oprávnenej osoby alebo prizvanej osobe súčinnosť potrebnú na výkon kontroly,
3. oboznámiť pri začatí kontroly zamestnanca oprávnenej osoby alebo prizvanú osobu s bezpečnostnými predpismi, ktoré sa vzťahujú na priestory, v ktorých sa vykonáva kontrola,
4. umožniť zamestnancovi oprávnenej osoby alebo prizvanej osobe vstup do objektu, zariadenia, prevádzky, dopravného prostriedku, na pozemok, alebo vstup do obydlia, ak sa používa aj na podnikanie alebo vykonávanie inej hospodárskej činnosti,
5. predložiť zamestnancovi oprávnenej osoby alebo prizvanej osobe na vyžiadanie výsledky kontrol vykonaných inými orgánmi, ktoré majú vzťah k predmetu kontroly,
6. predložiť v lehote stanovenej zamestnancom oprávnenej osoby alebo prizvanou osobou vyžiadané originály alebo overené kópie dokladov, písomností, záznamov dát na pamäťových médiách prostriedkov výpočtovej techniky, ich výpisov, výstupy, vyjadrenia, informácie, dokumenty a iné podklady súvisiace s finančnou operáciou alebo jej časťou a vydať jej na vyžiadanie písomné potvrdenie o ich úplnosti,
7. prijať v stanovenej lehote opatrenia na nápravu nedostatkov uvedených v čiastkovej správe alebo správe a odstrániť príčiny ich vzniku,
8. prepracovať a predložiť zamestnancovi oprávnenej osoby písomný zoznam opatrení prijatých na nápravu nedostatkov a na odstránenie príčin ich vzniku, uvedených v čiastkovej správe, alebo správe, ak zamestnanec oprávnenej osoby vyžadoval prepracovanie a predloženie písomného zoznamu prepracovaných opatrení,
9. predložiť zamestnancovi oprávnenej osoby písomný zoznam o splnení opatrení prijatých na nápravu zistených nedostatkov a príčin ich vzniku.

§ 22

Návrh správy, návrh čiastkovej správy, správa a čiastková správa

(1) Ak sa kontrolou zistí porušenie zákona, všeobecne záväzných právnych predpisov, vnútorných aktov riadenia, uznesení samosprávneho kraja a tohto nariadenia, vypracuje zamestnanec oprávnenej osoby návrh správy, návrh čiastkovej správy, čiastkovú správu a správu. Ak neboli zistené nedostatky, zamestnanec oprávnenej osoby vypracuje iba čiastkovú správu a správu.

(2) Čiastková správa sa môže vypracovať, ak je potrebné bez zbytočného odkladu prijať opatrenia na nápravu zistených nedostatkov a  odstrániť príčiny ich vzniku alebo, ak sa kontrola vykonáva vo viacerých povinných osobách.

(3) Návrh správy a návrh čiastkovej správy obsahuje najmä:

1. označenie samosprávneho kraja ako oprávnenej osoby,
2. označenie povinnej osoby a jej identifikačné číslo,
3. číslo a dátum vystavenia poverenia,
4. miesto a čas vykonania kontroly,
5. cieľ kontroly,
6. kontrolované obdobie,
7. meno, priezvisko a vlastnoručný podpis zamestnanca oprávnenej osoby a prizvanej osoby,
8. úplný popis zistených nedostatkov, a v prípade porušenia všeobecne záväzných právnych predpisov, označenie konkrétnych ustanovení, ktoré boli porušené spolu s návrhmi opatrení alebo odporúčaní na nápravu zistených nedostatkov a na odstránenie príčin ich vzniku, a interných predpisov, ktoré boli porušené, doklady a písomnosti preukazujúce správnosť kontrolných zistení,
9. dátum vyhotovenia návrhu správy alebo návrhu čiastkovej správy,
10. stanovenie lehoty na podanie námietok k zisteným nedostatkom, navrhnutým opatreniam alebo odporúčaniam a k lehotám na predloženie písomných zoznamov o prijatých a splnených opatreniach prijatých na nápravu zistených nedostatkov a na odstránenie príčin ich vzniku,
11. zoznam príloh preukazujúcich zistené nedostatky,
12. lehotu na predloženie písomného zoznamu opatrení prijatých na nápravu zistených nedostatkov a na odstránenie príčin ich vzniku.
13. lehotu na predloženie písomného zoznamu splnených opatreniach prijatých na nápravu zistených nedostatkov a o odstránení príčin ich vzniku.

(4) Na náležitosti čiastkovej správy a správy sa vzťahuje odsek 3 písm. a) až g) rovnako. Okrem týchto náležitostí čiastková správa a správa obsahuje dátum jej vyhotovenia. Ak boli zistené nedostatky, čiastková správa obsahuje okrem náležitostí uvedených v prvej a druhej vete aj

1. dátum doručenia návrhu čiastkovej správy alebo návrhu správy na oboznámenie povinnej osobe,
2. informáciu o tom, či povinná osoba podala námietky k zisteným nedostatkom, navrhnutým opatreniam alebo odporúčaniam, k lehote na predloženie písomného zoznamu o opatreniach prijatých na nápravu zistených nedostatkov a odstránení príčin ich vzniku a  k lehote na predloženie písomného zoznamu o splnených opatreniach prijatých na nápravu zistených nedostatkov a odstránení príčin ich vzniku uvedeným v návrhu čiastkovej správy alebo návrhu správy a spôsob vysporiadania týchto námietok,
3. opis zistených nedostatkov spolu s návrhmi opatrení alebo odporúčaní na nápravu zistených nedostatkov a odstránení príčin ich vzniku so zohľadnením opodstatnenosti podaných námietok,
4. zoznam príloh preukazujúcich zistené nedostatky,
5. lehotu na predloženie písomného zoznamu o splnení opatrení prijatých. na nápravu zistených nedostatkov a o odstránení príčin ich vzniku.

(5) Kontrola je skončená dňom zaslania správy povinnej osobe. Zaslaním čiastkovej správy je skončená tá časť kontroly, ktorej sa čiastková správa týka.

(6) Ak vznikne podozrenie z trestnej činnosti, priestupku alebo iného správneho deliktu pri výkone kontroly, zamestnanec oprávnenej osoby postupuje podľa osobitných predpisov,14) pričom tieto podozrenia sa v návrhu čiastkovej správy, návrhu správy, čiastkovej správe alebo správe neuvádzajú.

(7) Ak sú po skončení kontroly zistené chyby v písaní, počítaní alebo iné zrejmé nesprávnosti, čiastková správa a správa sa opraví a časť čiastkovej správy alebo správy, ktorej sa oprava týka, sa zašle povinnej osobe a všetkým, ktorým bola pôvodná čiastková správa alebo správa zaslaná.

§ 23

Tretia osoba

Oprávnenia ustanovené v § 21 ods. 1 písm. a) a ods. 2 a povinnosti ustanovené v § 21 ods. 3 písm. a) až c) a ods. 4 zákona č. 357/2015 Z. z. sa vzťahujú na tretiu osobu rovnako.

§ 24

Prizvaná osoba

Na vykonanie kontroly môže za podmienok uvedených v § 24 zákona č. 357/2015 Z. z. hlavný kontrolór prizvať zamestnanca iného orgánu verejnej správy, zamestnanca právnickej osoby alebo fyzickú osobu, s jej súhlasom.

§ 25

Zamestnanec oprávnenej osoby a prizvaná osoba vykonávajúca kontrolu majú pri plnení úloh postavenie verejného činiteľa podľa Trestného zákona.

§ 26

Spolupráca oprávnených osôb

Zamestnanec oprávnenej osoby a kontrolné orgány v rozsahu svojej pôsobnosti pri výkone kontrolnej činnosti vzájomne spolupracujú, vrátane vykonávania spoločných kontrol a poskytujú si informácie súvisiace s kontrolnou činnosťou.

§ 27

(1) Rozpočtové organizácie, príspevkové organizácie a neziskové organizácie v zriaďovateľskej pôsobnosti samosprávneho kraja sú povinné na vyžiadanie zaslať hlavnému kontrolórovi výsledky kontrol vykonaných inými kontrolnými orgánmi.

(2) Úrad BSK je povinný zaslať hlavnému kontrolórovi kópie správ, protokolov, záznamov z kontrol vykonávaných inými kontrolnými orgánmi podľa osobitných predpisov15) a z kontrol vykonávaných odbornými útvarmi úradu BSK, týkajúcich sa hospodárnosti, efektívnosti, účinnosti a účelnosti, a pri hospodárení a nakladaní s majetkom a majetkovými právami samosprávneho kraja1) ako aj s majetkom, ktorý samosprávny kraj používa podľa osobitných predpisov.2) Úrad BSK je povinný kópie správ, protokolov a záznamov z kontrol zaslať hlavnému kontrolórovi do 15 dní od ukončenia kontroly prostredníctvom riaditeľa úradu BSK.

§ 28

Pokuty

(1) BSK je oprávnený uložiť pokuty v súlade s § 28 zákona č.357/2015 Z. z.

(2) Hlavný kontrolór je oprávnený pri výkone kontroly navrhnúť predsedovi uložiť pokutu v súlade s osobitným predpisom16) právnickej osobe alebo fyzickej osobe oprávnenej na podnikanie za porušenie ustanovení § 21 ods. 2 tohto nariadenia.

ŠTVRTÁ ČASŤ

PRECHODNÉ A ZÁVEREČNÉ USTANOVENIA

§ 29

Prechodné a záverečné ustanovenia

(1) Na finančnú kontrolu a kontrolu v rozsahu podľa osobitného predpisu7) začatú pred dňom nadobudnutia účinnosti tohto nariadenia sa vzťahujú prechodné ustanovenia zákona č. 357/2015 Z. z.

(2) Týmto nariadením sa ruší všeobecne záväzné nariadenie Bratislavského samosprávneho kraja č. 3/2012 z 25. mája 2012 o kontrole v Bratislavskom samosprávnom kraji.

(3) Toto všeobecné záväzné nariadenie nadobúda účinnosť 15. dňom od jeho vyvesenia na úradnej tabuli Bratislavského samosprávneho kraja.

V Bratislave ............ 2016

Ing. Pavol Frešo

predseda

Bratislavského samosprávneho kraja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1) § 2 zákona č. 446/2001 Z. z. o majetku vyšších územných celkov v znení neskorších predpisov.

2) Zákon č. 278/1993 Z. z. o správe majetku štátu v znení neskorších predpisov.

3) Zákon č. 9/2010 Z. z. o sťažnostiach, zákon č. 85/1990 Zb. o petičnom práve v znení neskorších predpisov, smernica BSK č. 52/2010 o vybavovaní sťažností a petícií v podmienkach BSK.

4) Napríklad zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

4a) Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

5) Zákon č. 302/2001 Z .z. o samospráve vyšších územných celkov (zákon o samosprávnych krajoch) v znení neskorších predpisov.

5a) Napríklad zákon č. 578/2004 Z. z. o poskytovateľoch zdravotníckej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, zákon č. 56/2012 Z. z. o cestnej doprave, zákon č. 357/2015 Z. z. o finančnej kontrole a vnútornom audite a o zmene a doplnení niektorých zákonov.

6) Napríklad zákonom č. 357/2015 Z. z. o finančnej kontrole a vnútornom audite a o zmene a doplnení niektorých zákonov.

7) § 19c zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov.

7a) Napríklad zákon č. 71/1967 Zb. o správnom konaní (správny poriadok) v znení neskorších predpisov, zákon č. 461/2003 Z. z. o sociálnom poistení v znení neskorších predpisov, zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov, zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.

8) Napríklad Zákonník práce.

9) Zákon č. 71/1967 Zb. o správnom konaní (správny poriadok) v znení neskorších predpisov.

10) Napríklad zákon § 23 zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

11) Napríklad zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.

12) ) Napríklad zákon č. 301/2005 Z. z. Trestný poriadok v znení neskorších predpisov, Zákon č. 71/1967 Zb. o správnom konaní (správny poriadok) v znení neskorších predpisov.

13) Napríklad zákon č. 372/1990 Zb. o priestupkoch v znení neskorších predpisov.

14) Napríklad zákon č. 301/2005 Z. z. Trestný poriadok v znení neskorších predpisov, Občiansky súdny poriadok v znení neskorších predpisov, Zákon č. 71/1967 Zb. o správnom konaní (správny poriadok) v znení neskorších predpisov.

15) Napríklad zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 10/1996 Z. z. o kontrole v štátnej správe v znení neskorších predpisov.

16) § 18 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov.