**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

22. apríla 2016

**Schválenie Stratégie rozvoja vidieka Bratislavského samosprávneho kraja na roky 2016 – 2020**

Materiál predkladá: Materiál obsahuje:

Ing. Martin Berta, CSc.1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

4. Príloha č. 1

Zodpovedná:

Mgr. Barbora Lukáčová

riaditeľka

Odboru stratégie, územného rozvoja a riadenia projektov

Spracovatelia:

Mgr. Martin Hakel, BA

vedúci Oddelenia stratégie a územného rozvoja

Mgr. Peter Jesenský

referent oddelenia stratégie a územného rozvoja

Bratislava

apríl 2016

Návrh uznesenia

**UZNESENIE č. ........... / 2016**

zo dňa  22.04.2016

Zastupiteľstvo Bratislavského samosprávneho kraja po prerokovaní materiálu

**A. schvaľuje**

**A . 1** Stratégiu rozvoja vidieka Bratislavského samosprávneho kraja na roky 2016 – 2020

**A . 2** V súlades § 4 ods. 3 Všeobecne záväzného nariadenia Bratislavského samosprávneho kraja č. 6/2012 o poskytnutí dotácií z rozpočtu Bratislavského samosprávneho kraja výnimku zo stanoveného termínu na predkladanie žiadostí o poskytnutie dotácií pre rok 2016, ktorý bude určený výzvou na predkladanie žiadostí o poskytnutie dotácií z finančného mechanizmu na podporu vidieka Bratislavského samosprávneho kraja.

**B. ukladá**

riaditeľovi Úradu Bratislavského samosprávneho kraja

**B . 1** Zabezpečiť vyhlásenie výzvy na predkladanie žiadostí o poskytnutie dotácií z finančného mechanizmu na podporu vidieka Bratislavského samosprávneho kraja.

Termín: 05.05.2016

**B . 2** Predkladať Zastupiteľstvu Bratislavského samosprávneho kraja hodnotiacu správu o plnení úloh vyplývajúcich zo Stratégie rozvoja vidieka Bratislavského samosprávneho kraja na roky 2016 – 2020 za predchádzajúci kalendárny rok pravidelne raz za rok najneskôr v termíne k 30. júnu daného kalendárneho roka.

**Dôvodová správa**

Vidiecke oblasti Bratislavského kraja z dôvodu obmedzených možností čerpania finančných prostriedkov z fondov Európskej únie v programovom období 2007 – 2013, ale aj z dôvodu menšieho záujmu zo strany jednotlivých relevantných aktérov rozvoja vidieka, začali výraznejšie zaostávať za mestskými oblasťami kraja z pohľadu celkovej kvality života obyvateľstva. Za účelom dosiahnutia lepších podmienok v programovom období 2014 – 2020 a užšej koordinácií medzi regionálnou a lokálnou samosprávou zadal Bratislavský samosprávny kraj na základe verejného obstarávania v októbri 2013 spoločnosti VVMZ úlohu na spracovanie základného dokumentu Stratégie rozvoja vidieka BSK na roky 2016 – 2020, ktorý na základe spracovanej analýzy a potrieb územia tvoril podklad a argumentačnú líniu na zvýšenie alokácie z európskych štrukturálnych a investičných fondov na programové obdobie 2014 – 2020, pričom aj na základe tohto dokumentu je Bratislavský kraj v programovom období 2014 – 2020 oprávneným územím pre vznik miestnych akčných skupín s finančnou alokáciou 7,1 milióna EUR, a zároveň slúžil ako východiskový materiál pre finálnu podobu Stratégie rozvoja vidieka BSK na roky 2016 – 2020.

Tento základný dokument Stratégie rozvoja vidieka BSK na roky 2016-2020 bol spracovávaný od októbra 2013 do mája 2014. V čase od októbra 2013 do januára 2014 boli spracované analýzy a prieskumy, ktoré zahŕňali prieskumy literatúry a štatistických podkladov, osobné stretnutia, telefonické rozhovory ako aj anketu. V priebehu februára 2014 prebehli tri pracovné stretnutia so zástupcami subregiónov Záhorie, Malokarpatsko a Podunajsko, ktoré boli zamerané na získanie potrieb a ich prioritizáciu jednotlivých subregiónov a hľadanie vhodných riešení. V marci 2014 bol predstavený návrh materiálu a implementačného mechanizmu, pričom v priebehu apríla a mája 2014 bol materiál poskytnutý na pripomienkovanie relevantným partnerom a následne finalizovaný. **Samotné dopracovanie Stratégie rozvoja vidieka BSK na roky 2016 – 2020 sa uskutočnilo na prelome rokov 2015 a 2016 po schválení viacerých kľúčových dokumentov.**

**Integrovaný regionálny operačný program 2014 – 2020 bol schválený** Európskou komisiou dňa **18.12.2014** a **Program rozvoja vidieka SR 2014 – 2020** dňa **13.02.2015**. **Stratégie rozvoja územia** jednotlivých verejno-súkromných partnerstiev uchádzajúcich sa o štatút **MAS** boli **spracované** až k **14.12.2015.** Následne po získaní spomínaných stratégií bola na základe už spomínaného materiálu dopracovaná komplexná Stratégia rozvoja vidieka BSK na roky 2016 – 2020. V rámci tohto dopracovania boli doplnené najnovšie štatistické údaje, potreby jednotlivých subregiónov ako aj informácie ohľadom možností čerpania finančných prostriedkov v rámci IROP 2014 – 2020, PRV SR 2014 – 2020 a OP rybné hospodárstvo 2014 – 2020. Okrem toho bola prepracovaná strategická časť dokumentu, pri ktorej došlo k zredukovaniu počtu opatrení a k doplneniu aktivít BSK podľa schváleného Akčného plánu BSK. Na základe požiadavky z územia bol medzi nástroje napĺňania Stratégie rozvoja vidieka BSK na roky 2016 – 2020 doplnený finančný mechanizmus na podporu rozvoja vidieka, ktorý je založený na princípoch Všeobecne záväzného nariadenia BSK č. 6/2012 o poskytovaní dotácií z rozpočtu Bratislavského samosprávneho kraja. Primárnym cieľom Stratégie rozvoja vidieka BSK na roky 2016 - 2020 je zvýšiť efektívnosť využitia finančných prostriedkov pre podporu lokálnej zamestnanosti, podnikania a infraštruktúry na vidieku Bratislavského kraja v programovom období 2014 – 2020.

Samotná strategická časť je rozdelená na 3 prioritné oblasti: Ľudský kapitál a miestna ekonomika, Krajinný a kultúrny potenciál a Dostupnosť a vybavenosť sídel, pričom v rámci jednotlivých opatrení sú nadefinované úlohy pre regionálnu samosprávu ako aj pre lokálnu samosprávu a občianske združenia.

Stratégia rozvoja vidieka BSK 2016 – 2020 bola opätovne pripomienkovaná zo strany dotknutých obcí a občianskych združení, ako aj zo strany vybraných odborov Úradu BSK. Z predložených pripomienok nebola žiadna závažná, jednalo sa najmä o zosúladenie odborných termínov. Z toho vyplýva, že predkladaná Stratégia rozvoja vidieka BSK na roky 2016 – 2020 je v súlade s ostatnými strategickými dokumentmi aktérov rozvoja vidieka v Bratislavskom kraji.

V priebehu pripomienkového konania Stratégie rozvoja vidieka BSK na roky 2016 - 2020 bolo vyžiadané usmernenie z Ministerstva životného prostredia SR, odboru environmentálneho posudzovania (EIA/SEA) o povinnosti jeho posudzovania podľa Zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov, pričom ich stanovisko bolo, že **dokument nepodlieha povinnému posudzovaniu SEA.**

V rámci Stratégie rozvoja vidieka BSK na roky 2016 – 2020 bol ako jeden z implementačných nástrojov navrhnutý finančný mechanizmus na podporu rozvoja vidieka. Zastupiteľstvo BSK schválilo uznesením na zasadnutí dňa 11.12.2015 č.102/2015 Rozpočet Bratislavského samosprávneho kraja na roky 2016 – 2018, v ktorom sú pre rok 2016 v rámci programu 14, Strategická podpora verejného života a rozvoja regiónu, **podprogramu 14.4**, rozvoj vidieka, zahrnuté finančné prostriedky v sume 100 000,- EUR na zabezpečenie dotačnej schémy na podporu rozvoja vidieka.

Návrh finančného mechanizmu na podporu rozvoja vidieka spracoval Odbor stratégie, územného rozvoja a riadenia projektov Úradu BSK v súlade so Všeobecne záväzným nariadením BSK č.6/2012 a s cieľmi Stratégie rozvoja vidieka Bratislavského samosprávneho kraja na roky 2016 – 2020, pričom v rámci SRV BSK 2016 – 2020 sú určené všeobecné podmienky pre podanie žiadosti o dotáciu a spôsob hodnotenia podaných žiadostí. Žiadosti budú hodnotiť interní a externí hodnotitelia v rámci komisie menovanej predsedom Bratislavského samosprávneho kraja, podľa vzoru Rady Bratislavského samosprávneho kraja pre kultúru a umenie. Komisia predloží poradie odporúčaných žiadostí na schválenie, pričom dotácie s navrhovanou výškou do 2 500,- EUR vrátane predloží Odbor stratégie, územného rozvoja a riadenia projektov na schválenie predsedovi BSK, a dotácie prevyšujúce sumu 2 500,- EUR predloží Odbor stratégie, územného rozvoja a riadenia projektov na schválenie Zastupiteľstvu BSK po posúdení dotačnou komisiou Zastupiteľstva BSK. Termín vyhlásenia výzvy je navrhovaný najneskôr na 05.05.2016, s lehotou predkladania žiadostí najneskôr do 27.05.2016, pričom výzva bude zverejnená na webovej stránke Bratislavského samosprávneho kraja. Pre rok 2017 bude už nová výzva vyhlásená v termíne, ktorý bude v súlade s VZN 6/2012, bez potrebnej výnimky zo stanoveného termínu predkladania žiadostí.

Nastavenie finančného mechanizmu na podporu rozvoja vidieka Bratislavského kraja v zmysle VZN 6/2012:

Dotáciu možno poskytnúť:

* **Obci, mestu alebo mestskej časti** na území BSK
* Iným obciam, mestám alebo mestským častiam alebo VÚC, ak ide o poskytnutie pomoci pri likvidácií následkov živelnej pohromy
* Iným právnickým osobám (občianske združenie, nadácie, neziskové organizácie, registrované cirkvi, obchodné spoločnosti) a fyzickým osobám (podnikateľom so sídlom alebo trvalým pobytom na území Bratislavského kraja) na podporu všeobecne prospešných alebo verejnoprospešných účelov (verejnoprospešné projekty, spolufinancovanie projektov z fondov EÚ, kultúrne alebo športové podujatia)

Poskytovanie dotácií:

* Na základe písomnej žiadosti
* **Do 2 500,- EUR** podáva najmenej 45 dní pred začiatkom realizácie projektu, najneskôr **do 30. septembra príslušného rozpočtového roka. Predseda BSK môže rozhodnúť o výnimke z týchto lehôt.**
* **Nad 2 500,- EUR žiadateľ podáva najneskôr do 15. novembra rozpočtového roka, ktorý predchádza rozpočtovému roku**, na ktorý sa dotácia požaduje. Zastupiteľstvo BSK môže **rozhodnúť o výnimke z tejto lehoty**
* Objem finančných prostriedkov určených na poskytovanie dotácií v príslušnom rozpočtovom roku je určený:
  + **20% pre žiadosti do 2 500,- EUR vrátane**
  + **80% pre žiadosti nad 2 500,- EUR**
  + V prípade, ak zostanú nerozdelené finančné prostriedky určené pre žiadosti nad 2 500,- EUR, presunie sa tento zostatok pre žiadosti do 2 500,- EUR vrátane
* Maximálna výška dotácie poskytnutá jednému žiadateľovi **v jednom rozpočtovom roku** nesmie prekročiť sumu vyššiu ako **20 000,- EUR**
* Žiadosti o poskytnutie dotácie do sumy 2 500,- EUR vrátane budú predložené na schválenie predsedovi BSK
* Žiadosti o poskytnutie dotácie presahujúce 2 500,- EUR posúdi osobitná komisia, zriadená Zastupiteľstvom BSK. Po posúdení zostaví poradie jednotlivých žiadostí spolu s odporúčaním na ich schválenie alebo neschválenie Zastupiteľstvom BSK
* Dotácie podliehajú ročnému zúčtovaniu s rozpočtom BSK
* BSK môže uložiť právnickej alebo fyzickej osobe **za porušenie tohto nariadenia pokutu do 16 596,- EUR.** Pokutu možno uložiť do jedného roka odo dňa, keď sa BSK dozvedel o porušení nariadenia, najneskôr však do troch rokov odo dňa, keď k porušeniu došlo

Príležitosť o požiadanie dotácie na témy rozvoja vidieka bude raz ročne na základe vyhlásenia výzvy zo strany Bratislavského kraja. Vo výzve budú definované aktivity, na ktoré si bude možné požiadať o dotáciu, ako aj celková alokácia finančných prostriedkov, ktorá je pre daný rok na výzvu určená. Hodnotenie predložených žiadostí bude mať na starosti výberová komisia, ktorá bude zložená z odborníkov z neziskového sektora, akademického sektora a Bratislavského samosprávneho kraja, menovaná predsedom Bratislavského samosprávneho kraja.

**Prílohy na CD nosiči:**

**Príloha č. 1:** Stratégia rozvoja vidieka Bratislavského samosprávneho kraja na roky 2016 - 2020