**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

22. apríl 2016

**Návrh**

**na schválenie predloženia žiadosti o NFP v rámci výzvy programu INTERREG V-A SK-HU za účelom realizácie projektu „Kultúrno-spoločenské centrum SK-HU“**

Materiál predkladá: Materiál obsahuje:

RNDr. Martin Zaťovič1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

Zodpovední:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Mgr. art. Zuzana Šajgalíková

riaditeľka Odboru cestovného ruchu a kultúry

Spracovatelia:

Ing. Michal Beniač

vedúci Oddelenia riadenia projektov

Ing. Jana Jurkovičová

referentka Oddelenia riadenia projektov

Mgr. Rastislav Šenkirik

vedúci Oddelenia kultúry

Bratislava

Apríl 2016

Návrh uznesenia

**UZNESENIE č. ........... / 2016**

zo dňa 22. 04. 2016

Zastupiteľstvo Bratislavského samosprávneho kraja po prerokovaní materiálu

1. **s c h v a ľ u j e**

**A.1** predloženie projektu „Kultúrno-spoločenské centrum SK-HU“ („Cultural community centre SK-HU“) v rámci Programu INTERREG V-A SK-HU 2014-2020, Prioritná os č. 1 „Príroda a kultúra“.

**A.2** povinné vlastné spolufinancovanie projektu vo výške 5%, t.j. 87 000,00 EUR.

1. **u k l a d á**

riaditeľovi Úradu Bratislavského samosprávneho kraja

**B.1** zabezpečiť vyčlenenie finančných prostriedkov na predfinancovanie projektových aktivít BSK v rozpočte BSK na roky 2017 – 2019 vo výške 1 740 000,00 EUR pri povinnom vlastnom spolufinancovaní vo výške 5%, t.j. 87 000,00 EUR.

Termín: 01.06.2016

**B.2** zabezpečiť udržateľnosť projektu po jeho ukončení v zmysle pravidiel Programu Interreg V-A SK-HU vyčlenením finančných prostriedkov v rozpočte BSK, OCRaK/ Oddelenie kultúry, z programu 10/ podprogramu 10.5.

Termín: každoročne k 31.12.

**D ô v o d o v á s p r á v a**

Zastupiteľstvo Bratislavského samosprávneho kraja (ďalej len „BSK“) schválilo uzneseniami č. 53/2015 v znení uznesení č. 98/2012, č. 68/2011 a č. 98/2011 návrh odkúpenia synagógy a priľahlých pozemkov za účelom rekonštrukcie národnej kultúrnej pamiatky (ďalej len „NKP“) synagógy, novostavby infopavilónu a úpravu areálu synagógy pre potreby vytvorenia regionálnej galérie Podunajsko, resp. multifunkčného a multižánrového kultúrno-spoločenského centra so stálou expozíciou židovskej kultúry. **Uznesením č. 17/2016 Zastupiteľstvo BSK schválilo Aktualizáciu Akčného plánu Úradu BSK pre implementáciu PHSR BSK na roky 2014-2020, súčasťou ktorého je projekt „Vytvorenie kultúrno-spoločenského centra v synagóge Senec“ č. OCRaK\_11.**

Synagóga v Senci sa nachádza na hlavnom námestí a je jednou z najvýraznejších dominánt mesta. Tejto skutočnosti a významu uvedenej pamiatky vôbec nezodpovedá doslova **narušený, resp. havarijný stav** objektu (výpis z ÚZPF, stanovisko projektanta a tiež mesta Senec hovoria o HAVARIJNOM, resp. ABSOLÚTNE NEVYHOVUJÚCOM stave), ktorý v kontexte zrekonštruovaného námestia pôsobí mimoriadne rušivo. Akékoľvek využitie synagógy je podmienené jej **nevyhnutnou a neodkladnou obnovou.**

**Záujem BSK** o uvedený pamiatkový objekt je **dlhodobý**: V období holokaustu bola pamiatka znárodnená a po vojne využívaná ako sklad. V rámci reštitúcií po r. 1989 bola prinavrátená pôvodnému vlastníkovi – Ústrednému zväzu židovských náboženských obcí v SR. Bratislavský samosprávny kraj, uvedomujúc si význam pamiatky pre kultúrny a komunitný rozvoj, vyvíjal~~o~~ **od roku 2005** snahy o rekonštrukciu objektu: Na základe dlhodobej nájomnej zmluvy s vlastníkom, získal finančné prostriedky na spracovanie prípravnej a projektovej dokumentácie (PHARE ECOSOC, Obnovme si svoj dom). Po ukončení platnosti uvedenej zmluvy za účelom otvorenia ďalších možností financovania, odkúpil BSK za 1 EUR synagógu s priľahlým areálom do svojho vlastníctva a špecifikoval víziu zmysluplného využitia v spolupráci s mestom Senec. Zastupiteľstvo BSK prejavilo Uznesením č. 33/2013 zo dňa 19.04.2013 **súhlas s podpisom Memoranda o spolupráci** pri obnove a využívaní národnej kultúrnej pamiatky synagógy v Senci medzi BSK a mestom Senec. V Memorande obidva subjekty deklarovali záujem a záväzok spolupracovať pri obnove a následnom využití synagógy.

**História NKP:**

Národná kultúrna pamiatka, Synagóga ortodoxných v Senci, bola postavená v r. 1904 na mieste staršej synagógy (z. r. 1825), ktorá už kapacitne nevyhovovala. Objekt charakterizuje eklektický, orientálno-maurský štýl s prvkami secesie. Čelnému pohľadu z ulice dominuje bohato členená trojosová fasáda s podkovovitým portálom, strešným nadstavcom s tympanónom a postrannými balustrádami, rímsami a  stredovým rozetovým oknom. Akcentom sú tabule Desatora a Dávidova hviezda. Budova má typickú dispozíciu, členenú na vstupný trakt (predsieň) a modlitebňu. Z predsiene vedú dve postranné schodiská na drevené ženské galérie, podopreté liatinovými stĺpmi. Priestor je uzatvorený dreveným kazetovým stropom, vloženým do železných nosníkov. Hoci pri zmene funkcie boli odstránené liturgické prvky (o. i. schránka na odkladanie zvitkov Tóry a tiež zvýšená tribúna na predčítavanie textov), synagóga predstavuje zásadnú architektonicko-estetickú kvalitu s výraznou duchovnou a spoločenskou hodnotou. Synagóga slúžila svojmu účelu do roku 1948, po znárodnení sa využívala ako sýpka, neskôr sklad chemikálií a v zime vianočných stromčekov. V súčasnosti je uzavretá, v havarijnom stave.

1

**Názov projektu:**„Kultúrno-spoločenské centrum SK-HU“/ Cultural community centre SK-HU

**Akronym projektu:** SYNAGOGUE SK-HU

Bratislavský samosprávny kraj má ambíciu uchádzať sa o podporu projektových aktivít pripravovaného projektu „Kultúrno-spoločenské centrum SK-HU“ („Cultural community centre SK-HU“) v rámci 1. výzvy Programu INTERREG V-A SK-HU 2014-2020, Prioritná os č.1 „Príroda a kultúra“, Špecifický cieľ: Zvýšiť atraktivitu pohraničnej oblasti.

**Definovanie problémov:**

* Absencia priestorov a ponuky pre voľno časové aktivity pre rôzne cieľové skupiny
* Obmedzený počet kultúrnych podujatí, koncertov, možností umeleckého vyžitia
* Chýbajúca relevantná infraštruktúra (výstavná miestnosť, konferenčné priestory a iné)

**Hlavný cieľ projektu:**

Rozvoj kultúrno-spoločenského potenciálu/daností cezhraničného regiónu pre zachovanie kultúrneho dedičstva.

**Navrhované pracovné balíky projektu:**

1. Publicita a informovanosť
2. Projektový manažment
3. Rozvoj kultúrno-spoločenského potenciálu v cezhraničnom území
4. Multikulturálne spoločensko-vzdelávacie aktivity

**Navrhované spoločné aktivity projektu:**

* Vytvorenie kultúrno-spoločenského centra - Rekonštrukcia synagógy a zriadenie infopavilónu
* Prezentácia archeologických nálezov IN SITU kúpeľa mikve
* Vytvorenie expozície židovského stredoeurópskeho kultúrneho dedičstva na interiérovej galérii
* Adaptácia školiacich miestnosti v MENHÁZ
* Adaptácia domu smútku a hrobov na cintoríne v Győri
* Zriadenie stredoeurópskeho Klezmer centra - Rekonštrukcia Synagógy Pannonhalma
* Adaptácia školiaceho priestoru a hudobných  nástrojov v Széchenyi István University
* Výstavy študentov výtvarných odborov zo SOŠ
* Odborná výstava židovskej kultúry
* Výmenné koncerty študentov hudobných odborov SOŠ, VŠ
* Divadelné hosťovanie predstavení komorného divadla
* Festivaly židovskej kultúry
* Vzdelávací program - exkurzie pre študentov ZŠ, SŠ
* Vzdelávacie semináre pre pedagógov ZŠ, SŠ
* Odborné konferencie na tému: Židovské kultúrne dedičstvo cezhraničného regiónu
* Spoločný katalóg významných kultúrnych podujatí SK-HU

**Rámcový rozpočet (obdobie 2017-2019):**

Celkom na projekt **3 mil. EUR** (z toho SK strana **1,74 mil. EUR** a HU strana **1,26 mil. EUR**

BSK rozpočet 1 740 000,- EUR (z toho BSK spolufinancovanie 87 000,- EUR)

**Trvanie projektu:**

2017 – 2019 (3 roky)

2

**Cieľové skupiny projektu:**

Občianske združenia; Amatérski a profesionálni tvorcovia; Študenti ZŠ,SOŠ,VŠ (umelecké); Osvetoví pracovníci; Obyvatelia mesta Senec a BSK; Návštevníci a turisti BSK

**Projektoví partneri:**

* Bratislavský samosprávny kraj – vedúci partner projektu
* Židovská obec Győr – Menház, Synagóga Győr
* Karzat Cutural Center Foundation – Synagóga Pannonhalma
* Széchenyi István University – Institute of Musical Art
* Župa Győr-Moson-Sopron
* Mesto Senec (strategický partner)
* Židovský kultúrny inštitút BA / Židovské komunitné múzeum BA (strategický partner)
* VŠMU (strategický partner)

**Výstupy projektu:**

1. Vytvorené kultúrno-spoločenského centra v Senci
2. Stála expozícia židovského stredoeurópskeho kultúrneho dedičstva
3. Prezentácia archeologických nálezov in-situ
4. Vzdelávacie aktivity (účastníci prednášok / exkurzii /,..)
5. Spoločne vytvorené produkty a služby v oblasti CR a kultúry (výstavy, festivaly, odborné koncerty, divadelné hosťovanie...)
6. Odborné konferencie a semináre
7. Odborná výstava a publikácie
8. Spoločný katalóg významných kultúrnych podujatí SK-HU
9. Brožúra o projekte/ roll-up/ videovizitky /propagačné predmety

**Využitie synagógy:**

V súlade so Stratégiou rozvoja kultúry v Bratislavskom samosprávnom kraji na roky 2015-2020 bude **obnovená synagóga**, rešpektujúc religiózny charakter pamiatky, slúžiť ako multifunkčné kultúrno-spoločenské centrum nielen pre mesto Senec a Podunajsko, ale aj pre celý Bratislavský kraj a návštevníkov zo susedných regiónov a zo zahraničia. Plánovaná **stála expozícia židovskej kultúry** tematizuje židovské kultúrne dedičstvo prirodzeného regiónu, ktorý v minulosti zahŕňal územie dnešného Slovenska, Maďarska a Rakúska a akcentuje tým spoločnú kultúrnu minulosť širšieho územia. Expozícia prispeje k dotvoreniu obrazu náboženskej, jazykovej a etnickej rôznorodosti územia Bratislavského kraja a svojím rozsahom sa stane najreprezentatívnejšou výstavou židovského kultúrneho dedičstva v širokom cezhraničnom regióne a má potenciál byť výrazným stimulom cestovného ruchu v Podunajsku i celom bratislavskom kraji. Vzhľadom na to, že BSK nedisponuje v regióne Podunajsko multifunkčným priestorom vhodným pre kultúrno-spoločenské aktivity, synagóga uvedenú možnosť ponúkne vo formáte multifunkčného, široko využiteľného kultúrneho priestoru určeného pre profesionálnu kultúru s nadregionálnym rozmerom (koncerty, divadelné predstavenia, vernisáže) i komunitnú kultúru mesta Senec a celého podunajského regiónu. Synagóga bude okrem iného poskytovať priestor pre prezentáciu študentských prác vysokých a stredných odborných škôl umeleckého zamerania (výstavy, koncerty), či komunikáciu histórie žiakom základných škôl a študentom stredných škôl, vytvorí priestor pre odborné vzdelávacie aktivity (konferencie) a taktiež bude prístupná celému spektru subjektov bez ohľadu na národnosť a náboženské vierovyznanie. Samozrejmou cieľovou skupinou sú i ľudia s fyzickým postihnutím – projekt rekonštrukcie zohľadňuje bezbariérový prístup na podujatia v celom objekte a areáli synagógy.

Vzhľadom k viacerým obmedzeniam (architektonicko-dispozičné, ochranársko-pamiatkárske, náboženské...), ako aj vzhľadom na potrebu rozšírenia služieb je nevyhnutné umiestniť prevádzkové zázemie mimo samotného historického objektu synagógy. Projekt preto počíta s vybudovaním tzv. **infopavilónu** v areáli za synagógou. V infopavilóne bude

3


administratívno-prevádzkové zázemie pre prevádzku kultúrno-spoločenského centra (kancelária, archív, sklad, sociálne zázemie pre verejnosť a zamestnancov, šatňa, recepcia,...). Po ukončení projektu zabezpečí BSK optimálne financovanie a prevádzku objektu synagógy ako multifunkčného kultúrno-spoločenského centra s nadregionálnym zásahom, slúžiaceho tak miestnej komunite, ako i kultúrnym a turistickým cieľom širšieho významu, v obsahových intenciách nastavených projektom. Udržateľnosť výstupov projektu bude zabezpečená prostredníctvom Úradu BSK, pričom finančné prostriedky budú vyčlenené v príslušných programových rozpočtoch kapitole č. 10.

Projekt počíta aj s intenzívnym využitím areálu synagógy, vrátane in situ prezentácie archeologických nálezov staršieho obytno-rituálneho komplexu (kúpeľ - mikve, kopulová murovaná pec, elipsovitá murovaná studňa, torzá architektúry). **Areál synagógy** má byť permanentne prístupný verejnosti a má slúžiť na **oddych a relax (zeleň) s možnosťou organizovania malých príležitostných kultúrnych podujatí v exteriéri.**









4

**Projektový list**

**Projekt** „Kultúrno-spoločenské centrum SK-HU“/ Cultural community centre SK-HU

**Operačný program:** INTERREG V-A SK-HU 2014-2020

**Prioritná os 1:** „Príroda a kultúra“

**IP 6c:** Zachovanie a ochrana životného prostredia a podpora efektívneho využívania zdrojov

**Hlavný cieľ projektu:**

* Rozvoj kultúrno-spoločenského potenciálu/daností cezhraničného regiónu pre zachovanie kultúrneho dedičstva.

**Špecifické ciele projektu:**

* Využitie kultúrneho dedičstva pre komunitný rozvoj a rozvoj CR
* Záchrana a prezentácia pamiatkových hodnôt
* Vytvorenie univerzálneho centra kultúrno-spoločenských aktivít najrozličnejších formátov a žánrov nadregionálneho, regionálneho a komunitného významu v cezhraničnom priestore
* Rozšírenie ponuky kultúrneho vyžitia pre obyvateľov a návštevníkov

**Najdôležitejšie aktivity BSK v projekte:**

* Vytvorenie kultúrno-spoločenského centra - Rekonštrukcia synagógy a zriadenie infopavilónu
* Prezentácia archeologických nálezov IN SITU kúpeľa mikve
* Vytvorenie expozície židovského stredoeurópskeho kultúrneho dedičstva na interierovej galérii
* Výstavy študentov výtvarných odborov zo SOŠ
* Výmenné koncerty študentov hudobných odborov SOŠ, VŠ
* Divadelné hosťovanie predstavení komorného divadla
* Festivaly židovskej kultúry
* Vzdelávací program - exkurzie pre študentov ZŠ, SŠ
* Vzdelávacie semináre pre pedagógov ZŠ, SŠ
* Odborné konferencie na tému: Židovské kultúrne dedičstvo cezhraničného regiónu
* Spoločný katalóg významných kultúrnych podujatí SK-HU

**Realizácia projektu:** 36 mesiacov od schválenia, predpokladaný začiatok 01/2017

**Projektoví partneri:**

**SK:**

* Bratislavský samosprávny kraj – vedúci partner projektu
* Mesto Senec (strategický partner)
* Židovský kultúrny inštitút BA / Židovské komunitné múzeum BA (strategický partner)
* VŠMU (strategický partner)

**HU:**

* Židovská obec Győr – Menház, Synagóga Győr
* Karzat Cutural Center Foundation – Synagóga Pannonhalma
* Széchenyi István University –Institute of Musical Art
* Župa Győr-Moson-Sopron

**Udržateľnosť:**

Kultúrno-spoločenské centrum v obnovenej synagóge v Senci bude plniť svoju funkciu s perspektívou ďalšieho rozvoja kultúrno-spoločenských aktivít.

**Zodpovedný za prípravu projektu:**

* Odbor stratégie, územného rozvoja a riadenia projektov
* Odbor cestovného ruchu a kultúry, nositeľ projektu v zmysle Akčného plánu Úradu BSK na r.2016-2017 (projekt č.OCraK\_11)

**Rozpočet projektu:** 3.000.000,- EUR

**Rozpočet BSK:** 1.740.000,- EUR

**Spolufinancovanie z rozpočtu BSK:**  5% t.j. 87.000,- EUR

5